**სტრატეგიული მიზანი 3. ხარისხიანი განათლების ხელმისაწვდომობის უზრუნველყოფა და სახელმწიფო ენის ცოდნის გაუმჯობესება**

უკანასკნელი წლების მანძილზე უმწვავეს პრობლემას წარმოადგენს ხარისხიანი განათლების შეთავაზება ეთნიკური უმცირესობებისათვის, რაც უშუალოდ არის დაკავშირებული პოლიტიკური და სამოქალაქო მონაწილეობის ეფექტურობასთან. ამ თვალსაზრისით პოლიტიკის მთავარ გამოწვევას წარმოადგენს როგორც ქართული ენის გავრცელება უმცირესობათა შორის ისე, რომ სრულფასოვნად შენარჩუნებულ იქნას ეთნიკურ უმცირესობათა ლინგვისტური თავისებურებებიდა ამ კონტექსტში ხარისხიანი განატლების უზრუნველყოფა როგორც სკოლამდელი განათლების, აგრეთვე ზოგადი, პროფესიული, უმაღლესი და ზრდასრულთა განათლების მიმართულებით. აღნიშნულ სფეროში პოლიტიკის წარმმართველი და შესაბამის სამოქმედო გეგმის შესრულებაზე პასუხისმგებელი ძირითადად განათლების, მეცნიერების, კულტურისა და სპორტის სამინისტრო, აგრეთვე ადფგილობრივი მუნიციპალიტეტი და მათი შესაბამისი სამსახურები. . საკითხის კომპლექსურობიდან გამომდინარე აღნიშნული სტრატეგიული მიზანი სამოქმედო გეგმაში დაყოფილია რამდენიმე შუალედურ მიზნად, კერძოდ, სამოქმედო გეგმა ითვალისწინებს ღონისძიებებს სკოლამდელი, ზოგადი და უმაღლესი განათლების ხელმისაწვდომობის, ასევე პროფესიული და ზრდასრულთა განათლების უზრუნველყოფის თვალსაზრისით.

უფრო კონკრეტულად ეს შუალედური მიზნებია:

**შუალედური მიზანი 3.1: სკოლამდელი განათლების ხელმისაწვდომობის გაზრდა ეთნიკური უმცირესობების წარმომადგენელთათვის**

**ამოცანა 3.1.1: სკოლამდელი განათლების პროგრამის შემუშავება, სასწავლო რესურსების მოდელების შექმნა, აღმზრდელ-მასწავლებელთა და ადმინისტრაციული პერსონალის პროფესიული განვითარების პროგრამების მომზადება**

სამოქმედო გეგმით დაგეგმილი იყო შემდეგი ღონისძიებების გატარება:

* სასკოლო მზაობის რელევანტური პროგრამებისა და სასწავლო რესურსების შემუშავება;
* მასწავლებელთა/აღმზრდელთა მომზადება;
* შესაბამისი ინფრასტრუქტურის შეთავაზება სკოლამდელი დაწესებულებებისათვის.

სკოლამდელი განათლების საკითხები დარეგულირებულია საქართველოს კანონმდებლობით. სკოლამდელი დაწესებულებები ადგილობრივი თვითმმართველობის ორგანოების დაქვემდებარებაშია და მათი ფუქნციონირება ადგილობრივი თვითმმართველობის ორგანოების კომპეტენციაა.

საქართველოს მთავრობის 2015-2020 წლების სტრატეგიის პრიორიტეტული ამოცანა ეთნიკური უმცირესობების წარმომადგენელთათვის ხარისხიანი სკოლამდელი განათლების ხელმისაწვდომობის უზრუნველყოფაა. მონიტორინგის საანგარიშო პერიოდში განხორციელდა რამდენიმე მნიშვნელოვანი ინიციატივა სკოლამდელი განათლების მიმართულებით. ზოგადად: (1) საქართველოს პარლამენტმა მიიღო კანონი სკოლამდელი აღზრდისა და განათლების შესახებ, რომელიც ახლებურად არეგულირებს სფეროს; (2) დამტკიცდა სკოლამდელი აღზრდისა და განვითარების სტანდარტი; (3) სამინისტრომ შეიმუშავა და განახორციელა სასკოლო მზაობის პროგრამა; (4) შემუშავდა სკოლამდელი აღზრდის მასწავლებლის პროფესიული განვითარების სისტემა. (5) დამტკიცდა სკოლამდელი განათლების მასწავლებლის /აღმზრდელის პროფესიული მახასიაებელი, რომლის საფუძველზეც უმაღლესი საგანმანათლებლო დაწესებულებები მომზადებენ შესაბამისი დარგის სპეციალისტებს სკოლამდელი განათლებისის.

აღნიშნულ დოკუმენტებში გათვალისწინებულია ეთნიკური, კულტურული, ლინგვისტური მრავალფეროვნების ასახვა, აღმზრდელ-პედაგოგების მიერ ეთნიკური უმცირესობების წარმომადგენლებით დასახლებულ რეგიონებში ქართული ენის სწავლების ხელშეწყობა, თითოეულ აღსაზრდელში განსხვავებულის მიმართ პატივისცემის გრძნობის ჩამოყალიბება და სხვა. აღმზრდელ-პედაგოგის პროფესიულ სტანდარტში ცალკე მუხლია გამოყოფილი „ქართულის როგორც მეორე ენის“ აღმზრდელ-პედაგოგის პროფესიული მახასიათებლების შესახებ[[1]](#footnote-1); ამავე კონტექსტში აღმზრედლ-პედაგოგის დარგობრივი მახასიათებლების დოკუმენტში აღინიშნა:აღმზრდელ პედაგოგის მიერ მეორე ენის სწავლების, მულტილინგვური განათლების, მრავალფეროვანი გარემოს მართვის, ინკლუზიური გარემოს შექმნის ცოდნა და უნარების ფლობის აუცილებლობა

აქვე აღსანიშნავია, რომ სასკოლო მზაობის პროგრამაში ჩაერთვნენ არაქართულენოვანი სკოლები და სკოლამდელი დაწესებულებებიც და ამ პროგრამაზე ხელმისაწვდომობა გაიზარდა უმცირესობათა წარმომადგენლებისთვის საქართველოს განათლებისა და მეცნიერების მინისტრის 97/ნ ბრძანებით დამტკიცებული ,,აღმზრდელ-პედაგოგთა პროფესიული განვითარების ტრენინგმოდულით’’ ეროვნული უმცირესობებით დასახლებული რაიონებიდან (კერძოდ, ახალქალაქი, ახალციხე, ნინოწმინდა, ახმეტა, ლაგოდეხი, საგარეჯო, ბოლნისი, გარდაბანი, მარნეული, წალკა, დმანისი) სსიპ მასწავლებელთა პროფესიული განვითარების ეროვნული ცენტრის მიერ გადამზადდა სკოლამდელი აღზრდისა და განათლების დაწესებულების საგანმანათლებლო პროგრამების 27 კოორდინატორი/მეთოდისტი.

აღნიშნული მოდულის მიზანია: აღმზრდელ-პედაგოგთა გადამზადება და პროფესიული განვითარება, ადრეული და სკოლამდელი აღზრდისა და განათლების სახელმწიფო სტანდარტების და აღმზრდელ-პედაგოგის პროფესიული სტანდარტის გაცნობა..

მიუხედავად ზემოთ მითითებული პოზიტიური ნაბიჯებისა, სკოლამდელი და ადრეული ასაკის განათლების მიმართულებით კვლავ იკვეთება სერიოზული პრობლემები, როგორც ხელმისავწდმობის, ისე განათლების ხარისხის, სკოლამდელი და დაწყებითი საფეხურის ინტეგრაციისა და ტრანზიციის ეფექტიანი მექანიზმების შექმნის თვალსაზრისით.

საქართველოში ადრეული ასაკის ბავშვთა სკოლამდელ დაწესებულებებში ჩართულობის მაჩვენებელი (69,5%), ევროპულ სამიზნე ნიშნულზე (95%) დაბალია. ჩარიცხვის მაჩვენებლები მნიშვნელოვნად დაბალია ეთნიკური უმცირესობების წარმომადგენელ ბავშვებში, სოციალურად დაუცველ ბავშვებში და სოფლად (UNICEF, 2018). გაეროს ბავშვთა ფონდის მიერ აღნიშნული ამ ტენდენციის ზუსტი დადასტურებისთვის, მოხდა სტატისტიკური ინფორმაციის დამუშავება და გაანალიზდა ეთნიკური უმცირესობების კომპაქტურად განსახლების რაიონებში სკოლამდელი განათლების ხელმისაწვდომობა:

**ცხრილი 1. სკოლამდელ დაწესებულებებში ჩართულობის % რაიონების მიხედვით 2019 წლის მონაცემებით**

|  |  |  |  |
| --- | --- | --- | --- |
| რაიონი | 2-6 წლის ასაკის ბავშვების რაოდენობა | სკოლამდელი დაწესებულებებში მყოფი ბავშვების რაოდენობა | ჩართულობის % |
| ახალქალაქი | 3666 | 922 | 25,1 % |
| ნინოწმინდა | 1991 | 741 | 37,1% |
| წალკა | 1621 | 230 | 14,2% |
| დმანისი | 1479 | 328 | 26% |
|  |  |  |  |

ჩართულობის და სკოლამდელი განათლების ხელმისაწვდომობის თვალსაზრისით პრობლემური ვითარებაა მცირე ეთნიკური ჯგუფების შემთხვევაში. მაგალითად, კახეთის რეგიონში, ყვარლის რაიონის სოფელი ჩათლისყური, სადაც სკოლამდელი დაწესებულების ალტერნატიული მოდელიც არ ფუნქციონირებდა 2018 წლამდე და მხოლოდ 2018 წლიდან ამოქმედდა. ასევე, სოფელი ჭოეთი, დედოფლისწყაროს რაიონში, სადაც დღემდე არ გახლავთ სკოლამდელი განათლება ხელმისაწვდომი, სკოლამდელი დაწესებულების არ არსებობის გამო[[2]](#footnote-2))

როგორც სტატისტიკური მონაცემით ჩანს, ხელმისაწვდომობა საკმაოდ დაბალია ეთნიკური უმცირესობების კომპაქტური დასახლების რეგიონებში. თუმცა უნდა აღინიშნოს, რომ გარკვეული პროგრესი სტრატეგიისა და სამოქმედო გეგმის განხორციელების პროცესში დაფიქსირებული, როგორც სკოლამდელი დაწესებულებების ზრდის, აგრეთვე ამ დაწესებულებებში აღსაზრდელთა ჩართულობის თვალსაზრისით.

სკოლამდელი დაწესებულებების თვალსაზრისით ქვემოთ წარმოდგენთ ცხრილს კომპაქტური განსახლების 7 რაიონის შესახებ, სადაც შედარებული სკოლამდელი დაწესებულებებისა თუ დღის ცენტრების რაოდენობა 2016 და 2020 წლებს შორის. ამ 7 რაიონში 100 სკოლამდელი დაწესებულება და დღის ცენტრი ფუნქციობდა 2016 წელს, რომელთა რაოდენობა გაიზარდა და 117 შეადგინა 2020 წლისთვის, რაც უთუოდ პოზიტიური ტენდენციაა. სკოლამდელი დაწესებულებების პროგრესი განსაკუთრებით რაოდენობრივი თვალსაზრისით თვალსაჩინოა ნინოწმინდის რაიონში, ახალციხის, გარდაბნი და მარნეული რაიონში. პროგრესი ნაკლებად შესამჩნევია ახალქალაქის, ბოლნისისა და დმანისის რაიონებში. დეტალური ინფორმაციისთვის იხილეთ ქვემოთ მოცემული ცხრილი, რომელიც შედგენილია მუნიციპალიტეტებიდან მიღებული მონაცემების დამუშავების შედეგად.

|  |  |  |
| --- | --- | --- |
|  | **ბაღების რაოდენობა** |  |
| **რაიონი** | **2016 წელი** | **2020 წელი** |
| ახალქალაქი | 11 | 12 |
| ნინოწმინდა | 8 | 11 |
| ახალციხე | 20 | 25 |
| დმანისი | 8 | 9 |
| გარდაბანი | 25 | 29 |
| ბოლნისი | 16 | 17 |
| მარნეული | 12 | 14 |
| **სულ:** | **100** | **117** |

**ცხრილი 2. სკოლამდელი დაწესებულებების რაოდენობის ზრდის დინამიკა 2016-2020**

სკოლამდელი დაწესებულებების კვალდაკვალ გაიზარდა სკოლამდელ დაწესებულებებში აღსაზრდელთა რაოდენობაც. აღსაზრდელთა რაოდენობის თვალსაზრისით ამ შვიდ რაიონში 19 % გაიზარდა აღსაზრდელთა რაოდენობა სკოლამდელ დაწესებულებებში. თუ 2016 წლისთვის ამ შვიდ რაიონში აღსაზრდელთა რაოდენობა შეადგენდა 7914, უკვე 2020 წლისთვის რაოდენობა გაზრდილია 9418. განსაკუთრებით მაღალი ზრდა ახალქალაქის, ნინოწმინდის, ახალციხის და მარნეულის რაიონებში, ზრდის დაბალი ტენდენცია დმანისისა და ბოლნისი.

|  |  |  |  |
| --- | --- | --- | --- |
|  | **აღსაზრდელთა რაოდენობა** |  |  |
|  | **2016** | **2020** | **ზრდა%** |
| ახალქალაქი | 737 | 993 | 34% |
| ნინოწმინდა | 648 | 805 | 24% |
| ახალციხე | 320 | 425 | 32% |
| დმანისი | 320 | 337 | 5% |
| გარდაბანი | 2730 | 3215 | 17.80% |
| ბოლნისი | 1359 | 1347 | -0.90% |
| მარნეული | 1800 | 2296 | 27.56% |
| **სულ:** | **7914** | **9418** | **19%** |

**ცხრილი 3. სკოლამდელი დაწესებულებებში აღსაზრდელების რაოდენობის ზრდის დინამიკა 2016-2020**

ამ პოზიტიური ცვლილებების კვალდაკვალ, მნიშვნელოვანია გაანალიზდეს სკოლამდელი განატლების პოლიტიკა განათლების ხელმისაწვდომობის და ინტეგრაციის კონტექსტში არსებული ხარბვეზების თვალსაზრისითაც. ამ მხრივ სამი მნიშვნელოვანი ხარვეზი გამოვლინდა: (ა) ეთნიკურად შერეულ რაიონებში სკილამდელი განათლება ძირითადად ხელმისაწვდომია ქართულენოვან დასახლებებისთვის (ბოლნისი, დმანისი, თეთრიწყარო); (ბ) სკოლამდელი განათლების დაწესებულებების ქვემო ქართლის რეგიონში (გარდა მარნეულისა) ძირითადად ფუნქციობენ მხოლოდ სახელმწიფო ენაზე და ბილინგვიზმი და მისი პოზიტიური კოგნიტური და სოციალური ეფექტები უგუვებელყოფილია; (გ) სკოლამდელი განათლების ხელმისაწვდომობის, ინფრასტრუქტურის თუ სწავლების განვითარება არ არის სისტემური და არ ეფუძნება სკოლამდელი და ზოგადი ხარისხიანი განათლების უზრუნველყოფის პრინციპებს. მოკლედ განვიხილავთ თითოეულ გამოვლენილ ხარვეზს.

*სკილამდელი განათლება ძირითადად ხელმისაწვდომია ქართულენოვან დასახლებებისთვის*

აღნიშნული ტენდენცია თვალსაჩინოა თუ გავაანალიზებთ სკოლამდელი დაწესებულებების განლაგებას და განლაგების შესაბამის მოსახლეობის ეთნიკურ შემადგენლობას. მაგალითისთვის დმანისის რაიონში მოსახლეობის 65 % ეთნიკურად აზერბაიჯანელები წარმოადგენენ, ხოლო სკოლამდელ დაწესებულებებში აღსაზრდელთა 337-დან მხოლოდ 63 (დაახლოებით 20%) წარმოადგენს აზერბაიჯანელ და სომეხ აღსაზრდელებს. თუ ბაღების განლაგებასაც გავაანალიზებთ აქაც საინტერესო სურათი იკვეთება. დმანისში 9 სკოლამდელი დაწესებულებაა, რომლებიც შემდგნაირი გეოგრაფიული განლაგებითაა წარმოდგენილი: დმანისში 2 ბაღი,მაშავერა, ბოსლები, განთიადი, გომარეთი, სარკინეთი, ვარდისუბანი, ჯავახი (დმანისის მუნიციპალიტეტი, 2020). ყველა ამ გეოგრაფიულ დასახლებაში ეთნიკურად ქართველები სახლობენ ან უმრავლესობით არიან წარმოდგენილნი. ხოლო აზერბაიჯანულენოვანი მოსახლეობით დასახლებულ 30-ზე მეტი სასოფლო დასახლებებში არცერთი სკოლამდელი დაწესებულება არ ფუნქციობს და არც 2015-2020 წლებში განხორციელებულა რაიმე ქმედება ხელმისაწვდომობის გასაზრდელად. ანალოგიური ვითარებაა ბოლნისის რაიონში, სადაც 12 სკოლამდელი დაწესებულება და 5 დღის ცენტრი ფუნქციობს. 12 სკოლამდელი დაწესებულება ქართულენოვანი მოსახლეობით განლაგებულ დასახლებებშია, ხოლო 5 დღის ცენტრი განლაგებულია უმცირესობებით დასახლებულ სოფლებში.

თეთრიწყაროს რაიონში ანალოგიური ვითარებაა. ერთადერთი სოფელი, რომელიც სრულად აზერბაიჯანელი უმცირესობით არის დასახლებული არის სოფელი ქოსალარი, რომელშიც არ ფუნქციობს სკოლამდელი დაწესებულება, იმ დროს, როდესაც უფრო რაოდენობრივად მცირე სასოფლო დასახლებებს ქართულენოვანი მოსახლეობით, როგორიცაა, ჭივჭავი, ხაიში, ფარცხნისი, გოლთეთი, აქვთ სკოლამდელი დაწესებულებები. აქვე უნდა აღვნიშნოთ, რომ სოფელ წინწყაროში, სადაც აგრეთვე სახლობენ ეთნიკურად აზერბაიჯანელები გახსნილია სკოლამდელი დაწესებულება, თუმცა სოფელ წინწყაროში უმრავლესობას ეთნიკურად ქართველები წარმოადგენენ და სკოლამდელი დაწესებულებაც მხოლოდ ქართულ ენაზე წარმართავს აღმზრდელობით პროცესს. ერთენოვანი განათლება ქვემო ქართლის სკოლამდელი დაწესებულებების მნიშვნელოვანი მახასიათებელია და სწორედ ამ საკითხს განვიხილავთ შემდეგ ნაწილში.

*ერთენოვნება და ბილინგვიზმის უგუვებელყოფა ქვემო ქართლის სკოლამდელ დაწესებულებებში*

ქვემო ქართლის აზერბაიჯანულენოვანი მოსახლეობით კომპაქტურ განსახლების რაიონებში სკოლამდელი დაწესებულებებში აღზრდისა და განვითარების ენა მხოლოდ სახელმწიფო ენაა. ამ თვალსაზრისით გამონაკლისია მარნეულის რაიონი. რაც შეეხება ბოლნისის, დმანისის, თეთრიწყაროს, გარდაბნის რაიონებს ყველგან სკოლამდელი დაწეებულებები ფუნქციობენ მხოლოდ სახელმწიფო ენაზე. მიუხედავად იმისა, რომ ამ რაიონების უმრავლესობაშიში მოსახლეობის უმრავლესობას ეთნიკურად აზერბაიჯანელები წარმოადგენენ (დმანისი-65.46 %; ბოლნისი-63,38%; გარდაბანი-43.53%).

რაც შეეხება მარნეულის რაიონს, აღნიშნულ რაიონში მოსახლეობის 83.77% ეთნიკურად აზერბაიჯანელი და 6.99 ეთნიკურად სომეხი მოსახლეობა, ანუ მოსახლეობის 90% უმცირესობას წარმოადგენს, ხოლო ქართულენოვანი მოსახლეობა წარმოადგენს დომინანტურ ჯგუფს, თუმცა უმცირესობაში მყოფს შესაბამის რაიონში (უმრავლესობა უმცირესობაში). სწორედ ამ კონტექსტში საინტერესოა სკოლამდელი განათლებისადმი არსებული ენობრივი მიდგომები. მარნეულის რაიონში გხვდება ქართულენოვანი, აზერბაიჯანულენოვანი, რუსულენოვანი, სომხურენოვანი და სექტორული ჯგუფი. მარნეულის რაიონი იძლევა კარგი ანალიზის საშუალებას.

მარნეულის რაიონში სწავლების ენის მიხედვით ჯგუფების გადანაწილება და რაოდენობა, ისევე როგორც ჯგუფებში აღსაზრდელთა გადანაწილება თვალნათელს ხდის სკოლამდელ დაწესებულებებში არსებულ ენობრივ პოლიტიკას, კერძოდ: (ა) სკოლამდელი დაწესებულებების აბსოლუტური უმრავლესობა ერთენოვანია და გვხვდება 2020 წლის მონაცემებით 27 ქართულენოვანი ჯგუფი, 17 აზერბაიჯანულენოვანი, 6 რუსულენოვანი, 1 სომხურენოვანი და 4 შერეული ჯგუფი; (ბ) ჯგუფების და აღსაზრდელთა რაოდენობა ჭარბობს ქართულენოვან სკოლამდელ დაწესებულებებში. 2020 წლის მონაცემებით მარნეულის რაიონში სკოლამდელ აღსაზრდელთა 58% ქართულენოვან სკოლამდელ დაწესებულებაში დადის მხოლოდ 27,5% აზერბაიჯანულენოვან ბაღებში; (გ) ქართულენოვან ჯგუფებში აღსაზრდელთა რაოდენობა არის ძალიან მაღალი და ამ რაოდენობის პირობებში როგორც აღმზრდელობითი აგრეთვე უსაფრთხოების თვალსაზრისით პოზიტიური სიტუაციის შენარჩუნება რთულია; (დ) ბილინგვიზმის განვითარება და შესაბამისი მიდგომების ამუშავება არ იკვეთება სკოლამდელი დაწესებულებების ენის შერჩევის პოლიტიკიდან გამომდინარე. დეტალური ინფორმაცია იხილეთ მე-4 და მე-5 ცხრილების სახით

|  |  |  |
| --- | --- | --- |
| **მარნეული** |  |  |
| **სწავლების ენის მიხედვით ჯგუფების რაოდენობა** | 2016 | 2020 |
|  |  |  |
| აზერბაიჯანული | 6 | 17 |
| სომხური | 1 | 1 |
| ქართული | 21 | 27 |
| რუსული | 2 | 6 |
| შერეული | 7 | 4 |
| სულ: | 37 | 55 |

ცხრილი 4. მარნეულის რაიონში სკოლამდელი დაწესებულებების ჯგუფები სწავლების ენის მიხედვით

|  |  |  |
| --- | --- | --- |
| **მარნეული** |  |  |
| **სწავლების ენის მიხედვით ჯგუფებში აღსაზრდელთა რაოდენობა** | **2016** | **2020** |
|  |  |  |
| აზერბაიჯანული | 259 | 631 |
| სომხური | 31 | 32 |
| ქართული | 1153 | 1331 |
| რუსული | 74 | 188 |
| შერეული | 283 | 114 |
| სულ: | 1800 | 2296 |

ცხრილი 5. მარნეულის რაიონში სკოლამდელი დაწესებულებების აღსაზრდელთა რაოდენობა სწავლების ენის მიხედვით

აღნიშნული ტენდენცია მძიმე სურათს იძლევა. ტენდენცია არ ეფუძნება საგანმანათლებლო კონფეციებსა და პარადიგმებს. მხოლოდ მეორე ენაზე განათლების პირობებში, როცა აღსაზრდელთა ენობრივი კომპეტენცია ნულოვანია, ხოლო აღმზრდელები მხოლოდ სახელმწიფო ენას ფლობენ, მთელი აქცენტი კეთდება დაბალი სააზროვნო უნარების განვითარებასა და შესაბამისი ენობრივი დონის განვითარებაში. შესაბამისად, სკოლამდელი დაწესებულებების აღსაზრდელები სკოლაში შედიან დაბალი სააზროვნო და მისი შესაბამის ენობრივი უნარებით როგორც მშობლიურ აგრეთვე სახელმწიფო ენაში და ეს მნიშვნელოვანი დაბრკოლება მათი სასკოლო განათლების პროცესში. მნიშვნელოვანია ამ თვალსაზრისით განათლების, მეცნიეტრების, კულტურისა და სპორტის სამინისტრიოს ინტერვენცია.

*უსისტემო და უკონცეფციო განვითარება*

თუკი სკოლამდელ დაწესებულებებში ენობრივ პოლიტიკას გავაანალიზებთ, თვალნათელია, რომ ის ეფუძნება მხოლოდ ადგილობრივ ინიციატივებს და ადგილობრივი ხელისუფლების ხედვებს, რომელსაც საგანმანათლებლო კონცეფცია არ ახლავს თან. ადგილობრივი ხელისუფლება ცდილობს გაზარდოს ხელმისაწვდომობა ადგილობრივ დონეზე, თუმცა ხარისხის და ენობრივი პოლიტიკის თვალსაზრისით მათი კომპეტენცია დაბალია. ცენტრალური ხელისუფლების მხრიდან კი ამ თვალსაზრისით საანგარიშო პერიოდში არანაირი ინიციატივა არ განხორციელებულა, მიუხედვადა იმისა, რომ სამოქმედო გეგმაში მნიშვნელოვანი ჩამონათვალი იყო განსახორციელებელი ღონისძიებების. მხოლოდ 2020 წელს დაიწყო განათლების, მეცნიერების, კულტურისა და სპორტის სამინისტრომ საპილოტე პროექტი „ბილინგვური განათლების განვითარება სკოლამდელი და ზოგადი განათლების საფეხურზე“. აღნიშნული ინიციატიოვა დაეფუძნა არასამთავრობო ორგანიზაციის და ეუთოს ეროვნულ უმცირესობათა უმაღლესი კომისრის ოფისის დაფინანსებით. ეს ინიციატივა მნიშვნელოვანია, თუმცა მნიშვნელოვანი დროა დაკარგული და ამასთანავე მხოლოდ ერთი პროგრამის ფარგლებში განხორციელებული აქტივობები ვერ შეცვლის საერთო სურათს თუკი არ იქნება სკოლამდელ დაწესებულებებში მიზანმიმართული, სისტემური საგანმანათლებლო და ენობრივი პოლიტიკა შესაბამისი ფინანსური და პროგრამული უზრუნველყოფით. ორენოვანი განათლების სკოლამდელ საფეხურზე დანერგვა ძალიან მნიშვნელოვანი ამოცანაა, რომლის ხელშეწყობა უნდა განხორციელდეს, როგორც ცენტრალური ხელისუფლების, ისე მუნიციპალიტეტების მხრიდან. უფრო მეტიც, ის ბაღებიც კი, რომლებიც ცდილობენ ბილინგვური მოდელის დანერგვას, განხორციელების პროცესში უამრავ ბიუროკრატიულ ბარიერს აწყდებიან ბაღების სააგენტოების მხრიდან (საათების გადანაწილება, ხელფასის დაკლება პროფესიული განვითარების პროგრამებში მონაწილეობის შემთხვევაში, ჯგუფების გაყოფის შეუძლებლობა, ენობრივი გადანაწილებები კვირის დღეების ან დღის მონაკვეთების შესაბამისად და ა.შ.).

შეჯამების სახით შეგვიძლია ვთქვათ, რომ სკოლამდელი განათლების საფეხურზე ხელმისაწვდომობის პრობლემა დგას ეთნიკური უმცირესობების ბავშვებისთვის, ამასთანავე პრობლემაა მშობლიურ ენაზე სკოლამდელი განათლების ხელმისაწვდმობა განსაკუთრებით მცირე ეთნიკური ჯგუფების ბავშვებისთვის და ამავე კონტექსტში სერიოზულად დგას ეფექტიანი ენობრივი განათლების პოლიტიკის საკითხი სკოლამდელი განათლების საფეხურზე.

***სკოლამდელი განათლების ხარისხთან დაკავშირებული პრობლემები***

კვლევამ და საკითხის მონიტორინგმა კვლავ გამოკვეთა რამდენიმე სერიოზული პრობლემა, კერძოდ: - ჯგუფში აღსაზრდელთა რაოდენობა. ჯგუფებში აღსაზრდელთა რაოდენობა სახელდება ერთ-ერთ მნიშვნელოვან პრობლემად. (ა)*; სასწავლო რესურსების ნაკლებობა და მათი გამოყენები შეზღუდულობა პერსონალის მიერ; (ბ) აღმზრდელთა და ძიძათა კვალიფიკაციის ამაღლების სისტემის დანერგვის გადადება, ახალი კადრების მომზადების პრობლემატიკა.*

**შუალედური მიზანი 3.2 ხარისხიანი ზოგადი განათლების ხელმისაწვდომობის გაზრდა როგორც სახელმწიფო, ასევე მშობლიურ ენებზე**

**ამოცანა 3.2.1 ეროვნული სასწავლო გეგმისა და საგანმანათლებლო რესურსების გაუმჯობესება-განვითარება ხარისხიანი ორენოვანი განათლების დანერგვის ხელშესაწყობად**

საქართველოს კანონის “ზოგადი განათლების შესახებ”[[3]](#footnote-3) მეოთხე მუხლით განსაზღვრულია: `ზოგადსაგანმანათლებლო დაწესებულებებში სწავლების ენაა ქართული, ხოლო აფხაზეთის ავტონომიურ რესპუბლიკაში — ქართული ან აფხაზური.” იმავე მუხლის მესამე პუნქტის მიხედვით, “საქართველოს მოქალაქეებს, რომელთათვისაც ქართული ენა მშობლიური არ არის, უფლება აქვთ მიიღონ სრული ზოგადი განათლება მათ მშობლიურ ენაზე, ეროვნული სასწავლო გეგმის შესაბამისად, კანონმდებლობით დადგენილი წესით”. ზოგად საგანმანათლებლო დაწესებულებაში სავალდებულოა სახელმწიფო ენის სწავლება, ხოლო აფხაზეთის ავტონომიურ რესპუბლიკაში — ორივე სახელმწიფო ენისა. საქართველოს საერთაშორისო ხელშეკრულებებითა და შეთანხმებებით გათვალისწინებულ შემთხვევებში შესაძლებელია ზოგადსაგანმანათლებლო დაწესებულებაში სწავლება განხორციელდეს უცხოურ ენაზე. ამ ზოგადსაგანმანათლებლო დაწესებულებაში სავალდებულოა სახელმწიფო ენის სწავლება, ხოლო აფხაზეთის ავტონომიურ რესპუბლიკაში — ორივე სახელმწიფო ენისა.

ზოგადსაგანმანათლებლო დაწესებულების აკრედიტაციას გასცემს განათლებისა და მეცნიერების სამინისტროს მიერ შექმნილი განათლების ხარისხის განვითარების ეროვნული ცენტრი (მუხლი 32)

ყველა აკრედიტებული ზოგადსაგანმანათლებლო დაწესებულება, როგორც საჯარო, ისე კერძო, ფინანსდება სახელმწიფოს მიერ ყოველ მოსწავლეზე გამოყოფილი ვაუჩერით,

აღნიშნული მუხლების და ვაუჩერული დაფინასების შესაბამისად, საქართველოში ფუქნციონირებს არაქართულენოვანი სკოლები და სექტორები, რომლებიც სახელმწიფოსგან გაზრდილ ვაუჩერულ დაფინანსებას იღებენ. შესაბამისად, სახელმწიფო უზრუნველყოფს ზოგადი განათლების საფეხურზე მშობლიურ ენაზე განათლების მიღების შესაძლებლობას სომხურ, აზერბაიჯანულ და რუსულ ენებზე. საქართველოს 2085 საჯარო სკოლიდან 208 საჯარო სკოლა ანუ ზუსტად სკოლების რაოდენობის 10% არაქართულენოვანი სკოლაა. ქვემოთ მოცემულ ცხრილში წარმოდგენილია სკოლების რაოდენობა სწავლების ენის მიხედვით:

**ცხრილი 3. არაქართულენოვანი სკოლების რაოდენობა სწავლების ენის მიხედვით**

|  |  |  |
| --- | --- | --- |
| სკოლები |  |  |
| 1. აზერბაიჯანულენოვანი |  | 79 |
| 2. რუსულენოვანი |  | 11 |
| 3.სომხურენოვანი |  | 117 |
| სულ |  | **207** |

207 არაქართულენოვანი საჯარო სკოლის გარდა საქართველო საჯარო სკოლებში ფუნქციონირებს არაქართულენოვანი სექტორები რუსული, სომხური და აზერბაიჯანული სწავლების ენით. მათი საერთო რაოდენობა 95 სექტორს შეადგენს. ქვემოთ მოცემული ცხრილი წარმოგვიდგენს სექტორთა გადანაწილებას სწავლების ენის მიხედვით:

**ცხრილი 4. არაქართულენოვანი სექტორების რაოდენობა სწავლების ენის მიხედვით**

|  |  |  |
| --- | --- | --- |
| სექტორები |  |  |
| აზერბაიჯანულენოვანი/რუსული |  | 2 |
| აზერბაიჯანულ/სომხური |  | 2 |
| ქართულ-აზერბაიჯანული |  | 36 |
| რუსულ-სომხური |  | 1 |
| ქართულ-აზერ.-რუსული |  | 1 |
| ქართულ-რუსული |  | 42 |
| სომხურ-რუსული |  |  |
| ქართულ-სომხური |  | 10 |
| ქართულ-სომხურ-რუსული |  | 1 |
| სულ |  | **95** |

საინტერესოა არაქართულენოვანი სკოლების გადანაწილება დასახლების ტიპის მიხედვით, რამეთუ საქართველოში ჩატარებული შიდა შეფასების კვლევები, ისევე როგორც საერთაშორისო კვლევები მკვეთრ განსხვავებებს აჩვენებს მოსწავლეთა შედეგებში დასახლების ტიპის მიხედვით. კვლევების თანახმად ქალაქის სკოლების მოსწავლეთა შედეგები და აკადემიური მიღწევები გაცილებით მაღალია სოფლისა და მაღალმთიანი სკოლების მოსწავლეთა შედეგებთან შედარებით, რასაც განაპირობებს სხვადასხვა ფაქტორი. არაქართულენოვანი სკოლების სწავლების ხარისხის შესაფასებლად და შესაბამისი პოლიტიკის დასაგეგმად მნიშვნელოვანია ამ სკოლების განლაგება დასახლების ტიპის მიხედვით. ქვემოთ წარმოდგენილი ცხრილი ასახავს სწავლების ენის მიხედვით სკოლების განლაგებას სხვადასხვა დასახლების ტიპში:

**ცხრილი 5. არაქართულენოვანი სკოლები და სექტორები დასახლების ტიპის მიხედვით**

|  |  |  |  |
| --- | --- | --- | --- |
|  |  |  |  |

|  |  |  |  |  |
| --- | --- | --- | --- | --- |
|  | დასახლების ტიპი | | |  |
| სწავლების ენა | **სულ** | **სოფელი** | **ქალაქი** | **მათ შორის მაღალმთიანი დასახლება** |
| სომხური სკოლები და სექტორები | 131 | 117 | 14 | 112 |
| აზერბაიჯანული სკოლები და სექტორები | 120 | 108 | 12 | 18 |
| რუსულენოვანი სკოლები და სექტორები | 58 | 12 | 46 | 9 |
| სულ | 309 | 237 | 72 | 139 |

ცხრილიდან თვალნათელია, რომ არაქართულენოვანი სკოლებისა და სექტორების უმრავლესობა განლაგებულია სოფლის დასახლებაში (76,7%) და მხოლოდ 23,3 % ქალაქის დასახლებაში. სურათი კიდევ მეტად განსხვავებულია კონკრეტუკლად სომხურენოვანი და აზერბაიჯანულენოვანი სკოლების განლაგებასთან დაკავშირებით. აზერბაიჯანულენოვანი და სომხურენოვანი სკოლების და სექტორების 90,0% სოფლის ტიპის დახლებებში (მათ შორის მაღალმთიან დასახლებებშია სომხურენოვანი სკოლების უმრავლესობა). დასახლების ტიპს ამ შემთხვევაში უდიდესი როლი ენიჭება და გასათვალისწინებელი ფაქტორია პოლიტიკის დაგეგმვისა და განხროცელებისთვის. როგორც უკვე აღინიშნა, სწავლისა და განათლების ხარისხის თვალსაზრისით სხვადასხვა კვლევებში სხვადასხვა შედეგებია დაფიქსირებული დასახლების ტიპის მიხედვით. საერთაშორისო კვლევები, ისევე როგორც ეროვნული შეფასება მათემატიკასა და საბუნებისმეტყველო საგნებში, რომელიც 2015 და 2016 წლებში ჩატარდა (გამოცდებისა და შეფასების ცენტრი, 2017) ადასტურებს, რომ ქალაქის მოსწავლეებს ბევრად უკეთესი შედეგები აქვთ შინაარსობრივ და კოგნიტურ სფეროებში სოფლის მოსწავლეებთან შედარებით. ზემოთ აღვნიშნეთ, რომ სომხურენოვანი და აზერბაიჯანულენოვანი სკოლების უდიდესი უმრავლესობა სოფლისა და მაღალმთიან დასახლებაში მდებარეობს. ამავე კონტექსტში საინტერესოა არა სკოლებს, არამედ უშუალოდ მოსწავლეთა რაოდენობის გადანაწილება დასახლების ტიპის მიხედვით არაქართულენოვან სკოლებში. 2019 წლის მონაცემების მიხედვით პროცენტული თვალსაზრისითაც, ისე როგორც სკოლების პროცენტული გადანაწილების თვალსაზრისით, სომხურენოვან და აზერბაიჯანულენოვანი სკოლების მოსწავლეთა დაახლოებით 90% მთისა და სოფლის სკოლებში სწავლობს, აბსოლუტურად განსხვავებული ვითარებაა რუსულენოვან სკოლებთან დაკავშირებით, რომლის საერთო რაოდენობის მოსწავლეთა 83.8 % სწორედ ქალაქის სკოლის მოსწავლეებს წარმოადგენენ (2015-2018 წლების სტრატეგიის და სამოქმედო გეგმის შეფასების ანგარიში, 2019). ანალოგიურ მაჩვენებელს თუკი ქართულენოვან სკოლებსაც შევადარებთ, აქაც ქალაქის სკოლის მოსწავლეთა პროპორცია მოსწავლეთა საერთო რაოდენობაში 58%-ს შეადგენს, ხოლო სოფლისა და მთის დასახლების სკოლების მოსწავლეთა რაოდენობა 42 %-ს.[[4]](#footnote-4) შესაბამისად, განათლების ხარისხის ინდიკატორების შეფასებისას მნიშვნელოვანია ეს მნიშვნელოვანი ფაქტორი გავითვალისწინოთ და სტატისტიკურად გაკონტროლდეს, რომ ზუსტი დასკვნების გამოტანის შესაძლებლობა გვქონდეს არსებული პრობლემის შესახებ. ქვემოთ გთავაზობთ ცხრილს, რომელშიც წარმოდგენილია არაქართულენოვანი სკოლებში მოსწავლეთა გადანაწილება სწავლების ენისა და დასახლების ტიპის შესაბამისად.

**ცხრილი 6. მოსწავლეთა გადანაწილება სწავლების ენისა და დასახლების ტიპის შესაბამისად**

|  |  |  |  |  |
| --- | --- | --- | --- | --- |
|  | არაქართულენოვანი სკოლების პროცენტული გადანაწილება სწავლების ენისა და დასახლების ტიპის მიხედვით |  |  |  |
|  | % | % | % | % |
| სწავლების ენა | **მთა** | **სოფელი** | **ქალაქი** | **სულ** |
| აზერბაიჯანული | 7.70 | 80.80 | 11.50 | 100.00 |
| რუსული | 9.50 | 6.70 | 83.80 | 100.00 |
| სომხური | 84.70 | 6.90 | 8.40 | 100.00 |
| სულ | 28.10 | 43.20 | 28.70 | 100.00 |

წყარო: (2015-2018 წლების სტრატეგიის და სამოქმედო გეგმის შეფასების ანგარიში, 2019).

საქართველოში საჯარო სკოლის მოსწავლეთა საერთო რაოდენობა 2019 წლის მონაცემებით 523 958 მოსწავლეა. არაქართულენოვან სკოლებსა და სექტორებში მოსწავლეთა რაოდენობა ამავე წლის მონაცემებით 51 250 შეადგენს ), რაც შეადგენს მოსწავლეთა საერთო რაოდენობის დაახლოებით 10% -ს. იგივე მაჩვენებელი აქვს სკოლების მთლიან რაოდენობაში არაქართულენოვანი სკოლების წილს. სწავლების ენის მიხედვით მოსწავლეთა რაოდენობრივი და პროცენტული გადანაწილება ქვემოთ მოყვანილ ცხრილშია წარმოდგენილი:

**ცხრილი 7. მოსწავლეთა რაოდენობა საჯარო სკოლებში სწავლების ენის მიხედვით 2019 წლის მიხედვით**

|  |  |  |
| --- | --- | --- |
| სწავლების ენა | მოსწავლეთა რაოდენობა | პროცენტული რაოდენობა |
| ქართულენოვანი | 472 221 | 90,1 % |
| სომხურენოვანი | 13374 | 2,55 % |
| აზერბაინულენოვანი | 25443 | 4,85% |
| რუსულენოვანი | 12920 | 2,5 % |
| სულ | 523 958 | 100 % |
|  |  |  |

როგორც ცხრილიდან იკვეთება, სწავლების ენის მიხედვით მოსწავლეთა გადანაწილება მეტ-ნაკლებად თანხვედრაშია მოსახლეობის ეთნიკურ შემადგენლობასთან, თუმცა გარკვეული განსხვავებები მაინც იკვეთება, განსაკუთრებით რუსულენოვანი მოსახლეობისა და რუსულენოვან სკოლებსა და სექტორებში მოსწავლეთა რაოდენობის პროპორციას შორის. შესაბამისად, ეს პროპორცია ხაზს უსვამს ფაქტს, რომ რუსულენოვანი სკოლების მოსწავლეთათვის რუსული ხშირ შემთხვევაში არ წარმოადგენს მშობლურ ენას, ანუ რუსულენოვანი სკოლები და სექტორები ნაკლებად არსებობენ უმცირესობათა მშობლიურ ენაზე გარანტირებულად განათლების შესაძლებლობის უზრუნველსაყოფად, არამედ „მიგრანტთა“ სამჭედლოს წარმოადგენს და შესაბამისად სხვა ტიპის მიდგომა და რეფორმაა განსახორციელებელი ამ სკოლებთან მიმართებით. 2020 წლის მონაცემებიტ არაქართულენოვანი სკოლებში მოსწავლეთა რაოდენობა ოდნავ შეცვლილია. გაზრდილია მოსწავლეთა რაოდენობა 2019 წელთან შედარებით და ის 52146 მოსწავლეს შეადგენს. აქედან მოსწავლეთა 47,9 % აზერბაიჯანულენოვანი სკოლისა და სექტორის მოსწავლეები არიან, 25,2 %-სომხურენოვანი და 26,9% რუსულენოვანი. 2019 და 2020 წლების მონაცემების შედარებითაც თვალსაჩინოა , რომ რუსულენოვან სკოლებსა და სექტორებში მოსწავლეთა რაოდენობა და არაქართულენოვან სკოლებში რუსულენოვანი სკოლის მოსწავლეთა ხვედრითი წილი იზრდება. მე-8 ცხრილი დეტალურ ინფოპრმაციას წარმოგვიდგენს ამ თვალსაზრისით:

**ცხრილი 8. მოსწავლეთა რაოდენობის ცვლილება 2019 დან 2020 წლებში სწავლების ენის მიხედვით**

|  |  |  |  |
| --- | --- | --- | --- |
|  | **2019** | **2020** | **ზრდა/კლება** |
| **სომხურენოვანი** | **13374** | **13132** | **-242** |
| **აზერბაინულენოვანი** | **25443** | **24954** | **-489** |
| **რუსულენოვანი** | **12920** | **14060** | **1140** |
| **სულ:** | **51737** | **52146** | **409** |

კიდევ ერთი მნიშვნელოვანი საკითხი, რომელიც არაქართულენოვან სკოლებში მოსწავლეთა სტატისტიკიდან იკვეთება, გახლავთ საფეხურებსა და კლასებს შორის მოსწავლეთა რაოდენობრივი და პროცენტული გადანაწილება. საშუალო საფეხურზე (10-12 კლასები) არაქართულენოვან სკოლებში სწავლობს მოსწავლეთა საერთო რაოდენობის მხოლოდ 20.7 %, დაწყებით საფეხურზე 52.9 % და 26.4% საბაზო საფეხურზე, რაც თანხვედრაშია საქართველოში არსებულ ზოგად მაჩვენებელთან, რომელიც წარმოადგენს საშუალო საფეხურზე მოსწავლეთა საერთო რაოდენობის 20.60%, დაწყებითის 54.0 %-ია და საბაზო- 25.4%. შესაბამისად, ამ მონაცემებით სკოლის მიტოვების მაღალი მაჩვენებელი და ზედა საფეხურზე არაქართულენოვან სკოლების მოსწავლეთა დაბალი რაოდენობა არ დასტურდება. დეტალური ინფორმაცია იხილეთ მე-9 ცხრილი.

**ცხრილი 9. მოსწავლეთა რაოდენობა კლასების და სწავლების ენის მიხედვით**

|  |  |  |  |  |
| --- | --- | --- | --- | --- |
|  | საჯარო სკოლა | | |  |
| კლასი | **აზერბაიჯანული** | **რუსული** | **სომხური** | **სულ** |
| I კლასი | 2130 | 1390 | 1106 | 4626 |
| II კლასი | 2250 | 1463 | 1165 | 4878 |
| IIIკლასი | 2242 | 1410 | 1158 | 4810 |
| IV კლასი | 2441 | 1467 | 1235 | 5143 |
| V კლასი | 1857 | 1209 | 942 | 4008 |
| VI კლასი | 1909 | 1197 | 1022 | 4128 |
| VII კლასი | 2259 | 1293 | 1199 | 4751 |
| VIII კლასი | 2355 | 741 | 1059 | 4155 |
| IX კლასი | 2486 | 1122 | 1243 | 4851 |
| X კლასი | 2090 | 1111 | 1187 | 4388 |
| XI კლასი | 1527 | 828 | 938 | 3293 |
| XII კლასი | 1408 | 829 | 878 | 3115 |
| სულ: | **24954** | **14060** | **13132** | **52146** |

სკოლის მიტოვების კონტექსტში საინტერესოა არაქართულენოვან სკოლებზში გენდერული ბალანსისი და არსებული პროპორცია კლასების მიხედვიტ და რამდენად იცვლება ეს პროპორცია საშუალო სკოლის საფეხურზე. თუკი მე-9 ცხრილს დავაკვირდებით, კლასების მიხედვით გოგონათა პროპორციის შემცირება შესამჩნევია აზერბაინულენოვანი სკოლების მე-10, მე-11 და მე-12 კლასებძში, ხოლო სომხურენოვან სკოლებში გოგონატა პროპორცია ბიჭებთან შედარებით მცირეა მე-11 კლასში. რუსულენოვან სკოლებში პროპორციის კლება გოგონათა საწინააღმდეგოდ მაღალ კლასებში არ შეიმჩნევა (იხილეთ მე-10 ცხრილი.

**ცხრილი 10. გენდერული გადანაწილება კლასების და სწავლების ენის მიხედვით**

|  |  |  |  |  |  |  |
| --- | --- | --- | --- | --- | --- | --- |
|  | **აზერბაიჯანული** | | **რუსული** | | **სომხური** | |
|  | **ბიჭი** | **გოგო** | **ბიჭი** | **გოგო** | **ბიჭი** | **გოგო** |
| **I კლასი** | **1108** | **1022** | **715** | **675** | **597** | **509** |
| **II კლასი** | **1184** | **1066** | **784** | **679** | **638** | **527** |
| **IIIკლასი** | **1210** | **1032** | **766** | **644** | **623** | **535** |
| **IV კლასი** | **1303** | **1138** | **741** | **726** | **667** | **568** |
| **V კლასი** | **1019** | **838** | **629** | **580** | **520** | **422** |
| **VI კლასი** | **1060** | **849** | **679** | **518** | **564** | **458** |
| **VII კლასი** | **1179** | **1080** | **680** | **613** | **646** | **553** |
| **VIII კლასი** | **1257** | **1098** | **396** | **345** | **575** | **484** |
| **IX კლასი** | **1314** | **1172** | **589** | **533** | **660** | **583** |
| **X კლასი** | **1182** | **908** | **571** | **540** | **636** | **551** |
| **XI კლასი** | **891** | **636** | **409** | **419** | **548** | **390** |
| **XII კლასი** | **837** | **571** | **426** | **403** | **463** | **415** |
| **სულ** | **13544** | **11410** | **7385** | **6675** | **7137** | **5995** |

საფეხურების მიხედვით პროპორციების ცვლილება შესამჩნევია მხოლოდ აზერბაიჯანულენოვან სკოლებში. თუკი საბაზო საფეხურზე აზერბაიჯანულენოვან სკოლებში გოგონები 47,2% შეადგენენ, უკვე საშუალო საფეხურზე მათი წილი 42.10% მცირდება. რა თქმა უნდა, ამ შემცირების მიზეზების შესწავლას დამატებითი კვლევა სჭირდება, თუმცა მშრალი სტატისტიკაც კი ადასტურებს აზერბაიჯანულენოვან სკოლაში გოგონათი წილის შემცირებას საშუალო საფეხურზე, განსხვავებით სომხურენოვანი და რუსულენოვანი სკოლებისგან (დეტალებისთვის იხილეთ მე-11 ცხრლი

**ცხრილი 11. გენდერული გადანაწილება საფეხურების და სწავლების ენის მიხედვით**

|  |  |  |  |  |  |  |
| --- | --- | --- | --- | --- | --- | --- |
|  | **აზერბაიჯანული** | | **რუსული** | | **სომხური** | |
|  | **ბიჭი** | **გოგო** | **ბიჭი** | **გოგო** | **ბიჭი** | **გოგო** |
| დაწყებითი | 53.70% | 46.30% | 53% | 47% | 54.50% | 45.50% |
| საბაზო | 52.80% | 47.20% | 52.80% | 47.20% | 53.70% | 46.30% |
| საშუალო | 57.90% | 42.10% | 50.80% | 49.20% | 54.90% | 45.10% |
| სულ: | 54.30% | 45.70% | 52.50% | 47.50% | 54.30% | 45.70% |

სტრატეგიასა და 2015-2020 წლების სამოქმედო გეგმაში განათლების პოლიტიკის რამდენიმე მნიშვნელოვანი ასპექტი იყო გათვალისწინებული, რომელიც ხელს შეუწყობდა მულტილინგვური განათლების პოლიტიკის გრძელვადიანი პერსპექტივით განხორციელებას. კერძოდ: (1) დაფინანსების სისტემაში მულტილინგვური განათლების ასახვა და ამ პროგრამაში ჩართულ მოსწავლეზე დაფინანსების მიბმა; (2) სასწავლო გეგმებში მულტილინგვური განათლების პროგრამის ზოგადი ან სპეციფიკური სახით ასახვა; (3) სასკოლო სახელმძღვანელოების საკითხის გადაჭრა ორენოვანი სწავლების კონტექსტში; (4) მასწავლებელთა სტანდარტსა და პროფესიული განვითარების სქემაში მულტილინგვური კომპონენტის ასახვა; (5) უმაღლესი საგანმანათლებლო დაწესებულებლების წახალისება მულტილინგვალი მასწავლებელთა განათლების მომზადების პროგრამის განსახორციელებლად; (6) დაფინანსების უზრუნველყოფა უმაღლეს სასწავლებლებში მასწავლებელთა განათლების პროგრამებზე სტუდენტთა მოსაზიდად მულტილინგვური სწავლების მიმართულებით. ა*ღსანიშნავია, რომ არცერთი ზემოთჩამოთვლილი პოლიტიკის მიმართულება არ განხორციელდა ან მხოლოდ უკანასკნელ პერიოდში დაიწყო გარკვეული აქტივიობები აღნისნული მიმართულებით.განათლებისა და მეცნიერების სამინისტროს მიერ. უფრო მეტიც ზოგიერთ შემთხვევაში ვიტარება გაუარესდა. მაგალითად, ვაუჩერული დაფინანსების ნაწილში. სამოქმედო გეგმა ითვალისწინებდა* დაფინანსების სისტემაში მულტილინგვური განათლების ასახვას და ამ პროგრამაში ჩართულ მოსწავლეზე დაფინანსების მიბმას. აღნიშნული კომპონენტი მნიშვნელოვანი იყო არსებული ფინანსური რესურსი რეფორმებში გარდასაქმნელად. არაქართულენოვანი სკოლები და სექტორები ირებდნენ გაზრდილ ვაუჩერს ვაუჩერული დაფინანსების სისტემის ფარგლებში ენობრივი საჭიროებებიდან გამომდინარე. აღნიშნული გაზრდილი დაფინანსება არ იყო გარდასახული შესაბამის პროგრამულ უზრუნველყოფასთან. შესაბამისად, სამოქმედო გეგმა ითვალისწინებდა დაფინანსებისა და პროგრამული უზრუნველყოფის ჰარმონიზაციას და გამოყოფილი თანხების შესაბამის პროგრამებზე ხარჯვას. მიუხედავად ამ ხედვისა, ნაცვლად პროგრამული უზრუნველყტოფისა, 2018 წელს შეიცხვალა ვაუჩერული დაფინანსების სისტემის კოეფიცინტები და არაქართულენოვან სკოლებსა და სდექტორებს გაუუქმდათ დამატებითი კოეფიციენტი. რაც შეეხება სასწავლო გეგმებთან, სასკოლო სახელმძღვანელოებთან, მასწავლებელთა სტანდართთან, განათლებასა და პროფესიულ განვითარებასთან დაკავშირებულ საკითხებს ქვემოთ წარმოდგენილ ქვეთავებში განვიხილავთ.

*სასწავლო სახელმძღვანელოების მიმართულებით სამოქმედო გეგმის ფარგლებში დაგეგმილი იყო რამდენიმე მნიშვნელოვანი აქტივობა თუ პოლიტიკური გადაწყვეტილების მიღება, თუმცა გარდამტეხი ნაბიჯები არ გადადგმულა 2015-2020 წლებში და დღევანდელ ვითარებაში შემდეგი პრობლემები იკვეთება:*

1. ქართულენოვანი და არაქართულენოვანი სკოლების ეროვნულ სასწავლო გეგმებს შორის არსებული აცდენები მე-7-12 კლასებში. 2013-2014 აკადემიური წლიდან განხორციელდა მოსწავლეების სახელმძღვანელოებით უზრუნველყოფის პროგრამა, რომლის ფარგლებშიც სახელმწიფო უზრუნველყოფს სასკოლო სახელმძღვანელოებით საჯარო სკოლების ყველა მოსწავლეს და კერძო სკოლების სოციალურად დაუცველ მოსწავლეებს. ამ რეფორმის განხორციელებამ გარკვეული პრობლემები შექმნა წიგნების თარგმანთან დაკავშირებით. 2011-2016 წლების სასწავლო გეგმის შესაბამისად შემუშავებული მე-7-12 კლასების სახელმძღვანელოების თარგმანი არაქართულენოვანი სკოლებისთვის ვერ განხორციელდა სახელმწიფოს მხრიდან, ხოლო გამომცემლობებმა უარი განაცხადეს ამ პროცესში ჩართვაზე. შესაბამისად, არაქართულენოვანი სკოლები დარჩნენ 2011-2016 წლების სასწავლო გეგმით შედგენილი სახელმძღვანელოების გარეშე. აღნიშნული სიტუაციიდან გამომდინარე, განათლების და მეცნიერების სამინისტრომ გამომცემლობებისგან არაქართულენოვანი სკოლებისთვის შეიძინა 2006-2011 წლების სასწავლო გეგემების შესაბამისად შედგენილი სახელმძღვანელოები, რომლის მიხედვითაც ხორციელდებოდა სწავლება მე-7 -12 კლასებში. 1-6 კლასებში მოქმედებდა 2011-16 წლების სასწავლო გეგმა, ხოლო მე-7-12-ში ძველი სასწავლო გეგმა. ეს ხარვეზი გათვალისწინებული იყო საატესტატო გამოცდების ტესტების შედგენისას, ისევე როგორც გამოცდების გრაფიკიც განსხვავებული გახლდა არაქართულენოვანი სკოლებისთვის. აღნიშნული პოლიტიკა პრობლემური გახლდათ რამდენიმე თვალსაზრისით: (ა) განსხვავებული სასწავლო გეგმები სისტემის შიგნით, ქართულენოვანი და არაქართულენოვანი სკოლები განსხვავებული სასწავლო გეგმებით სწავლობდნენ, რაც განათლების თუ ინტეგრაციის პოლიტიკის თვალსაზრისით აბსოლუტურად გაუმართლებელია; (ბ) არათანმიმდევრულობა დაწყებით, საბაზო და საშუალო საფეხურის სასწავლო გეგმებს შორის, რამეთუ 1-6 კლასები ეფუძნებოდა 2011-2016 სასწავლო გეგმას, ხოლო მე-7-12 კლასები - 2006-2011 წლების სასწავლო გეგმას. არათანმიმდევრულობა შესაბამის ასახვას ჰპოვებს სწავლების შედეგებზე; (გ) დახარჯული საკმაოდ დიდი ფინანსური რესურსი სახელმძღვანელოების შესყიდვაში არაეფქტურად თანხის მართვის კლასიკური მაგალითია. უამრავი თანხა იხარჯებოდა სახელმწიფოს მხრიდან არაქართულენოვან სკოლებში ძველი და საერთო სისტემისგან განსხვავებული სასწავლო გეგმითა და სახელმძღვანელოების სწავლებაში. განსაკუთრებით 2015-2016 და 2017 წლების ბიუჯეტებში მოსწავლეების სახელმძღვანელოებით უზრუნველყოფის პროგრამაში არაქართულენოვანი სკოლების მოსწავლეთა სახელმძღვანელოებით უზრუნველყოფის კომპონენტი საკმაოდ მაღალ პროპორციას აღწევდა. 2019-2020 წლებში ახალი სასწავლო გეგმების მიხედვით შეიქმნა მხოლოდ მე-7 და მე-8 კლასების სახელმძღვანელოები. შესაბამისად, საბაზო და საშუალო საფეხურზე ახალი სახელმძღვანელოებით ჩანაცვლება ფიზიკურად ვერ განხორციელდებოდა. მე-7 და მე-8 კლასების გრიფირებული სახელმძღვანელოების თარგმანთა დაკავშირებული პრობლემების გამო, ახალი სასწავლო გეგმის შემუშავებული და 2019 და 2020 წელს გრიფირებული სახელმძღვანელოები ჯერ კიდევ არ არის ხელმისაწვდომი არაქართულენოვანი სკოლებისთვის.;
2. მშობლიური ენის სახელმძღვანელოების არარსებობა კვლავ გადაუჭრელ პრობლემად რჩება. მშობლიური ენის სასწავლო გეგმა შექმნილია დაწყებითი და საბაზო საფეხურებისთვის. მათი დამტკიცების შემდგომ სხვა საგნებთან ერთად, მშობლიურ ენაშიც გამოცხადდა სახელმძღვანელოების გრიფირების კონკურსი, თუმცა, არცერთმა გამომცემელმა საკონკურსოდ არ შემოიტანა მშობლიური ენის სახელმძღვანელოები. ამდენად, პრაქტიკული ნაბიჯები მხოლოდ სასწავლო გეგმის შემუშავების დონეზე გაჩერდა და შესაბამისი სახელმძღვანელოების შემუშავება აღარ განხორციელდა. შესაბამისად, სამოქმედო გეგმით განსაზღვრული აქტივობები არც ამ მიმართულებით განხორციელებულა და არაქართულენოვანი სკოლები კვლავ გამოიყენებენ სხვა ქვეყნების სახელმძღვანელოებს საქართველოს საგანმანათლებლო სისტემაში, რაც ხელს უშლის ხშირ შემთხვევაში მოქალაქეობრივი იდენტობის სწორად ფორმირების პროცესს საქართველოს არაქართულენოვან ზოგადსაგანამანთლებლო დაწესებულებების მოსწავლეებში; ამ თვალსაზრისით გარკვეულ აქტივობებს ითვალისწინებს ამერიკის შეერთებული შტატების საერთაშორისო განვითარების სააგენტოს მიერ დაფინანსებული საბაზო განათლების პროექტი (BEP), რომელიც გულისხმობს პროგრამის ფარგლებში დაწყებითი კლასებისთვის მშობლიურ ენაზე სასწავლო რესურსებუის შექმნას და მასწავლებელთა გადამზადებას. აღნიშნული პროგრამის ფარგლებში სასწავლო რესურსების ე.წ. მატრიცების სახით კეთდება სომხურ და აზერბაიჯანულ ენებზეც და ეფუძნება სამინისტროს მიერ ინიცირებული „ახალი სკოლის მოდელის“ დანერგილ მიდგომებს, რომელი გყულისხმობს სასკოლო სასწავლო გეგმების შექმნასა და სკოლების გაძლიერებას ამ თვალსაზრისით. ეს მნიშვნელოვანი ინიციატივა და პროექტი, თუმცა სრულყოფილად ვერ ჭრის არაქართულენოვანი სკოლებისთვის მშობლიური ენის სახელმძღვანელოების შექმნის პრობლემატიკას.
3. პრობლემები ქართულის, როგორც მეორე ენის სახელმძღვანელოებთან მიმართებით - 2018-19 წლებში ჩატარებული სახემლძღვანელოების გრიფირების შედეგად, შერჩეულია ერთი გამომცემლის სახელმძღვანელო I-IV კლასებისთვის. V-VII კლასებში - ქართულის, როგორც მეორე ენის სახელმძღვანელო საკონკურსოდ არ შემოსულა და მოსწავლეები მანამდე არსებული სახელმძღვანელოებით სწავლობენ. ეს ხარვეზი გარკვეულწილად გამოსწორდა 2019-2020 წელს და გრიფირება მიენიჭა მე-5 და მე-6 კლასების სახელმზღვანელოებსაც და ქართულის, როგორც მეორე ენის სახელმძღვანელოების დეფიციტი განსაკუთრებით დაწყებითი საფეხურებზე, რომელიც არსებობდა საანგარიშე პერიოდში იმედია გადაწყდება აღნიშნული გრიფირების შედეგად. ამასთანავე აღსანიშნავია, რომ მნიშვნელოვანი პრეტენზიები იკვეთება პირადი კომუნიკაციისას მასწავლებლების მხრიდან 1-4 კლასების სახელმძღვანელოს ხარისხთან დაკავშირებით. გროიფირების მიუხედავად, ეს სახელმძღვანელო პედაგოგთა მოსაზრებით ვერ პასუხობს ქართულის, როგორც მეორე ენის სწავლების პრინციპებსა და ვერ ითვალისიწნებს არსებულ კონტექსტსა და რეალობას.
4. 1-6 კლასების სასკოლო სახელმძღვანელოების პრობლემატიკა- 2012 წლიდან 1-6 კლასებში 70%-30% პრინციპით ნათარგმნი სასკოლო სახელმძღვანელოების პრობლემურობა აღიარებულია განათლებისა და მეცნიერების სამინისტროს მხრიდან და 2015-20 წლის სამოქმედო გეგმაში გაიწერა კონკრეტული აქტივობები ამ პრობლემური საკითხის მოგვარების თვალსაზრისით, თუმცა ნაბიჯები მხოლოდ დაგვიანებით გადაიდგა ამ მიმართულებით. არაქართულენოვანი სკოლები განაგრძობდნენ 2015-2019 წლებში ამ პრობლემური სახელმძღვანელოებით სასწავლო პროცესის წარმართვას. ორენოვან სახელმძღვანელოებში, სადაც გაკვეთილები ნათარგმნია უმცირესობების ენებზე, გარკვეული ნაწილები (წყაროებიდან ამონარიდები) ქართულად არის მოცემული. მასწავლებელთა აზრით, მოსწავლეები და მასწავლებლები არაქართულენოვან სკოლებში არ არიან მზად ორენოვანი სახელმძღვანელოებით სწავლისა და სწავლებისთვის. უმეტესობა მასწავლებლების, რომლებიც ასწავლიან ისტორიას და გეოგრაფიას, ვერ ფლობენ სახელმწიფო ენას. სკოლებს არ ჰყავს კვალიფიციური ქართული ენის მასწავლებელი, რომელიც ამავდროულად აზერბაიჯანულ/სომხურ ენასაც ფლობს იმ დონეზე, რომ სწავლების პროცესში დაეხმაროს საგნის მასწავლებელს, ამიტომ ამ სახელმძღვანელოებით სწავლების პროცესი შეფერხებებით მიმდინარეობს. იმ სკოლებში, სადაც არსებობენ „კვალიფიციური ქართული ენის მასწავლებლების“ პროექტის ფარგლებში მივლინებული პედაგოგები ან ქართული ენის მასწავლებლები კარგად ფლობენ სახელმწიფო ენას, სირთულეები ნაკლებია, რადგან ქართულ ენაზე სახელმძღვანელოში არსებულ ნაწილებს უთარგმნიან საგნის მასწავლებლებს ან მოსწავლეებს.I-VI კლასების გრიფირებული სახელმძღვანელოები ქართულენოვან ზოგადსაგანმანათლებლო დაწესებულებებში შევიდა 2018-2019 აკადემიურ წელს. აქვე აღსანიშნავია, რომ განათლების, მეცნიერების, კულტურისა და სპორტის სამინისტრომ, როგორც კი ჩაატარა დაწყებითი საფეხურის ყველა საგნის სახელძღვანელოების კონკურსი, რეიტინგით ყველაზე მაღალქულიანი სახელმძღვანელოები თარგმნა აზერბაიჯანულ, სომხურ და რუსულ ენებზე. თუმცა, თარგმანის ავთენტურობის დადგენის პროცესში, აღმოჩნდა რიგი შეუსაბამობები, რის გამოც დაგვიანდა სახელმძღვანელოების ბეჭდვა და დისტრიბუცია არაქართულენოვან სკოლებში და ამ ფაქტმაც განაპირობა დიდი ხნით 30-70% მოდელის სახელმძღვანელოების არაქართულენოვან სკოლებში დატოვება და 2019-2020 წლებში სწავლება ამ სახელმძღვანელოებით ხორციელდებოდა. ახალი გრიფირებული სახელმძღვანელოების შეტანა არაქართულენოვან სკოლებში მხოლოდ 2020-2021 აკადემიური წლისთვის გახდა შესაზლებელი.
5. ბილინგვური განათლების განხორციელება და მისი ასახვა შესაბამის დოკუმენტებში- ეროვნული სასწავლო გეგმის მიმართულებით გარკვეული ნაბიჯები გადაიდგა ბილინგვური განათლების რეალიზების კონტექსტში. საქართველოს განათლების, მეცნიერების, კულტურისა და სპორტის მინისტრის 2018 წლის 7 სექტემბრის ბრძანებით №32/ნ, ეროვნულ სასწავლო გეგმას დაემატა მუხლი 81. ენობრივი განათლება არაქართულენოვან სკოლებში/სექტორებზე, რომელიც მიმართულია ეთნიკური უმცირესობების მშობლიური ენის სწავლების გაძლიერებისკენ:

„1. იმ სკოლებში, სადაც ეროვნული უმცირესობების წარმომადგენელი მოსწავლეები სწავლობენ, პრიორიტეტია სახელმწიფო ენაზე წიგნური მეტყველების განვითარება, რომლის ერთ-ერთი ინსტრუმენტია ორენოვანი (ბილინგვური) განათლება. ბილინგვური განათლება გულისხმობს სწავლა-სწავლების პროცესში ორი ენის გამოყენებას, რაც საფუძველს უქმნის ორენოვან წიგნიერებას.

2. სკოლამ ბილინგვური განათლების მოდელის დანერგვისას მოზარდს უნდა მისცეს შესაძლებლობა, მშობლიურ ენაზე დაეუფლოს წიგნურ მეტყველებას ასაკის შესაბამისად. ბილინგვური განათლების დანერგვის ყოველი მომდევნო ეტაპის საგანმანათლებლო შინაარსი უნდა ეფუძნებოდეს და ავითარებდეს წინა ეტაპზე შეძენილ ცოდნასა და უნარებს.

3. თუ ქართულენოვან სკოლაში/სექტორზე სწავლობენ ეროვნული უმცირესობების წარმომადგენელი მოსწავლეები, სკოლა უფლებამოსილია მათ შესთავაზოს მშობლიური ენის საგნის სწავლება იმავე ან განსხვავებული საათობრივი დატვირთვით, ვიდრე მოცემულია არაქართულენოვანი სკოლების/სექტორების საათობრივ ბადეში საგნისთვის „ეროვნული უმცირესობების ენა“. ამ საგნისთვის მოსწავლეთა ჯგუფი შესაძლებელია დაკომპლექტდეს ერთი ან რამდენიმე კლასიდან და მათი რაოდენობა უნდა იყოს მინიმუმ 10. აღნიშნული საგნის შემოტანის შემთხვევაში, ეს ინფორმაცია უნდა აისახოს სასკოლო სასწავლო გეგმაში. საგანში შეფასება უნდა განხორციელდეს ამ გეგმის 31-ე მუხლის პირველი და მე-2 პუნქტებით დადგენილი წესის შესაბამისად.“ (მაცნე, 3285991-7)

მიუხედავად ამ ჩანაწერისა, რეალურად სასწავლო გეგმა არ იძლევა ბილინგვიზმის განვიტარების გამმამდიდრებელ კონტექსტში შესაზლებლობას და ამ ჩანაწერით დაგეგმილი ბილინგვური განათლების პროგრამები, განსაკუთრებით ქართულენოვან სკოლასა და სექტორებზე, ცალსახად არ უწყობს ხელს ბილინგვიზმს. საუბარი არ არის სასწავლო გეგმის ამ დებულებების პრაქტიკული რეალიზების თვალსაზრისით სამინისტროს მიერ გადადგმულ ნაბიჯებზე.

ამავე კონტექსტში საინტერესოა და პოლიტიკის არ არსებობაზე მოითითებს შეუსაბამობა განათლების კანონსა და განათლების, მეცნიერების, კულტურისა და სპორტის სამინისტროს ქმედებებს შორის. ზოგადი განათლების შესახებ კანონის მეოთხე მუხლის მეოთხე პუნქტის შესაბამისად საზოგადოებრივი მეცნიერებები არაქართულენოვან სკოლებში უნდა ისწავლებოდეს ქართულად. შესაბამისად მე-3 და მე-4 კლასებში საგანი მე და საზოგადოება, ხოლო მე-5-6 კლასებში „ჩვენი სამშობლო“ უნდა ისწავლებოდეს მხოლოდ სახელმწიფო ენაზე. ანუ კანონი განსაზღვრავს გარკვეულ მოდელს ბილინგვური სწავლების, რომელიც გულისხმობს საზოგადოებრივი მეცნიერებების საგნების გამიჯნული მოდელით სწავლებას მხოლოდ სახელმწიფო ენაზე პლიუს ქართულის, როგორც მეორე ენის საგნის სწავლებას. ხოლო რეალობაში, განათლების, მეცნიერების, კულტურისა და სპორტის სამინისტრომ თარგმნა ამ საგნების სახელმძღვანელოები უმცირეოსბათა ენებზე და სწავლება ამ საგნების ხორციელდება მშობლიურ ენაზე. აქ მნიშვნელოვანია არათანმიმდევრულობა და პოლიტიკის არ არსებობა ამ მიმართულებით, რაც 2015-2020 წლებში არ შეცვლილა.

*სასკოლო საატესტატო გამოცდები, როგორც განათლების ხარისხი ინდიკატორი და ღონისძიებები ხარისხის გასაუმჯობესებლად*

აღნიშნული შეფასების დოკუმენტის ფარგლებში მნიშვნელოვანია განვიხილოთ რამდენად კარგად ზომავს საატესტატო გამოცდები განათლების ხარისხს. საატესტატო გამოცდები გახლავთ არსებული საგანმანათლებლო პოლიტიკის ნაწილი, რომლის საფუძველზეც მოსწავლეები იღებენ ზოგადსაგანმანათლებლო დაწესებულებების ატესტატს, შესაბამისად, მიზანშეწონილია შეფასდეს ამ მიმართულებით არსებული ვითარება არაქართულენოვან სკოლებში.

განათლებისა და მეცნიერების სამინიტრომ 2011 წლიდან სკოლის დამამთავრებელი სავალდებულო გამოცდები დააწესა. სასკოლო გამოსაშვები გამოცდები დაეფუძნება არსებულ სასწავლო გეგმებს. გამოცდები ტარდება შემდეგ საგნებში: ქართული ენა და ლიტერატურა, ისტორია, გეოგრაფია, ფიზიკა, ქიმია, ბიოლოგია, მათემატიკა და უცხო ენა.

საატესტატო გამოცდებთან მიმართებით 2011-2014 წლებში რამდენიმე პრობლემა იკვეთებოდა: (1) ჩაჭრილთა დიდი რაოდენობა, რაც იწვევდა ატესტატის გარეშე დარჩენილ კურსდამთავრებულთა დიდ რაოდენობას (40% აღწევდა); (2) საგნების მიხედვით ჩაჭრის მაღალი პროცენტი განსაკუთრებით მათემატიკისა და საბუნებისმეტყველო მეცნიერებებში და საგნების მიხედვით ჩაჭრილთა რიცხი 9-დან 29 % მერყეობდა სხვადასხვა საგანში; (3) საატესტატო გამოცდებზე ნაჩვენები დაბალი საშუალო ქულა, რომლის მიხედვითაც მოსწავლეებს არსებული სავალალო პირობების ფონზეც კი ყველაზე მაღალი შედეგი ქართულის, როგორც მეორე ენის საგანში უფიქსირდებოდათ. მნიშვნელოვანია განვიხილოთ რამდენად შეიცვალა 2015-2018 წლებში საატესტატო გამოცდების შედეგებიდან გამომდინარე ხსენებული ვითარება.

1) *ატესტატის გარეშე დარჩენილი სკოლის კურსდამთავრებულები:*

განათლების,მეცნიერების, კულტურისა და სპორტის სამინისტრის მონაცემებით, 2015-2017 წლებში არაქართულენოვანი სკოლების 7271 კურსდამთავრებულმა მიიღო ატესტატი/ დეტალური ინფორმაცია სწავლების ენის მიხედვით გაცემული ატესტატის შესახებ იხ. ქვემოთ წარმოდგენილ ცხრილში:

**ცხრილი 12. სწავლების ენის მიხედვით გაცემული ატესტატი**

|  |  |  |  |
| --- | --- | --- | --- |
| წელი | აზერბაიჯანულენოვანი | რუსულენოვანი | სომხურენოვანი |
| 2015 | 659 | 948 | 792 |
| 2016 | 650 | 926 | 703 |
| 2017 | 838 | 889 | 866 |
| სულ | 2147 | 2763 | 2361 |

მიუხედავად იმისა, რომ სამინისტროს მიერ მოწოდებული ინფორმაცია თითქოს შთამბეჭდავია რაოდენობრივი თვალსაზრისით, საინტერესოა, თუ რა პროცენტს შეადგენენ ატესტატაღებული კურსდამთავრებულები საერთო რაოდენობასთან შედარებით. კონკრეტულად, შესაბამის წელს რამდენ კურსდამთავრებულს უნდა აეღო ატესტატი და რა პროცენტმა შეძლო ამის გაკეთება. ამ თვალსაზრისით ზუსტი სტატისტიკური ანალიზის გაკეთება 2015 და 2016 წლებზე ვერ მოხერხდა, რადგან საგნების მიხედვით განსხვავებულია გამოცდაზე გამსვლელთა რაოდენობა, თუმცა განათლებისა და მეცნიერების სამინისტროს მონაცემით, 2017 წელს არსებული ვითარების ანალიზი გაკეთება შესაძლებელია. 2017 წელს საატესტატო გამოცდების შედეგად ატესტატი აიღო 2593-მა არაქართულენოვანი სკოლის კურსდამთავრებულმა, ხოლო გამოცდაზე გავიდა 4706 მოსწავლე, რაც ნიშნავს, რომ 2017 წელს ატესტატის გარეშე დარჩა 44,9 % არაქართულენოვანი სკოლების კურსდამთავრებულების. თუკი სწავლების ენის მიხედვითაც დეტალურად გავაანალიზებთ 2017 წლის მონაცემებს, აღმოჩნდება, რომ აზერბაიჯანულენოვან სკოლებში ატესტატის გარეშე დარჩა გამოცდაზე გასულ მოსწავლეთა თითქმის 60%, სომხურენოვანი სკოლების - 43% და რუსულენოვანი სკოლების გამოცდაზე გასულ მოსწავლეთა 22%. ქვემოთ იხ. ცხრილი, სადაც დეტალურად და ნათლად არის მოწოდებული ინფორმაცია 2017 წლის გამოსაშვებ გამოცდებზე ატესტატმიღებული მოსწავლეთა პროცენტული მაჩვენებლის შესახებ სწავლების ენის მიხედვით.

**ცხრილი 13. ატესტატმიღებული მოსწავლეთა პროცენტული მაჩვენებლი სწავლების ენის მიხედვით**

|  |  |  |  |
| --- | --- | --- | --- |
| სწავლების ენა | ატესტატი მიიღო | გამოცდაზე გავიდა | % ატესტატ მიღებულთა |
| აზერბაიჯანული | 838 | 2057 | **40.70%** |
| სომხური | 866 | 1512 | **57.30%** |
| რუსული | 889 | 1137 | **78.20%** |
| სულ | **2593** | **4706** | **55.10%** |

(2*) საგნების მიხედვით ჩაჭრის მაღალი პროცენტი:*

2011-2014 წლების მსგავსად გამოსაშვებმა გამოცდებმა აჩვენა განსხვავებები საგნების მიხედვით ჩაჭრის მაჩვენებლებში. აღსანიშნავია, რომ ჩაჭრილთა პროცენტი საგნების მიხედვით გაზრდილია წინა წლებთან შედარებით, ხოლო ყველაზე რთულად დასაძლევი საგნების ნუსხა არ შეცვლილა და მათემატიკისა და საბუნებისმეტყველო საგნების დაძლევა კვლავ პრობლემად რჩება. ახალი მონაცემებით, აზერბაიჯანულენოვანთათვის პრობლემურ საგნად გამოიკვეთა უცხო ენის საგანიც და აგრეთვე ქართულის, როგორც მეორე ენაში. ჩაჭრილთა პროცენტული მაჩვენებელი 2011-2014 წლებთან შედარებით გაზრდილია.

**ცხრილი 14. გამოცდებზე მე-12 კლასში ჩაჭრილთა პროცენტული მაჩვენებელი (2015-18 წწ.)**

|  |  |  |  |  |
| --- | --- | --- | --- | --- |
|  |  |  |  |  |
| საგანი/სწავლებისენა | **აზერბაიჯანული** | **სომხური** | **რუსული** | **საერთო საქართველო** |
| ქიმია | 10% | 5,6 % | 1,33% | 14.00% |
| მათემატიკა | 27.40% | 25,0% | 8,5% | 12.00% |
| უცხოენა | 35.00% | 5,0% | 6,2% | 12.50% |
| ქართული | 19.70% | 9,5% | 2,7% | 2.70% |
| ისტორია | 6.40% | 4,7% | 1,4% | 3.90% |
| ფიზიკა | 44,00 % | 40,3% | 38,00% | 47.20% |
| ბიოლოგია | 23.80% | 17,1% | 14,6% | 32.90% |
| გეოგრაფია | 19.80% | 13,2% | 8,9% | 16.50% |
| რუსული | 47.44% | 14,9% |  |  |

ზემოთ წარმოდგენილი ცხრილიდან თვალნათელია იმ საგნების ნუსხა, რომელშიც განსაკუთრებიდ დიდი რაოდენობით არაქართულენოვანი სკოლის კურსდამთავრებული იჭრება. ყველა სკოლისთვის პრობლემურ საგანს წარმოადგენს ფიზიკა, რომელშიც ჩაჭრილთა რიცხი მაღალია, როგორც რუსულენოვან, ისე სომხურენოვან და აზერბაიჯანულენოვან სკოლებში. სომხურ და აზერბაიჯანულენოვანი სკოლებისთის დამატებით მათემატიკა გახლავთ კიდევ ერთი საგანი, რომელშიც სკოლის მე-12 კლასის მოსწავლეები ხშირად იჭრებიან. აზერბაიჯანულენოვანთათვის კიდევ ერთი დაუძლეველი საგანია უცხო ენა, როგორც გერმანულის და ინგლისურის, ისე რუსულის სახით. უცხო ენის საგანთა ჯგუფში საკმაოდ დიდი რაოდენობა სტუდენტებისა იჭრებიან აზერბაიჯანულენოვანი სკოლებიდან. ანალოგიური ვითარება არ არის სომხურენოვან სკოლებში, თუმცა აქ იკვეთება ერთი მნიშვნელოვანი დეტალი. სომხურენოვანი სკოლების მე-12 კლასელთა უმრავლესობა უცხო ენად აბარებს რუსულს (99,8%) და არა ინგლისურს, რომელიც ეროვნული სასწავლო გეგმის მიხედვით პირველი უცხო ენაა. რუსული ენის არჩევანი, სავარაუდოდ გამოწვეული ამ ენის ძლიერ ენად მიჩნევით სომხურენოვანი სკოლების კურსდამთავრებულთა მიერ, მიუხედევად იმისა, რომ ინგლისური ენა პირველი კლასიდან, ხოლო რუსული მხოლოდ მე-5 კლასიდან ისწავლება. ვფიქრობთ, ეს მიგნება მნიშვნელოვანია ენობრივი საგანმანათლებლო პოლიტიკის წარმოების თვალსაზრისით.

მე-11 კლასის საატესტატო გამოცდებში ჩაჭრილთა თვალსაზრისითაც საკმაოდ სავალალო ვითარება იკვეთება განსაკუთრებით ფიზიკის საგანთან დაკავშირებით, თუმცა ბიოლოგიისა და ქიმიის საგნებშიც არ ჩანს სახარბიელო შედეგები.

**ცხრილი 15. გამოცდებზე მე- 11 კლასში ჩაჭრილთა პროცენტული რაოდენობა (2015-18 წწ.)**

|  |  |  |  |  |
| --- | --- | --- | --- | --- |
|  |  |  |  |  |
| საგანი/სწავლების ენა | **აზერბაიჯანული** | **სომხური** | **რუსული** | **საერთო საქართველო** |
| გეოგრაფია | 9.30% | 4.50% | 1.20% | 1.80% |
| ფიზიკა | 30.40% | 25.20% | 12.60% | 10.50% |
| ბიოლოგია | 12% | 9.50% | 2.55% | 4.40% |

თუ მე-11 და მე-12 კლასების საქართველოს საერთო მაჩვენებელს შევადარებთ, აშკარად დაბალი შედეგები იკვეთება ფიზიკის, მათემატიკისა და უცხო ენის მიმართულებით. განსხვავება სხვა საგნებშიც თვალსაჩინოა, თუმცა შედარებით დაბალია. შედეგების ანალიზი შესაძლებლობას იძლევა დაიგეგმოს შესაბამისი გადაწყვეტილებები კონკრეტული საგნობრივი მიმართულებების გასაუმჯობესებლად.

საგნების მიხედვით საატესტატო გამოცდების საშუალო შედეგები ძალიან დაბალია. ქართულ ენაში არაქართულენოვანი სკოლის მოსწავლეებს სხვა საგნებთან შედარებით უფრო მაღალი შედეგები აქვთ და ეს იმ ფონზე, რომ არაქართულენოვან სკოლებში ერთ-ერთი მთავარი პრობლემა სწორედ სახელმწიფო ენის სწავლება და მისი ცოდნაა. ფიზიკა არის საგანი, რომელშიც ყველაზე დაბალი ქულა ფიქსირდება სომხურენოვანი, აზერბაიჯანულენოვანი და რუსულენოვანი სკოლების კურსდამთავრებულებში როგორც მე-11, ისე მე-12 კლასის გამოცდებზე.

**ცხრილი 16. 2015-2017 წწ. მე-12 კლასელთა საშუალო ქულა საგნების მიხედვით**

|  |  |  |  |  |
| --- | --- | --- | --- | --- |
| საგანი/სწავლების ენა | აზერბაიჯანული | სომხური | რუსული | საერთო საქართველო |
| ქიმია | 6.79000 | 7.09000 | 7.91000 |  |
| მათემატიკა | 6.26000 | 6.37000 | 7.31000 |  |
| უცხოენა | 5.72000 | 6.74000 | 6.72000 |  |
| ქართული | 6.84000 | 7.42000 | 9.03000 |  |
| ისტორია | 6.72000 | 6.90000 | 7.57000 |  |
| ფიზიკა | **5.68000** | **5.79000** | **5.87000** |  |
| ბიოლოგია | 6.01000 | 6.23000 | 6.45000 |  |
| გეოგრაფია | 6.25000 | 6.71000 | 7.19000 |  |
| რუსული | 5.92 | 6.65 |  |  |

**ცხრილი 15. 2015-2017 წწ. მე-11 კლასელთა საშუალო ქულა საგნების მიხედვით**

|  |  |  |  |  |
| --- | --- | --- | --- | --- |
| საგანი/სწავლებისენა | აზერბაიჯანული | სომხური | რუსული | საერთო საქართველი |
| გეოგრაფია | 6.82 | 7.26 | 7.88 |  |
| ფიზიკა | **6.01** | **6.1** | **6.54** |  |
| ბიოლოგია | 6.78 | 6.66 | 7.28 |  |

მე-11 და მე-12 კლასელთა საატესტატო გამოცდების შედეგები აჩვენებს, რომ სომხურენოვანი და აზერბაუჯანულენოვანი სკოლების კურსდამთავრებულთა შედეგი საერთო საქართველოს მაჩვენებელთან და რუსულენოვანი სკოლების მაჩვენებლებთან შედარებით დაბალია.

საატესტატო გამოცდების შედგები გვაძლევს არსებული პრობლემების წარმოჩინების და ანალიზის საფუძველს. 2018 წელს მიღებული გადაწყვეტილების შესაბამისად საატესტატო გამოცდები გაუქმდა საქართველოში და შეფასება გადავიდა სასკოლო დონეზე. სესაბამისად, საანგარიშო პერიოდის ბოლო ორი წლის კონტექსტში ანალიზის შესაძლებლობა აღარ არის ამ თვალსაზრისით, თუმცა 2015-2018 წლებში არსებული მდგომარეობის ანალიზიც გვაძლევს საშუალებას დავასკვნათ, რომ არაქართულენოვან სკოლებში განათლების ხარისხის თვალსაზრისით სერიოზული პრობლემებია და ზოგადად ხარისხის გაუმჯობესების კონტექსტში არაქართულენოვანი სკოლების რეფორმირების თვალსაზრისით კონკრეტული ღონისძიებები არ გატარებულა განათლების, კულტურის, მეცნიერებისა და სპორტის სამინისტროს მხრიდან.

*ზემოაღნიშნული ამოცანის შესრულებასთან დაკავშირებით დასკვნის სახით შეიძლება ითქვას, რომ ზოგადი სტატისტიკის ანალიზიდან თვალნათელია, რომ საქართველოს მთავრობა განუხრელად ასრულებს მშობლიურ ენაზე განათლების მიცემის შესაძლებლობის უფლების უზრუნველყოფას სომხურენოვანი, აზერბაიჯანულენოვანი და რუსულენოვანი მოსწავლეებისთვის. მიუხედავად ხელმისაწვდომობის თვალსაზრისით არსებული დადებითი ტენდენციებისა, მნიშვნელოვანია განვიხილოთ ის მიმართულებები, რომელიც უზრუნველყოფს არა მხოლოდ განათლებაზე არამედ ხარისხიან განათლებაზე ხელმისაწვდმობიას, რაც დაკავშირებულია შესაბამის სასწავლო გეგემებთან და სახელმძღვანელოებთან, მასწავლებელთა პროფესიულ განვითარებასთან და მასწავლებელთა მომზადების საკითხებთან, საატესტატო გამოცდებში მოსწავლეთა შედეგებთან, ენობრივ საგანმანათლებლო პოლიტიკასთან და სხვა საკითხებთან, რომელთა განხორციელების გარეშე ხარისხიანი განათლების ხელმისაწვდომობის უზრუნველყოფა და სახელმწიფო ენის ცოდნის გაუმჯობესება, მათ შორის ზოგადი განათლების საფეხურზე შეუძლებელია.ამ თვალსაზრისით კი, მიუხედავად სტრატეგიასა და სამოქმედო გეგმაში გაწერილი მნიშვნელოვანი რეფორმებისა, ღირებული ცვლილებები ამ ამოცანის შესასრულებლად განათლების, კულტურის, მეცნიერებისა და სპორტის სამინისტროს მხრიდან არ გადადგმულა.*

**ამოცანა 3.2.2 არაქართულენოვანი სკოლების მასწავლებელთა კვალიფიკაციის ამაღლების ხელშეწყობა**

საქართველოს სტატისტიკის სამსახურისა და განათლების მართვის საინფორმაციო ცენტრის მონაცემების მიხედვით 2019-2020 აკადემიური წლისთვის 63780 მასწავლებელია, მათ შორის, საქართველოში საჯარო სკოლებში პედაგოგთა საერთო რაოდენობა 55946 შეადგენდა. რომელთაგან 6715 (6599 საჯარო და 116 კერძო სკოლებში) საქართველოს სომხურენოვან, აზერბაიჯანულ და რუსულენოვან სკოლებშია დასაქმებული, არაქართულენოვანი სკოლის მოსწავლეები და არაქართულენოვანი სკოლის მასწავლებლები საქართველოს ზოგადი განათლების სისტემის სერიოზულ სეგმენტს წარმოადგენენ და მნიშვნელოვანია ამ სეგმენტთან დაკავშირებით მასწავლებელთა მომზადებისა და პროფესიული განვითარების პოლიტიკის გატარება.

საინტერესოა არაქართულენოვანი სკოლის მასწავლებელთა გადანაწილება სწავლების ენის მიხედვით. არაქართულენოვანი სკოლის მასწავლებელთა საერთო რაოდენობის 43,4 % აზერბაიჯანულენოვანი სკოლის მასწავლებლები შეადგენენ, 39.7% -სომხურენოვანი და 16.9 % - რუსულენოვანი სკოლის მასწავლებლები. თუ ამ მონაცემებს მოსწავლეთა პროპორციას შევადარებთ, ნათელი ხდება, რომ მოსწავლის რაოდენობასთან შედარებით რუსულენოვან სკოლებში მასწავლებელთა მცირე რაოდენობაა დასაქმებული, ხოლო სომხურენოვანი სკოლის მასწავლებელთა პროპორცია მაღალია მოსწავლეთა პროპორციასთან შედარებით. ანუ მოსწავლისა და მასწავლებლის რაციო განსხვავებულია სწავლების ენის მიხედვით, რაც სავარაუდოდ გამოწვეული სკოლების განლაგებით. შესაბამისად, რუსული სკოლების უმრავლესობა საქალაქო დასახლებებშია, სადაც მოსწავლისა და მასწავლებლის შეფარდება მაღალია, ხოლო სომხურენოვანი სკოლები განლაგებულია ძირითადად სოფლებსა და მაღალმთიან რეგიონებში, სადაც მოსწავლე-მასწავლებლის შეფარდება დაბალია. სწორედ ეს იწვევს, სავარაუდოდ, ასეთ დისპროპორციას მოსწავლეთა და მასწავლებელთა შეფარდებებს შორის სწავლების ენის მიხედვით. ქვემოთ გთავაზობთ ცხრილს, სადაც დეტალურადაა წარმოდგენილი მასწავლებელთა რაოდენობა სწავლების ენისა და სქესის მიხედვით.

**ცხრილი 16. მასწავლებელთა რაოდენობა სწავლების ენის მიხედვით**

|  |  |  |  |
| --- | --- | --- | --- |
| აზერბაიჯანულენოვანი |  | 2914 | 43.40% |
| სომხურენოვანი |  | 2668 | 39.70% |
| რუსულენპოვანი |  | 1133 | 16.90% |
| სულ: |  | 6715 | 100.00% |
|  |  |  |  |

მე-17 ცხრილიდან ნათლად ჩანს, რომ არაქართულენოვან სკოლებში მასწავლებელთა საერთო რაოდენობის მხოლოდ 19.10 %-ს მამაკაცები შეადგენენ, ხოლო ქალების წილი 80,9%. მიუხედავად ერთი შეხდევით მამაკაცების ნაკლები წილისა, თუ საქართველოს მასშტაბით არსებულ საერთო რაოდენობას შევადარებთ ეს წილი საკმაოდ მაღალია, რამეთუ საქართველოს საჯარო სკოლებში, მამაკაცთა ხვედრითი წილი მხოლოდ 13.6 %-ს შეადგენს. კიდევ უფრო საინტერესო სურათი წარმოჩინდება თუკი არაქართულენოვანი სკოლის მასწავლებელთა სქესობრივ შემადგენლობას სწავლების ენის მიხედვით ჩავშლით. ამ თვალსაზრისით, განსაკუთრებით თვალსაჩინოა აზერბაიჯანულენოვან სკოლებში მამაკაცთა ხვედრითი წილი, რომელიც აზერბაიჯანულენოვან სკოლებში მასწავლებელთა საერთო რაოდენობის 27,5%-ს შეადგენს, სომხურენოვან სკოლებში 14.3 %, ხოლო რუსულენოვან სკოლებში -მხოლოდ 8.8 %. მამაკაცთა ხვედრითი მაღალი წილი მნიშვნელოვანი რესურსი შეიძლება იყოს ამ სკოლებში განათლების რეფორმის განსახორციელებლად.

**ცხრილი 17. მასწავლებელთა რაოდენობა და პროპორცია სქესის მიხედვით**

|  |  |  |  |
| --- | --- | --- | --- |
| სწავლებისენა | ქალი | კაცი | სულ |
| აზერბაიჯანული | 2914 | 27.50% | 72.50% |
| რუსულენოვანი | 1133 | 8.80% | 91.20% |
| სომხურენოვანი | 2668 | 14.30% | 85.70% |
| სულ: | 6715 | 19.10% | 80.90% |

საქართველოში არაქართულენოვანი სკოლების ძირითადი ნაწილი განთავსებულია ეთნიკური უმცირესობების კომპაქტური განსახლების რეგიონებში -ქვემო ქართლში, სამცხე-ჯავახეთსა და კახეთში. ამ სამი რეგიონის არაქართულენოვან სკოლებში მთლიანობაში 5956 მასწავლებელია დასაქმებული. 759 მასწავლებელი კი თბილისის და სხვა ქალაქებშია და რაიონებშია დასაქმებული. რეგიონების მიხედვით მასწავლებელთა გადანაწილება შემდეგნაირად გამოიყურება:

**ცხრილი 18. არაქართულენოვანი სკოლის მასწავლებლები რეგიონების მიხედვით**

|  |  |
| --- | --- |
| რეგიონი | რაოდენობა |
| ქვემოქართლი | 3308 |
| სამცხე-ჯავახეთი | 2317 |
| კახეთი | 331 |
| სულ | **5956** |

საინტერესოა არაქართულენოვანი სკოლების მასწავლებელთა ასაკობრივი სტრუქტურაც. ქვემოთ წარმოდგენილი ცხრილი დეტალურ ინფორმაციას იძლევა არაქართულენოვანი სკოლების ასაკობრივი სტრუქტურის შესახებ სწავლების ენის მიხედვით.

**ცხრილი 19. არაქართულენოვანი სკოლის მასწავლებლები ასაკის მიხედვით**

|  |  |  |  |  |  |  |
| --- | --- | --- | --- | --- | --- | --- |
|  | **საერთო** | | | | | **სულ** |
|  | 577 | 1519 | 1462 | 1677 | 1480 | **6715** |
| % პროპორცია | 8.60% | 22.60% | 21.80% | 25% | 22% | **100%** |
|  | **აზერბაიჯანული** | | | | |  |
| **ასაკი** | **20-29** | **30-39** | **40-49** | **50-59** | **>=60** |  |
| **რაოდენობა** | **252** | **571** | **538** | **681** | **872** | **2914** |
| % პროპორცია | 8.60% | 19.60% | 18.50% | 23.40% | 30% | **100.00%** |
|  | **სომხური** | | | | |  |
| რაოდენობა | **292** | **792** | **630** | **631** | **323** | **2668** |
| % პროპორცია | 10.90% | 29.70% | 23.60% | 23.70% | 12.10% | **100%** |
|  | **რუსული** | | | | |  |
| რაოდენობა | **33** | **156** | **294** | **365** | **285** | **1133** |
| % პროპორცია | 3.00% | 13.70% | 26.00% | 32.20% | 25.10% | **100%** |

ცხრილის მიხედვით თვალსაჩინოა, რომ აზერბაიჯანულენოვან და რუსულენოვან სკოლებში ასაკოვან მასწავლებელთა წილი მაღალია. აზერბაიჯანულენოვან სკოლებში ეს წილი მასწავლებელთა საერთო რაოდენობის 30 %-ს შეადგენს, ხოლო რუსულენოვან სკოლებში- 15,10 %-ს (ეს იმ ფონზე, როცა „საპენსიო ბონუსის“ რეფორმის ფარგლებში საპენსიო ასაკის მასწავლებელთა დიდმა ნაწილმა დატოვეს სკოლები, ამ საკითხს მოგვიანებით მივუბრინდებით).. თუ 50 წელს ზევით მასწავლებელთა რაოდენობასაც გავაანაზილებთ, ამ თვალსაზრისით, არაქართულენოვანი სკოლების მასწავლებელთა 47.0 % სწორედ 50 წელს ზევითაა (აზერბაიჯანულენოვან სკოლებში 53.4 %). რაოდენობრივად კი ეს მაჩვენებელი 3157 მასწავლებელს შეადგენს, რომელთა ჩანაცვლება უახლოესი წლების განმავლობაში უნდა განხორციელდეს. ეს სტატისტიკური მონაცემი ნათელი მინიშნებაა იმის, თუ რა უნდა გაკეთდეს სახელმწიფოს მიერ არაქართულენოვანი სკოლებისთვის მასწავლებელთა პროფესიაში ახალგაზრდა კადრების მოსაზიდად, რათა მომდევნო წლებში ახალი კადრო შევიდეს პროფესიაში. ამ საკითხს დეტალურად განვიხილავთ 1+4 პროგრამის ანალიზის და რეკომენდაციების ნაწილში.

2015-2020 წლებში საქართველოს განათლების, მეცნიერების, კულტურისა და სპორტის სამინისტრომ ორი მნიშვნელოვანი რეფორმა განახორციელა: (ა)მასწავლებელთა პროფესიული განვითარებისა და კარიერული ზრდის სქემა; (ბ) საპენსიო ასაკის მასწავლებელთა საპენსიო ბონუსით უზრუნველყოფა და სისტემაში ახალგაზრდა კადრების შესვლის შესაძლებლობის გაჩენა. ორივე ამ რეფორმის შედეგებს განვიხილავთ არაქართულენოვანი სკოლების კონტექსტში.

2015 წელს მასწავლებელთა პროფესიული განვითარების ეროვნულმა ცენტრმა შეიმუშავა და და­ამ­ტკიცა „ეროვნული უმცირესობებით კომპაქტურად დასახლებული რეგიონების ზოგადსაგან­მა­ნათ­ლებლო სკოლების მასწავლებელთა პროფესიული განვითარებისა და კარიერული წინსვლის მხარ­დაჭერის პროგრამა“, რომლის ძირითადი მიზანი იყო არაქართულენოვანი ზოგად­საგან­მა­ნათ­ლებლო სკოლების მასწავლებელთათვის „მასწავლებელის საქმიანობის დაწყების, პრო­ფე­სიუ­ლი განვითარებისა და კარიერული წინსვლის სქემისა“ და მასთან დაკავშირებული დო­კუ­მენ­ტების მშობლიურ ენაზე ხელმისაწვდომობა და პროფესიული კვალიფიკაციის ამაღლება. გარდა ამისა, პროგრამა მიზნად ისახავ ადგილობრივი საგნობრივი ტრენერების მომზადებას, რომლებიც სამომავლოდ რეგიონებში მნიშვნელოვანი დასაყრდენი იქნება.

2015 წელს პროგრამის ბენეფიციარი იყო საქართველოს არაქართულენოვანი ზოგადსაგანმანათლებლო დაწესებულებათა 7500-მდე მოქმედი მასწავლებელი: აზერბაიჯანულენოვანი – 3301, სომ­ხურენოვანი – 2933, რუსულენოვანი – 1208.

პროგრამის ფარგლებში:

* ითარგმნა და დაიბეჭდა „მასწავლებლის საქმიანობის დაწყების პროფესიული განვითა­რებისა და კარიერული წინსვლის სქემა“ (დოკუმენტების კრებული) აზერბაიჯანულ, რუსულ და სომხურ ენებზე;
* ითარგმნა და დაიბეჭდა „მასწავლებლის საქმიანობის დაწყების პროფესიული განვი­თა­რებისა და კარიერული წინსვლის სქემის“ გზამკვლევის პირველი ნაწილი აზერბაიჯანულ, რუსულ და სომხურ ენებზე;
* ითარგმნა მასწავლებლის თვითშეფასების კითხვარი აზერბაიჯანულ, რუსულ და სომხურ ენებზე;
* ითარგმნა ქართული ენის ცოდნის თვითშეფასების ტაბულა.

ასევე, განხორციელდა საგნობრივი ტრენინგ-მოდულებისა და საკითხავი მასალის შემუშავება-დამტკიცება-თარგმნა:

* არაქართულენოვანი სკოლების მასწავლებლებისათვის მასწავლებელთა პროფესიული განვითარების ეროვნული ცენტრის მიერ შემუშავდა და დამტკიცდა ეროვნული სასწავლო გეგმით გათვალისწინებული საგნობრივი ტრენინგ-პროგრამები და სათანადო სატრენინგო მასალა, რომელიც სატენდერო პროცედურების გავლით ითარგმნება აზერბაიჯანულ, რუსულ და სომხურ ენებზე.

მასწავლებელთა პროფესიული განვითარების ეროვნული ცენტრის ვებ-გვერდზე [*www.tpdc.ge*](http://www.tpdc.ge)ხელმსაწვდომია:

* „მასწავლებლის საქმიანობის დაწყების პროფესიული განვითარებისა და კარიერული წინსვლის სქემა- აზერბაიჯანული, რუსული და სომხური ვერსიები;
* „მასწავლებლის საქმიანობის დაწყების პროფესიული განვითარებისა და კარიერული წინსვლის სქემის“ გზამკვლევის I ნაწილი – აზერბაიჯანული, რუსული და სომხური ვერსიები;
* მასწავლებლის თვითშეფასების კითხვარი – აზერბაიჯანული, რუსული და სომხური ვერსიები.

2016 წელს განათლებისა და მეცნიერების სამინისტრომ განახორციელა პროგრამები „მულტიკულტურული საზაფხულო სკოლა მასწავლებლებისთვის“ და „მულტიკულტურული საზაფხულო სკოლა მოსწავლეებისთვის“. პროგრამაში „მულტიკულტურული საზაფხულო სკოლა მასწავლებლებისთვის“ მონაწილეობა მიიღო საქართველოს რეგიონების (კახეთი, ქვემო ქართლი, სამცხე ჯავახეთი) არაქართულენოვანი სკოლების/სექტორების 30 მასწავლებელმა და მაღალმთიან დასახლებაში მდებარე საჯარო სკოლების 20 მასწავლებელმა. პედაგოგებისათვის განხორციელდა 12 დღიანი საზაფხულო სკოლა ბაკურიანში, რომელიც მოიცავდა, როგორც კულტურათაშორის დიალოგის ხელშემწყობ ტრენინგებს/ინტერაქტიულ პროგრამებს, ისე არააკადემიურ პროგრამებსაც.

2016 წელს პროგრამა „ქართული ენა მომავალი წარმატებისთვის“ და „ეროვნული უმცირესობებით კომპაქტურად დასახლებული რეგიონების ზოგადსაგანმანათლებლო სკოლების მასწავლებლების პროფესიული განვითრებისა და კარიერული წინსვლის მხარდაჭერის პროგრამა“ გაერთიანდა სახელწოდებით„არაქართულენოვანი სკოლების მასწავლებლების პროფესიული განვითარების პროგრამა“. პროგრამის მიზანია არაქართულენოვანი სკოლების/სექტორების მასწავლებლების პროფესიული განვითარების ხელშეწყობა და სწავლა/სწავლების ხარისხის გაუმჯობესება სახელმწიფო ენის სწავლების გაძლიერების გზით. გარდა ამისა, პროგრამა ორიენტირებულია (2016-2019 წწ.) არაქართულენოვანი სკოლების ადგილობრივი მასწავლებლების, როგორც საგნობრივი გამოცდებისთვის მომზადებაზე, ისე მათთვის სახელმწიფო ენის შესწავლაზე. პროგრამის ფარგლებში შემდეგი აქტივობები განხორციელდა:

* „მასწავლებლის საქმიანობის დაწყების, პროფესიული განვითრებისა და კარიერული წინსვლის სქემის“ შესახებ ინფორმაცია მიეწოდათ სკოლის ადმინისტრაციას და ფასილიტატორებს;
* სსიპ-მასწავლებელთა პროფესიული განვითარების ეროვნული ცენტრის დირექტორის 2016 წლის 23 სექტემბრის №217 ბრძანების შესაბამისად დამტკიცდა მასწავლებლის თვითშეფასების ახალი კითხვარი. კითხვარი ითარგმნა აზერბაიჯანულ, რუსულ და სომხურ ენებზე და განთავსდა სსიპ მასწავლებელთა პროფესიული განვითრების ეროვნული ცენტრის ვებ-გვერდზე. კითხვარის ელექტრონული ხელმისაწვდომობის შესახებ ინფორმაცია გავრცელდა ბეჭდური და ელექტრონული მედიის საშუალებით;
* სსიპ მასწავლებელთა პროფესიული განვითარების ეროვნული ცენტრის მიერ შემუშავებული ტრენინგ პროგრამები და მასთან დაკავშირებული სხვა სატრენინგო მასალა სრულად ითარგმნა აზერბაიჯანულ და რუსულ ენაზე;
* გამოცხადდა აზერბაიჯანულენოვანი, რუსულენოვანი და სომხურენოვანი ტრენერების კონკურსი. აღნიშნულ კონკურსში მონაწილეობა მიიღო 320 კონკურსანტმა, რომლიდან საბოლოოდ შეირჩა 25 ტრენერი;
* გადამზადდნენ არაქართულენოვანი სკოლების აზერბაიჯანულენოვანი მასწავლებლები შემდეგ საგნებში: ფიზიკა, ისტორია, მათემატიკა; სამცხე-ჯავახეთის, ქვემო ქართლისა და კახეთის არაქართულენოვან 179 სკოლაში2015-2016 სასწავლო წლის განმავლობაში გაიგზავნა 105 ქართულის, როგორც მეორე ენის კონსულტანტ-მასწავლებელი, ქართულის, ისტორიისა და გეოგრაფიის 135 დამხმარე მასწავლებელი და ეროვნული სასწავლო გეგმით გათვალისწინებული ნებისმიერი საგნის 14 ორენოვანი მასწავლებელი;
* პროგრამის ფარგლებში მივლენილი მასწავლებლები ადგილობრივ კოლეგებს დახმარებას უწევდნენ საგაკვეთილო პროცესის წარმართვაში (სამცხე-ჯავახეთის რეგიონში - 30 კონსულტანტ-მასწავლებელი, 42 ქართულენოვანი დამხმარე მასწავლებელი, 5 ორენოვანი დამხმარე მასწავლებელი; ქვემო ქართლის რეგიონში - 70 კონსულტანტ-მასწავლებელი, 82 ქართულენოვანი დამხმარე მასწავლებელი, 9 ორენოვანი დამხმარე მასწავლებელი).

2017-2018 წლებში აღნიშნული მიმართულებით საქმიანობა იგივე პროგრამებს მოიცავდა, დამატებით აქტიურად ჩაერთო ამ პროცესში ათასწლეულის გამოწვევის ფონდის - საქართველოს მასწავლებელთა და სკოლის დირექტორთა პროფესიული განვითარების პროექტი, რომლის ფარგლებში განხორციელდა შემდეგი ღონისძიებები:

* გაიმართა ლიდერობის აკადემია 1 და 2, რომლის ფარგლებშიც აზერბაიჯანულ, რუსულ და სომხურ ენებზე ითარგმნა ლიდერობის აკადემია 1-ის 3 მოდული (ჯამში 40 საკონტაქტო საათი) და ლიდერობის აკადემია 2-ის ხუთი მოდული (ჯამში 64 საკონტაქტო საათი) თანმხლები სატრენინგო მასალით;
* საჯარო სკოლების არაქართულენოვანი დირექტორებისა და ფასილიტატორებისთვის ჩატარდა ტრენინგები ლიდერობის აკადემია 1-ის სამ მოდულში (100-სომხურენოვანი; 58 აზერბაიჯანულენოვანი და 9 რუსულენოვანოვანი); ჩატარდა ტრენინგები აზერბაიჯანულ და რუსულენოვანი საჯარო სკოლის დირექტორებისა და ფასილიტატორებისათვის (მოწვეული 81 მონაწილე);
* აზერბაიჯანულ, რუსულ და სომხურ ენებზე ითარგმნა ზოგადპროფესიული უნარების სამი მოდული ყველა თანმხლები სატრენინგო მასალებით: კერძოდ: „მოსწავლეზე ორიენტირებული სასწავლო გარემოს მახასიათებლები“; „მოსწავლეზე ორიენტირებული სასწავლო გარემო სწავლებისა და შეფასების სტრატეგიები” და „სასწავლო პროცესის პოზიტიური მართვა და მზაობა პროფესიული განვითარებისთვის“;
* არაქართულენოვანი სკოლების ქიმიის, ფიზიკის, ბიოლოგიის, მათემატიკის, გეოგრაფიის, ინგლისური ენის მასწავლებლებისთვის ჩატარდა ტრენინგები ზოგადპროფესიული უნარების კურსის პირველი მოდულის მიხედვით. ტრენინგებზე მოწვეული იყო სულ 2091 მასწავლებელი, რომელთაგან 1547 (74%) გამოცხადდა.

2019-2020 წლებშიც საქმიანობა იგივე მიმართულებებით გაგრძელდა.

საგნის გამოცდაზე საგნობრივი და პროფესიული უნარების დასადასტურებლად მშობლიურ ენაზე ჩაბარების შესაძლებლობა გაჩნდა 2017 წლის 14 მარტს მიღებული განათლებისა და მეცნიერების მინისტრის 46ნ ბრძანების შესაბამისად „**საგნის გამოცდის ჩატარების, საგნობრივი და პროფესიული კომპეტენციების დადასტურების წესის დამტკიცების შესახებ“** და შემდგომ 2019 წლის 13 სექტემბრის განათლების, მეცნიერების, კულტურისა და სპორტის 193/ნ ბრძანება, რომლის მესამე მუხლის მეორე პუნქტი განსაზღვრავს: „ტესტირება მათემატიკაში, საზოგადოებრივ მეცნიერებებში, საბუნებისმეტყველო მეცნიერებებში, ესთეტიკური აღზრდის საგნებში, სპორტსა და ინფორმაციულ და საკომუნიკაციო ტექნოლოგიებში ასევე ტარდება რუსულ, სომხურ ან აზერბაიჯანულ ენაზე მხოლოდ იმ აპლიკანტებისთვის, რომლებიც ასწავლიან/რომლებსაც სურთ ასწავლონ შესაბამის არაქართულენოვან სკოლებში/სექტორებში“ ამ ნაბიჯმა მკვეთრად გაზარდა არაქართულენოვანი სკოლების გამოცდაზე დარეგისტრირებულთა რაოდენობა 2017-2019 წლებში. ქვემოთ წარმოგიდგენთ ცხრილს, რომელიც ნათლად ასახავს აღნიშნულ ტენდენციას.

**ცხრილი 20. საგნის გამოცდაზე დარეგისტრირებულთა რაოდენობა 2017-2019 წლებში გამცდის ენის მიხედვით (ცხრილი ეფუძნება 2017-2019 წლების სამოქმედო გეგმის განხორციელების ანგარიშებს)**

|  |  |  |  |
| --- | --- | --- | --- |
| წელი | აზერბაიჯანულენოვანი | სომხურენოვანი | რუსულენოვანი |
| 2017 | 387 | 369 | 177 |
| 2018 | 494 | 561 | 147 |
| 2019 ზაფხული | 880 | 984 | 262 |
| 2019 შემოდგომა | 672 | 753 | 140 |

აღნიშნული შესაძლებლობა მნიშვნელოვანი წინგადადგმული ნაბიჯი იყო, რადგან არაქართულეოვანი სკოლების მასწავლებლებს მიეცათ შესაძლებლობა პროფესიული და კარიეურული წინსვლისთის, რითაც გარკვეულმა ნაწილმა ისარგებლა და დაწინაურდა პროფესიული განვითარების სქემაში.

2019 წელს სსიპ მასწავლებელთა პროფესიული გადამზადების ცენტრმა განახორციელა არაქართულენოვანი სკოლების მხარდაჭერის პროგრამა, რომლის მიზანიც, სახელმწიფო ენის გაძლიერების გზით, ეთნიკური უმცირესობების წარმომადგენლებით კომპაქტურად დასახლებული რეგიონების არაქართულენოვანი სკოლების მასწავლებელთა პროფესიული განვითარებისა და სწავლასწავლების პროცესის ხელშეწყობა და, ასევე, სკოლის ბაზაზე არაფორმალური სწავლების პრაქტიკის გაუმჯობესებაა. პროგრამის ფარგლებში 2019 წლის განმავლობაში, სამცხე-ჯავახეთის, ქვემო ქართლისა და კახეთის 175 არაქართულენოვან საჯარო სკოლაში, საკადრო დეფიციტის შევსების მიზნით, 2018-2019 სასწავლო წელს მივლენილი იყო 285 მასწავლებელი (121 კონსულტანტ-მასწავლებელი, 85 დამხმარე მასწავლებელი და 77 ორენოვანი დამხმარე მასწავლებელი ეროვნული სასწავლო გეგმით გათვალისწინებული სხვადასხვა საგნობრივი მიმართულებით). 2019-2020 წელს პროგრამის მონაწილეების რაოდენობა შეიცვალა: 169 სკოლაში წარმოდგენილია 121 კონსულტანტ-მასწავლებელი, 75 დამხმარე მასწავლებელი და 69 ორენოვანი დამხმარე მასწავლებელი.

,,არაქართულენოვანი სკოლების მხარდაჭერის“ პროგრამის ფარგლებში 2019 წლის მარტი-ივლისი სამცხე-ჯავახეთის, ქვემო ქართლის და კახეთის რეგიონების არაქართულენოვანი სკოლების ადგილობრივი მასწავლებლების პირველ ნაკადს ჩაუტარდა სახელმწიფო ენის შემსწავლელი კურსი, რომელშიც ჩართული იყო 306 მსმენელი (ა1 დონე-150; ა2 დონე-89; ა2+ დონე - 46; ბ1 დონე - 21). 2019 წლის ოქტომბრის თვეში სახელმწიფო ენის შემსწავლელი კურსი დაიწყო მასწავლებლების მეორე ნაკადისთვის. ამ ეტაპზე სახელმწიფო ენის შესწავლელ კურსში ჩაერთო 349 მსმენელი. პროგრამის ფარგლებში შემუშავდა ქართულის, როგორც მეორე ენის სწავლების გრძელვადიანი კურსის სამი ტრენინგმოდული (კითხვის მიმართულება, მოსმენა-ლაპარაკის მიმართულება, წერის მიმართულება) აღნიშნული ტრენინგმოდულები ჩაუტარდა არაქართულენოვანი სკოლების ადგილობრივი ქართულის, როგორც მეორე ენის მასწავლებლებს. პირველი მოდული - კითხვის მიმართულება გაიარა სამიზნე სკოლების 303 მასწავლებელმა. მეორე მოდული - მოსმენა-ლაპარაკის მიმართულება გაიარა 216 მსმენელმა, მესამე მოდული - წერის მიმართულება მოისმინა 270 პედაგოგმა. პროგრამის ფარგლებში შემუშავდა ქართულის, როგორც მეორე ენის საგნობრივი კომპეტენციის დადასტურებისთვის მოსამზადებელი ტრენინგმოდული, რომელიც მიმდინარე წლის მუნიციპალიტეტი დაფარული სკოლების რაოდენობა მონაწილეების რაოდენობა კონსულტანტმასწავლებელი დამხმარე მასწავლებელი ორენოვანი დამხმარე მასწავლებელი 2019 წლის ოქტომბერში ჩაუტარდა სამცხე-ჯავახეთის, ქვემო ქართლის და კახეთის არაქართულენოვანი სკოლების ადგილობრივი ქართულის, როგორც მეორე ენის 206 მასწავლებელს.

როგორც წარმოდგენილი აქტივობებიდან ჩანს ოთხი მიმართულებით განხორციელდა ინტერვენციები: (ა) მშობლიურ ენაზე საგნიბრივი გამოცდების ჩაბარების შესაზლებლობა კარიერული სქემაში დაწინაურებისთის; (ბ) პროფესიული ტრენინგ-პროგრამები, რომელიც ფოკუსირებული იყო აფრაქართულენოვანი სკოლების მასწავლებლებზე, რაც წინა წლებში არ ხორციელდებოდა; (3) სახელმწიფო ენის შემსწავლელი კურსები არაქართულენოვანი სკოლის მასწავლებელთათვის; (დ) მასწავლებელთა მივლინება საკადრო დეფიციტის პრობლემების საპასუხოდ. აღნიშნულ ინტერვენციებს ჰქონდა გარკვეული პოზიტიური მყისიერი შედეგი ზოგიერთ შემთხვევაში, თუმცა გრძელვადიანი, რეფორმაზე ორიენტირებული ნაბიჯები არ გადადგმულა და მასწავლებელთა კვალიფიკაციის, პროფესიული განვითარების თუ მასწავლებელთა განათლების მიმართულებით კვლავ სერიოზული პრობლემები რჩება, რაც ხელს უშლი საინტეგრაციო პოლიტიკის განხორციელებასა თუ არაქართულენოვანი სკოლების რეფორმირებას. არსებული ვითარებასა და პრობლემებს ქვემოთ განვიხილავთ.

2020 წლის ივლისის მონაცემებით არაქართულენოვანი სკოლების მასწავლებელთა 62,7 % პრაქტიკოსი მასწავლებლის კატეგორიაშია კვლავ, მიუხედავად იმისა, რომ ეს კატეგორია მილევად რეჟიმშია და მომავალი წლიდან ამ კატეგორიის მასწავლებელთა სისტემაში ყოფნა აღარ იგეგმება. 24.5% მასწავლებლები უფროსი კატეგორიის მასწავლებელი, 11,7% მასწავლბელების მაძიები ან სტატუსი არ მქონე მასწავლებელია და მხოლოდ 1% წამყვანი მასწავლებლის კატეგორიაში, მხოლოდ 7 მასწავლებელია არაქართულენოვან სკოლებშიუ მენტორი მასწავლებელი, რაც არაქართულენოვანი სკოლების მასწავლებელთა საერთო რაოდენობის 0,1%-ს შეადგენს.

ამ სტატისტიკური მონაცემებითაც თვალსაჩინოა, რომ მასწავლებელთა პროფესიული განვიტარებისა და კარიერული ზრდის თვალსაზრისით არაქართულენოვან სკოლებში სერიზული პრობლემებია, თუმცა სამოქმედო გეგმის განხორციელების კონტექსტში, ალბათ საინტერესოა ამ მიმართულებით, როგორ შეიცვალა ვითარება 2015 წლიდან 2020 წლამდე პერიოდში. მე-20 ცხრილში წარმოდგენილია 2015 წლიდან 2020 განხორციელები ცვლელებების შედეგი. ცხრილიდან თვლნათელია რამდენიმე ტენდენცია (ა) არაქართულენოვანი სკოლების მასწავლებელთა რაოდენობამ იკლო, ძირითადად პრაქტიკოსი მასწავლებლები გავიდნენ სისტემიდან საპენსიო ჯილდოს პროგრამის წყალობით და არაქართულენოვანი სკოლებში მასწავლებელთა რაოდენობა 1339 მასწავლებლით შემცირდა. (ბ) სისტემაში იმატა სტატუსის არ მქონე ან მაძიებელი მასწავლებლების რაოდენობამ და ეს მაჩვენბელი 731 -ით გაიზარდა, რაც გამოწვეული იყო არსებული საკადრო დეფიციტის აღმოფხვრის მცდელობით. ეს მაჩვენებელი ნათლად მეტყველებს, რომ სისტემაში შემავალი ახალი საკადრო რესურსის სერიოზული დეფიციტია არაქართულენოვანი სკოლებისთის; (გ) მენტორი და წამყვანი კატეგორიის მასწავლებლები ძალიან მცირედ არიან წარმოდგენილი არაქართულენოვან სკოლებში; (დ) ზემოთგანხილულმა ღონისძიებებმა, რომელიც მასწავლებელთა პროფესიული განვითარების ეროვნულმა ცენრმა, განათლების, კულტურის, მეცნიერებისა და სპორტის სამინისტრომ და გამოცდებისა და შეფასების ეროვნულმა ცენტრმა განახორციელეს ხელი შეუწყო პრაქტიკოსი მასწავლებლების დაწინაურებას და უფროსი მასწავლებლის კატეგორიაში გადასვლას. 2015 წელთან შედარებით 2020 წელს უფროს მასწავლებლის კატეგორიაში მყოფი მასწავლებლების რაოდენობა 1208-ით გაიზარდა. ყველა ეს ტენდენცია 21-ე ცხრილში დეტალურად არის წარმოდგენილი:

**ცხრილი 21. მასწავლებელთა სტატუსის ცვლილება არაქართულენოვან სკოლებში**

|  |  |  |  |  |  |  |
| --- | --- | --- | --- | --- | --- | --- |
|  | პრაქტიკოსი | უფროსი | წამყვანი | მენტორი | მაძიებელი და/ან სტატუსის გარეშე | სულ: |
| 2015 | 7559 | 437 | 6 | 0 | 52 | 8054 |
| 2020 | 4212 | 1645 | 68 | 7 | 783 | 6715 |
| ცვლილება | -3347 | 1208 | 62 | 7 | **731** | **-1339** |

თუკი იმავე მიმართულებით არსებული ვითარებას ცალ-ცალკე სწავლების ენის მიხედვით განვიხილავთ ნათელია, რომ სტატუსის ცვლილება პრობლემურია როგორც აზერბაიჯანულენოვანი აგრეთვე სომხურენოვანი და რუსულენოვანი სკოლებისთვის, თუმცა აზერბაიჯანულენოვან და სომხურენოვან სკოლებში, განსაკუთრებით კომპაქტური განსახლების რაიონებში ეს საკითხი უფრო აქტუალიზდება. (დეტალებისთვის იხილეთ ცხრილი 22)

**ცხრილი 22. 2015-2020 წლებში მასწავლებელთა სტატუსის ცვლილება სწავლების ენის მიხედვით**

|  |  |  |  |  |  |  |
| --- | --- | --- | --- | --- | --- | --- |
|  | |  |  |  |  |  |
|  | **აზერბაიჯანულენოვანი** |  |  |  |  |  |
|  | პრაქტიკოსი | უფროსი | წამყვანი | მენტორი | სტატუსი გარეშე და/ან მაძიებელი | სულ |
| 2015 | 3333 | 117 | 3 | 0 | 13 | 3466 |
| 2020 | 2005 | 484 | 20 | 3 | 402 | 2914 |
|  | **სომხურენოვანი** |  |  |  |  |  |
|  | პრაქტიკოსი | უფროსი | წამყვანი | მენტორი | სტატუსი გარეშე და/ან მაძიებელი | სულ |
| 2015 | **2903** | **65** | 0 | 0 | 22 | 2990 |
| 2020 | **1812** | **546** | **22** | **1** | 287 | 2668 |
|  | **რუსილენოვანი** |  |  |  |  |  |
|  | პრაქტიკოსი | უფროსი | წამყვანი | მენტორი | სტატუსი გარეშე და/ან მაძიებელი | სულ |
| 2015 | **1323** | **255** | **3** | 0 | 17 | 1598 |
| 2020 | **395** | **615** | **26** | **3** | 94 | 1133 |
|  |  |  |  |  |  |  |

ამავე კონტექსტში საინტერესოა რაიონების მიხედვით მასწავლებელთა კატეგორიებად გადანაწილება. ქვემოთ მოყვანილ ცხრილში დეტალურადაა წარმოდგენილი არაქართულენოვან სკოლებში მასწავლებელთა სტატუსების შესაბამისად გადანაწილება. ცხრილის მიხედვით თვალნათელია, რომ სტატუსის არ მქონე და პრაქტიკოსი მასწავლებლების რაოდენობა 80%-ზე მეტია თითქმის ყველა კომპაქტური განსახლების რაიონებში. ამ თვალსაზრისით, შედარებით უკეთესი ვითარებაა ახალციხის რაიონში.

**ცხრილი 23. რაიონების მიხედვით მასწავლებელთა კატეგორიებად გადანაწილება კომპაქტური განსახლებიებში**

|  |  |  |  |  |  |  |
| --- | --- | --- | --- | --- | --- | --- |
|  | სულ | პრაქტიკოს | უფროსი | წამყვანი | მენტორი | მაძ/უსტატუსო |
| ახალქალაქი | 1140 | 76.50% | 13.80% | 0.80% | 0% | 8.90% |
| ახალციხე | 295 | 49.10% | 40% | 1% | 0 | 10% |
| ბოლნისი | 488 | 66.40% | 17.60% | 1.20% | 0 | 14.80% |
| დმანისი | 302 | 60.30% | 18.50% | 0.30% | 0 | 20.90% |
| მარნეული | 1824 | 69.80% | 15.60% | 0.80% | 0.30% | 13.50% |
| ნინოწმინდა | 822 | 69.60% | 19.30% | 0.30% | 0 | 10.80% |
| წალკა | 232 | 53% | 25.90% | 1.30% | 0 | 19.80% |

არაკომპაქტური განსახლების ადგილებში, როგორიცაა ქალაქები თბილისი, რუსთავი,ქუთაისი, ბათუმი, ზუგდიდი მასწავლებელთა სტატუსების შესაბამისად უკეთესი ვითარებაა უფროსი მასწავლებლების ხვედრითი წილის თვალსაზრისით. უფროსი მასწავლებელთა წარმოადგენენ უმრავლესობას ამ ტერიტორიულ განსხვავებით კომპაქტური განსახლების რაიონებისგან. ეს მარტივი სტატისტიკური სხვაობაც იძლევა ანალიზის შესაძლებლობას და წარმოაჩენს დიფერენცირებული მიდგომების ამუშავების მნიშვნელობას სხვადასხვა დასახლებისა თუ სკოლების მიხედვით მასწავლებელთა პროფესიული განვითარების თვალსაზრისით. ქვემოთ ცხრილში დეტალურად წარმოდგენილია ინფორმაცია თბილისის, რუსთავის, ბათუმის, ქუთაისის, ზუგდიდის ტერიტორიულ ერთეულებში არაქართულენოვანი სკოლების მასწავლებელთა სტატუსების შესახებ:

**ცხრილი 24. არაქართულენოვანი სკოლების მასწავლებელთა სტატუსი საქალაქო დასახლებებში**

|  |  |  |  |  |  |  |
| --- | --- | --- | --- | --- | --- | --- |
| **ქალაქი** | **სულ** | **პრაქტიკოსი** | **უფროსი** | **წამყვანი** | **მენტორი** | **უსტატუსო/მაძიებელი** |
| **ბათუმი** | 132 | 33.30% | **61.40%** | **0.80%** | 0 | 4.50% |
| **გლდანი-ნაძალადევი** | 78 | 21.80% | **70.50%** | **0** | 0 | 7.70% |
| **დიდუბე-ჩუღურეთი** | 33 | 9.10% | **81.80%** | **6.10%** | 0 | 3% |
| **ვაკე-საბურთალო** | 33 | 51.50% | **45.50%** | **0** | 0 | 3% |
| **ისანი-სამგორი** | 246 | 37.40% | **52.80%** | **3.70%** | 0.40% | 5.70% |
| **ძველი თბილისი** | 150 | 30% | **60.70%** | **2%** | 0 | 7.30% |
| **რუსთავი** | 70 | 32.90% | **57.10%** | **1.40%** | 0 | 8.60% |
| **ქუთაისი** | 18 | 5.60% | **66.70%** | **16.70%** | 0 | 11% |
| **ზუგდიდი** | 20 | 30% | **60%** | **5%** | 0 | 5% |

საინტერესოა მასწავლებელთა სტატუსების მიხედვით გადანაწილება არაქართულენოვან სკოლებში საგნების მიხედვით. ამ თვალსაზრისით ნათელია, რომ მენტორი, წამყვანი თუ უფროსი მასწავლებლების სტატუსის მატარებელი მასწავლებლები ქართულის, როგორც მეორე ენის, უცხო ენის მასწავლებლებს წარმოადგენენ. სხვა საგნების მასწავლებელთა 70-დან 90 %-მდე პრაქტიკოსის სტატუსის, მაძიებლის ან სტატუსის არ მქონე მასწავლებელი გახლავთ. ქვემოთ წარმოდგენილი ცხრილი გვაძლევს მონაცემებს საგნების მიხედვით არაქართულენოვანი სკოლების სტატუსეობრივ გადანაწილებაზე.

**ცხრილი 25. საგნების მიხედვით არაქართულენოვანი სკოლების სტატუსობრივი გადანაწილება**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **ბიოლოგია** | **ბუნებისმეტყველება** | **გეოგრაფია** | **ეროვნული უმცირესობების ენა** | **ისტორია** | **მათემატიკა** | **პირველი უცხოური ენა (ინგლისური)** | **ფიზიკა** | **ქართული, როგორც მეორე ენა, არაქართულენოვანი სკოლებისთვის/სექტორებისთვის** | **ქიმია** |
| მაძიებელი | 4.08% | 5.02% | 4.70% | 4.00% | 6.18% | 4.17% | 7.34% | 3.06% | 3.23% | 3.99% |
| მენტორი | 0.26% | 0.07% | 0.00% | 0.00% | 0.00% | 0.00% | 0.00% | 0.28% | 0.58% | 0.31% |
| პრაქტიკოსი | **60.46%** | **76.06%** | **67.10%** | **79.77%** | **67.37%** | **72.02%** | **47.46%** | **68.80%** | **32.26%** | **59.82%** |
| სტატუსის გარეშე | 6.38% | 5.73% | 4.18% | 5.84% | 4.83% | 6.28% | 5.79% | 5.01% | 3.32% | 8.59% |
| უფროსი | **27.30%** | **13.05%** | **23.24%** | **10.29%** | **21.43%** | **17.32%** | **38.56%** | **22.84%** | **56.30%** | **26.38%** |
| წამყვანი | 1.53% | 0.07% | 0.78% | 0.10% | 0.19% | 0.21% | 0.85% | 0.00% | 4.31% | 0.92% |
| სულ | 100% | 100% | 100% | 100% | 100% | 100% | 100% | 100% | 100% | 100% |

საერთო მონაცემების მიღმა, კიდევ უფრო სავალალო შედეგები იკვეთება, თუკი მონაცემებს სწავლების ენის და რაიონების მიხედვით გავაანალიზებთ. სწავლების ენის მიხედვით აზერბაიჯანულენოვან სკოლებში ენების მასწავლებლების გარდა სხვა საგნების მასწავლებელთა 88%-დან 98% პრაქტიკოსი მასწავლებისა და მაძიებლისა და სტატუსის გარეშეა მასწავლებელია. სომხურენოვან სკოლებში ანალოგიური მონაცემი 74%-დან 95 %-მდე მერყეობს. რუსულენოვან სკოლებში შედარებით უკეთესი ვითარება იკვეთება ამ თვალსაზრისით. დეტალური ინფორმაცია შეგიძლიათ იხილეთ 26-28 ცხრილებში.

**ცხრილი 26. საგნების მიხედვით აზერბაიჯანულენოვან სკოლების მასწავლებელთა სტატუსობრივი გადანაწილება**

**ცხრილი 27. საგნების მიხედვით რუსულენოვანი სკოლების მასწავლებელთა სტატუსობრივი გადანაწილება**

**ცხრილი 28. საგნების მიხედვით სომხურენოვანი სკოლების მასწავლებელთა სტატუსობრივი გადანაწილება**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | **აზერბაიჯანული** | | | | |  |  |  |  |  |  |  |
| აზერბაიჯან. | **ბიოლოგია** | **ბუნებისმეტყველება** | | **გეოგრაფია** | | **ეროვნული უმცირესობების ენა (აზერბაიჯანული)** | **ისტორია** | **მათემატიკა** | **პირველი უცხოური ენა (ინგლისური)** | **ფიზიკა** | **ქართული, როგორც მეორე ენა, არაქართულენოვანი სკოლებისთვის/სექტორებისთვის** | **ქიმია** |
| მაძიებელი | 4.61% | 5.64% | | 7.56% | | 3.71% | 6.37% | 4.61% | 8.75% | 3.27% | 3.74% | 3.79% |
| მენტორი | 0.00% | 0.00% | | 0.00% | | 0.00% | 0.00% | 0.00% | 0.00% | 0.00% | 0.56% | 0.00% |
| პრაქტიკოსი | 75.66% | 81.82% | | 76.16% | | 85.49% | 79.90% | 79.43% | 56.57% | 77.78% | 31.96% | 76.52% |
| სტატ გარეშე | 7.24% | 7.84% | | 5.81% | | 8.55% | 4.90% | 9.10% | 7.07% | 7.19% | 3.36% | 8.33% |
| უფროსი | 12.50% | 4.70% | | 10.47% | | 2.25% | 8.82% | 6.86% | 27.61% | 11.76% | 56.64% | 11.36% |
| წამყვანი | 0.00% | 0.00% | | 0.00% | | 0.00% | 0.00% | 0.00% | 0.00% | 0.00% | 3.74% | 0.00% |
| **სულ** | **100%** | **100%** | | **100%** | | **100%** | **100%** | **100%** | **100%** | **100%** | **100%** | **100%** |
|  |  |  | |  | |  |  |  |  |  |  |  |
|  |  | |  | |
| რუსული | **ბიოლოგია** | **ბუნებისმეტყველება** | | **გეოგრაფია** | | **ეროვნული უმცირესობების ენა (რუსული)** | **ისტორია** | **მათემატიკა** | **პირველი უცხოური ენა (ინგლისური)** | **ფიზიკა** | **ქართული, როგორც მეორე ენა, არაქართულენოვანი სკოლებისთვის/სექტორებისთვის** | **ქიმია** |
| მაძიებელი | 1.61% | 6.94% | | 1.75% | | 5.85% | 6.59% | 6.45% | 3.27% | 11.11% | 1.73% | 3.70% |
| მენტორი | 0.00% | 0.00% | | 0.00% | | 0.00% | 0.00% | 0.00% | 0.00% | 1.85% | 1.73% | 0.00% |
| პრაქტიკოსი | 22.58% | 48.57% | | 35.09% | | 50.14% | 36.26% | 44.28% | 19.61% | 29.63% | 9.96% | 24.07% |
| სტატ გარეშე | 1.61% | 2.04% | | 0.00% | | 1.95% | 2.20% | 2.35% | 0.00% | 0.00% | 0.87% | 3.70% |
| უფროსი | 64.52% | 42.04% | | 57.89% | | 41.50% | 53.85% | 46.33% | 73.86% | 57.41% | 81.39% | 62.96% |
| წამყვანი | 9.68% | 0.41% | | 5.26% | | 0.56% | 1.10% | 0.59% | 3.27% | 0.00% | 4.33% | 5.56% |
| **სულ** | **100.00%** | **100.00%** | | **100.00%** | | **100.00%** | **100.00%** | **100.00%** | **100.00%** | **100.00%** | **100.00%** | **100.00%** |
|  |  |  | |  | |  |  |  |  |  |  |  |
|  |  | | |  | |  |  |  |  |  |  |  |
| სომხური | **ბიოლოგია** | **ბუნებისმეტყველება** | | **გეოგრაფია** | | **ეროვნული უმცირესობების ენა (სომხური)** | **ისტორია** | **მათემატიკა** | **პირველი უცხოური ენა (ინგლისური)** | **ფიზიკა** | **ქართული, როგორც მეორე ენა, არაქართულენოვანი სკოლებისთვის/სექტორებისთვის** | **ქიმია** |
| მაძიებელი | 4.49% | 3.32% | | 2.60% | | 3.45% | 5.83% | 2.55% | 8.14% | 0.00% | 3.41% | 4.29% |
| მენტორი | 0.56% | 0.20% | | 0.00% | | 0.00% | 0.00% | 0.00% | 0.00% | 0.00% | 0.00% | 0.71% |
| პრაქტიკოსი | 60.67% | 82.03% | | 68.83% | | 87.14% | 68.61% | 76.52% | 53.49% | 73.68% | 44.32% | 57.86% |
| სტატ გარეშე | 7.30% | 4.88% | | 3.90% | | 4.51% | 5.83% | 4.81% | 7.75% | 4.61% | 4.55% | 10.71% |
| უფროსი | 26.97% | 9.57% | | 24.68% | | 4.91% | 19.73% | 15.84% | 30.23% | 21.71% | 42.73% | 26.43% |
| წამყვანი | 0.00% | 0.00% | | 0.00% | | 0.00% | 0.00% | 0.28% | 0.39% | 0.00% | 5.00% | 0.00% |
| **სულ** | **100.00%** | **100.00%** | | **100.00%** | | **100.00%** | **100.00%** | **100.00%** | **100.00%** | **100.00%** | **100.00%** | **100.00%** |

რაც შეეხება რაიონებისა და საგნების მიხედვით მასწავლებელთა კატეგორიებსშორის გადანაწილებას, აქაც თვალსაჩინოა, რომ კომპაქტური განსახლების რაიონებში, მასწავლებელთა აბსოლუტური უმრავლესობა სწორედ პრაქტიკოსი მასწავლებლის კატეგორიაშია ან მაძიებელი და სტატუსის გარეშე მასწავლებელია ახალქალაქის სომხურენოვანი და მარნეულის აზერბაიჯანულენოვანი სკოლის მასწავლებელთა მონაცემი ნათელ წარმოდგენას გვიქმნის ამ თვალსაზრისით (იხილეთ ცხრილი 29-30) .ახალქალაქის რაიონში მშობლიური ენის, ბუნებისმეტყველების, მათემათიკის მასწავლებელთა 90% სტატუსის არ მქონე, მაძიებილი ან პრაქტიკოსი მასწავლებელია.

**ცხრილი 29. ახალქალაქის რაიონის სომხურენოვანი სკოლების მასწავლებლების საგნების და კატეგორიების მიხედვით**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **რესურსცენტრი** | **სტატუსი** | **ბიოლოგია** | **ბუნებისმეტყველება** | **გეოგრაფია** | **ეროვნული უმცირესობების ენა (სომხური)** | **ისტორია** | **მათემატიკა** | **პირველი უცხოური ენა (ინგლისური)** | **ფიზიკა** | **ქართული, როგორც მეორე ენა, არაქართულენოვანი სკოლებისთვის/სექტორებისთვის** | **ქიმია** |
| ახალქალაქი | მაძიებელი | 2.94% | 2.61% | 0.00% | 0.91% | 6.02% | 0.66% | 5.10% | 0.00% | 2.94% | 3.51% |
| ახალქალაქი | პრაქტიკოსი | 64.71% | 88.26% | 77.78% | 94.21% | 74.70% | 86.75% | 70.41% | 77.78% | 55.88% | 64.91% |
| ახალქალაქი | უფროსი | 19.12% | 5.22% | 19.05% | 3.05% | 13.25% | 8.94% | 17.35% | 14.29% | 30.00% | 15.79% |
| ახალქალაქი | წამყვანი | 0.00% | 0.00% | 0.00% | 0.00% | 0.00% | 0.00% | 0.00% | 0.00% | 5.29% | 0.00% |
| ახალქალაქი | სტატუსის გარეშე | 13.24% | 3.91% | 3.17% | 1.83% | 6.02% | 3.64% | 7.14% | 7.94% | 5.88% | 15.79% |
|  | სულ | 100% | 100% | 100% | 100% | 100% | 100% | 100% | 100% | 100% | 100% |

ახალქალაქის მსგავსად მარნეულის რაიონშის აზერბაიჯანულენოვან სკოლებშიც ქართულის, როგორც მეორე ენის და უცხო ენების მასწავლებელთა გარდა, სხვა ყველა საგნის 90 %-ზე მეტი სტატუსის არ მქონე, მაძიებილი ან პრაქტიკოსი მასწავლებელია.

**ცხრილი 30. მარნეულის რაიონის აზერბაიჯანულენოვანი სკოლების მასწავლებლების საგნების და კატეგორიების მიხედვით**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **რესურსცენტრი** | **სტატუსი** | **ბიოლოგია** | **ბუნებისმეტყველება** | **გეოგრაფია** | **ეროვნული უმცირესობების ენა (აზერბაიჯანული)** | **ისტორია** | **მათემატიკა** | **პირველი უცხოური ენა (ინგლისური)** | **ფიზიკა** | **ქართული, როგორც მეორე ენა, არაქართულენოვანი სკოლებისთვის/სექტორებისთვის** | **ქიმია** |
| მარნეული | მაძიებელი | 1.43% | 4.88% | 4.00% | 2.14% | 5.15% | 3.23% | 8.45% | 0.00% | 3.42% | 3.51% |
| მარნეული | პრაქტიკოსი | 87.14% | 84.67% | 84.00% | 87.38% | 85.57% | 84.33% | 66.20% | 90.28% | 44.44% | 87.72% |
| მარნეული | უფროსი | 7.14% | 3.48% | 9.33% | 1.19% | 5.15% | 2.99% | 19.72% | 4.17% | 41.88% | 3.51% |
| მარნეული | წამყვანი | 0.00% | 0.00% | 0.00% | 0.00% | 0.00% | 0.00% | 0.00% | 0.00% | 3.85% | 0.00% |
| მარნეული | მენტორი | 0.00% | 0.00% | 0.00% | 0.00% | 0.00% | 0.00% | 0.00% | 0.00% | 0.85% | 0.00% |
| მარნეული | სტატუსის გარეშე | 4.29% | 6.97% | 2.67% | 9.29% | 4.12% | 9.45% | 5.63% | 5.56% | 5.56% | 5.26% |
|  | სულ | 100% | 100% | 100% | 100% | 100% | 100% | 100% | 100% | 100% | 100% |

უნდა აღინიშნოს, რომ არსებული ვითარება პრობლემატურია რამდენიმე გარეომოების გამო და არ უკავშირდება მხოლოდ მასწავლებელთა სხვადასხვა კატეგორიებში მარტივ განლაგებას, კერძოდ:: (ა) სტატუსის შეცვლა და მაღალი კატეგორიაში ანაცვლება დაკავშირებულია სახელფასო დანამატთან. შესაბამისად არაქართულენოვანი სკოლის მასწავლებლები მოკლებულნი არიან , როგორც კარიერულ ზრდის შესაზლებლობას, აგრეთვე სახელფასო ზრდის შესაძლებლობას, რადგან როგორც წესი ბოლო წლებში იზრდება კატეგორიის დანამატი და არა საბაზისო ხელფასი; (ბ) სტატუსის შეცვლის შესაზლებლობის არ არსებობა აკარგვინებს მასწავლებლებს მოტივაციას მიიღონ მონაწილეობა სხვადასხვა პროგრამებში, აიმაღლონ კვალიფიკაცია და რეალურიუ ცვლილებები განახორციელონ სასკოლო დონეზე. არამოტივირებული მასწავლებელი კი არ არის ორიენტირებული სასწავლო პროცესის ტრანსფორმირებაზე. ეს ფაქტორი მნიშვნელოვანი დაბრკოლება ხდება სხვაადსხვა ინიოვაციური პროექტების განსახორციელებლად არაქართულენოვან სკოლებში.

მასწავლებელთა კარიერულ ზრდასთან დაკავშირებით არსებული სურათი რამდენიმე მიზეზით არის განპირობებული: (ა) გამოცდებისა და შეფასების ცენტრმა პროფესიული უნარების გამოცდა კვლავ მხოლოდ სახელმწიფო ენაზე ჩაატარა, რამაც დაბრკოლება შეუქმნა მასწავლებლებს პრაქტიკოსი მასწავლებლიდან უფროს მასწავლებლის კატეგორიაში გადასულიყვნენ; (ბ) მშობლიური ენისა და ლიტერატურის მასწავლებლებისთვის კვლავ არ შექმნილა შესაბამისი საგნობრივი სტანდარტი და არც გამოცდა ტარდება ამ საგნის მასწავლებლებისთვის. შესაბამისად, ეს მასწავლებლები მოკლებულნი არიან კარიერული დაწინაურების შესაძლებლობას; (გ) არ შეიქმნა ალტერნატიული მექანიზმები და გზები პროფესიული განვითარების, რაც რეალურად ხელს შეუწყობდა პროფესიულ განვითარებასაც და კარიერულ დაწინაურებასაც (მაგალითად ბილინგვური განათლების საპილოტე პროგრამებში მონაწილეობა, „ახალი სკოლის მოდელის“ საპილოტე სკოლებში ერთვიანი სტაჟირება და გაცვლითი პროგრამით პროფესიული განვითარება და ა.შ.).

მეორე მნიშვნელოვანი საკითხი, რომელიც განათლების, მეცნიერების, კულტურისა და სპორტის სამინისტრომ განახორციელა გახლდათ საპენსიო ასაკის მქონე პრაქტიკოსი მასწავლებლებისტის საპენსიო ჯილდოს დაწესება ორი წლის ხელფასისი სახით და ამ პოლიტიკის შედეგად სკოლებში ახალგაზრდა კადრების შესვლის შესაზლებლობების გაცენა. საინტერესოა აღნიშნული რეფორმის შედეგების გაანალიზება არაქართულენოვანი სკოლების კონტექსტში.

აღნიშნული რეფორმის შედეგად 1411 საპენსიო ასაკის მასწავლებელმა დატოვა არაქართულენოვანი სკოლა, მათგან 739- მა აზერბაიჯანულენოვანი სკოლებიდან, 188- რუსულენოვანი და 484-სომხურენოვანი. დეტალური ინფორმაცია, რაიონების მიხედვით საპენსიო ასაკის პედაგოგთან მიერ სისტემის დატოვების შესახებ არაქართულენოვან სკოლებში 31-ე ცხრილშია წარმოდგენილი.

**ცხრილი 31. არაქართულენოვანი სკოლებიდან საპენსიო ჯილდოთი გასული პედაგოგები რაიონების მიხედვით . წყარო: განათლების, მეცნიერების, კულტურისა და სპორტის სამინისტრო, 2019**

|  |  |  |  |  |
| --- | --- | --- | --- | --- |
| **რესურსცენტრი** | **აზერბაიჯანული** | **რუსული** | **სომხური** | **სულ** |
| ასპინძა |  |  | 2 | 2 |
| ახალქალაქი |  | 7 | 186 | 193 |
| ახალციხე |  | 2 | 62 | 64 |
| ახმეტა |  | 2 |  | 2 |
| ბათუმი |  | 18 |  | 18 |
| ბოლნისი | 159 |  | 13 | 172 |
| ბორჯომი |  |  | 10 | 10 |
| გარდაბანი | 89 | 12 |  | 101 |
| გლდანი-ნაძალადევი |  | 16 | 2 | 18 |
| დედოფლისწყარო |  | 9 | 3 | 12 |
| დიდუბე-ჩუღურეთი |  | 7 |  | 7 |
| დმანისი | 71 | 5 |  | 76 |
| ვაკე-საბურთალო | 1 | 2 |  | 3 |
| ზუგდიდი |  | 8 |  | 8 |
| თეთრი წყარო | 3 |  |  | 3 |
| ისანი-სამგორი | 2 | 17 | 7 | 26 |
| ლაგოდეხი | 28 |  |  | 28 |
| მარნეული | 339 | 31 | 30 | 400 |
| ნინოწმინდა |  | 2 | 126 | 128 |
| რუსთავი | 7 | 10 |  | 17 |
| საგარეჯო | 37 |  |  | 37 |
| სენაკი |  | 2 |  | 2 |
| ფოთი |  | 2 |  | 2 |
| ქობულეთი |  | 9 |  | 9 |
| ქუთაისი |  | 8 |  | 8 |
| ძველი თბილისი |  | 18 | 1 | 19 |
| წალკა | 3 | 1 | 42 | 46 |
| **სუ₾** | **739** | **188** | **484** | **1411** |

1411 მასწავლებლის სისტემიდან გასვლა პოზიტიურ რეფორმად შეიძლება შეფასდეს, თუკი მომზადებულია ახალი საკადრო რესურსი სისტემაში შესასვლელად. არაქართულენოვან სკოლებისთის მსგავსი საკადრო რესურსი არ მომზადებულა და კვოტირების სისტემაც არაეფექტურად იყო გამოყენებული ამ თვალსაზრისით. მიუხედავად 2015-2020 წლების სგტრატეგიასა და სამოქმედო გეგმაში ამ მიმართულებით გაწერილი კონკრეტული აქტივობებისა, არცერთი მათგან არ შესრულდა და შესაბამისად საპენსიო ჯილდოს პოზიტიური პოლიტიკის მიუხედავად, ეს რეფორმაც ნეგატიურად აისახა არაქართულენოვან სკოლებზე, რადგან ამ სკოლებში ახალი საკადრო რესურსი ვერ შევიდა. კერძოდ, თუ 2018 წლის მონაცემებით არაქართულენოვან სკოლებში 7885, უკვე 2020 წლის მონაცემით, ანუ საპენსიო ჯილდოს გაცემის შემდგომ მასწავლებელთა რაოდენობა 6715-მდე შემცირდა. დეტალური ინფორმაცია სწავლების ენის მიხედვით სკოლებში მასწავლებელთა შემცირების შესახებ იხილეთ 32- ე ცხრილში.

**ცხრილი 32. არაქართულენოვანი სკოლების მასწავლებელთა რაოდენობის შედარება 2018 და 2020 წლებში**

|  |  |  |  |
| --- | --- | --- | --- |
| სწავლების ენა | 2018 | 2020 | განსხვავება |
| აზერბაიჯანული | 3389 | 2914 | 475 |
| სომხური | 2979 | 2668 | 311 |
| რუსული | 1517 | 1133 | 384 |
| სულ: | **7885** | **6715** | **1170** |

არსებული ვითარებიდან გამომდინარე ორი ტიპის გადაწყვეტილება იყო მიღებული: (ა) გამოთავისუფლებული საათები გადანაწილდა მოქმედ სხვა მასწავლებლებზე და მათი საათობრივი დატვირთვა იმდენად გაიზარდა, რომ კიდევ უფრო მეტად დადგა განათლების ხარისხი კითხვის ნიშნის ქვეშ; (ბ) სისტემაში შევიდნენ სტატუსი არ მქონე ან მაძიებელი მასწავლებლები, რომელთა ნაწილი გადამზადდა „მასწავლებელთა აკადემიის „ ფარგლებში და შემუშავდა მათთვის სპეციალური გზა პროფესიაში შესასვლელად. ნებისმიერ ვითარებაში არაქართულენოვან სკოლებში სწავლების ხარისხი კიდევ მეტად გაუარესდა და საპენსიო ასაკის მასწავლებელთა ჩანაცვლება კვალიფიციური კადრებით ვერ მოხერხდა. ამის მიზეზი კი სწორედ არასწორი პოლიტიკაა და არაქართულენოვანი სკოლების რეფორმისთვის გრძელვადიანი ხედვის არ არსებობა, რომლის ფარგლებშიც შესაძლებელი იყო რეფორმის საჭირო საკადრო რესურსის მომზადება (მათ შორის კვოტირების სისტემის და ქართული ენის ერთწლიანი პროგრამის გამოყენებით), რაც სამწუხაროდ არ განხორციალდა , რაც ნათლად მიუთიტებს გრძელვადიანი და სტრატეგიული ხედვების ნაკლებობაზე. ეს მდგომარეობა გათვლილი იყო 2015-2020 წლების სტრატეგიითა და სამოქმედო გეგმით და შესაბამისი აქტივობებიც იყო დაგეგმილი, მაგრამ განათლების, მეცნიერების, კულტურისა და სპორტის სამინისტრო მიერ მათი უმრავლესობა არ განხორციელდა.

შეჯამების სახით, შეიძლება ითქვას, რომ არსებული მონაცემების ანალიზი ნათელ წარმოდგენას იძლევა თუ რა ტიპის აქტივობების განხორციელება იყო მნიშვნელოვანი მასწავლებელთა მომზადებისა და გადამზადების კუთხით. სახელმწიფო სტრატეგია და სამოქმედო გეგმა საკმაოდ დეტალურად აღწერდა ამ მიმართლუებით მისაღებ პოლიტიკურ გადაწყვეტილებებსა და პროგრამებს. სამოქმედო გეგმების შესრულების ანგარიშებში წარმოდგენილია თუ რა მიმართულებით განხორციელდა აქტივობები და რომელი მიმართულებით არ იქნა გადაგმული არანაირი მნიშვნელოვანი ნაბიჯი. მიუხედევად იმისა, რომ გარკვეული ღონისძიებები გატარდა, ძირეული რეფორმები და მხარდაჭერის ინტრუმენტების ამუშავება არ განხორციელებულა 2015-2020 წლებში. არსებული სტატისტიკა ნათლად მიუთითებს, რომ პროფესიული განვითარების საფეხურზე გადასვლა არაქართულენოვან სკოლებში ფაქტობრივად არ განხორციელებულა

**ამოცანა 3.2.3 არაქართულენოვან სკოლებში მიმდინარე განათლების რეფორმის ხელშეწყობა**

მომავალ მასწავლებელთა მომზადება

აღნიშნული მიმართულებით 2015-2020 წლების მთავრობის სტრატეგია და სამოქმედო გეგმა ითვალისწინებდა არაერთ მნიშვნელოვან გადაწყვეტილებას და ღონისძიებას, მათ შორის უმაღლეს სასწავლებლებში მასწავლებელთა პროგრამებზე სტუდენტთა მოსაზიდად სახელმწიფოს მიერ დაფინანსებული პროგრამის გავრცელებას „1+4“ პროგრამის სისტემით ჩარიცხულ სტუდენტებზე, ბილინგვური სწავლების, კვლევის და მასწავლებელთა მომზადების წახალისებას, უმცირესობათა ენების კვლევების და ამ მიმართულებით მასწავლებელთა განათლების პროგრამების განხორციელების ხელშეწყობას და წახალისებას.

მულტილინგვური სწავლების ხელშეწყობის პროგრამა

2015-2020 წლების სტრატეგიასა და სამოქმედო გეგმაში რამდენიმე მნიშვნელოვანი განათლების პოლიტიკის ასპექტი იყო გათვალისწინებული, რომელიც ხელს შეუწყობდა მულტილინგვური განათლების პოლიტიკის გრძელვადიანი პერსპექტივით განხორციელებას. კერძოდ: (1) დაფინანსების სისტემაში მულტილინგვური განათლების ასახვა და ამ პროგრამაში ჩართულ მოსწავლეზე დაფინანსების მიბმა; (2) სასწავლო გეგმებში მულტილინგვური განათლების პროგრამის ზოგადი ან სპეციფიკური სახით ასახვა; (3) სასკოლო სახელმძღვანელოების საკითხის გადაჭრა ორენოვანი სწავლების კონტექსტში;

(4) მასწავლებელთა სტანდარტსა და პროფესიული განვითარების სქემაში მულტილინგვური კომპონენტის ასახვა; (5) უმაღლესი საგანმანათლებლო დაწესებულებლების წახალისება მულტილინგვალი მასწავლებელთა განათლების მომზადების პროგრამის განსახორციელებლად; (6) დაფინანსების უზრუნველყოფა უმაღლეს სასწავლებლებში მასწავლებელთა განათლების პროგრამებზე სტუდენტთა მოსაზიდად მულტილინგვური სწავლების მიმართულებით.

2015-2020 წლებში თბილისის ივ. ჯავახიშვილის სახელობის სახელმწიფო უნივერსიტეტმა განახორციელა მხოლოდ მულტილინგვური მასწავლებლის საგანმანათლებლო პროგრამა. სამცხე-ჯავახეთის უნივერსიტეტს აღნიშნული პროგრამა აქვს მოდულის სახით შეტანილი დაწყებითი განათლების მასწავლებლის მომზადების საბაკალავრო-სამაგისტრო ინტეგრირებულ პროგრამაში (26 ადგილი).

2015-2020 წლებში თბილისის სახელმწიფო უნივერსიტეტში ამ პროგრამაზე ჩაირიცხა ან მობილობის წესით გადმოვიდა 100 მდე სტუდენტი (წელიწადში 25 სტუდენტი). ამ პროგრამას 2019 წელს ჰყავდა პირველი კურსდამთვარებულები, რომელთა დიდი ნაწილი შევიდა არაქართულენოვან სკოლებში, თუმცა იმ მონაცემებზე დაყრდნობით, რომელიც მასწავლებელთა ასაკობრივ სტრუქტურას ეხება, თვალსაჩინო ხდება, რომ მხოლოდ ეს მცირედი ნაკადი ახალი კურსდამთავრებულების ვერ ჩაანაცვლებს მასწავლებლებს არაქართულენოვან სკოლებში, განსაკუთრებით თუ გავითვალისწინებთ იმ ფაქტს, რომ ეს კურსდამთავრებულები მხოლოდ დაწყებითი კლასის მასწავლებლები არიან, ხოლო მასწავლებელთა დეფიციტი საბაზო და საშუალო საფეხურებზე უკვე დღეს თვალნათელია. ხოლო საბაზო და საშუალო საფეხურისთვის მასწავლებლები არაქართულენოვანი სკოლებისთვის დღევანდელი მდგომარეობით ფაქტობრივად არ მზადდება.

საანგარიშე პერიოდში დაიწყო საპილოტე პროექტის განხორციელება 20 საპილოტე სკოლაში, სადაც დაინერგა ბილინგვური განათლების გამიჯნული მოდელი, რომლის ფარგლებშიც ბუნებისმეტყველების საგანი ისწავლებოდა მე-3 დან მე-6 კლასის ჩათვლით სახელმიწიფო ენაზე. პროექტს ახორციელებს სამოქალაქო ინტეგრაციისა და ეროვნებათშორისი ურთიერთობების ცენტრი განათლების, კულტურის, მეცნიერების და სპორტის სამინისტროსთან თანამშრომლობით, ეროვნულ უმცირესობათა საკითხებში ეუთოს უმაღლესი კომისრის ოფისის ფინანსური მხარდაჭერით. პროექტის ფარგლებში შემუშავდა შესაბამისი სასწავლო რესურსი, რომელიც გამოიყენება საპილოტე კლასებში, გადამზადნენ საპილოტე სკოლის დირექტორები, ასევე დაწყებითი კლასების და ქართულის, როგორც მეორე ენის მასწავლებლები. ამ საპილოტე პროექტის შედეგები და კვლევითი შეფასება 2020 წლის ბოლოსტის იქნება და მისი წარმატების შემთხვევაში ამ მოდელის რეპლიკაცია სხვა სკოლებში შეიძლება გახდეს შესაძლებელი. 2020 წელს განათლების, მეცნიერების, კულტურისა და სპორტის სამინისტრომ უშუალოდაც დაიწყო განხორციელება ბილინგვური განატლების საპილოტე პროექტის, რომელიც ეფუძნება არსებულ რესურსებსა და გამოცდილებას. საპილოტე პროექტის განხორციელებისას ბევრი ბარიერი იქმნება, სკოლებს ურთულდებათ განსხვავებული პროგრამით სწავლება მოუქნელი სასწავლო გეგმის, საათობრივი ბადის, სახელფასო ანაზღაურების, სქემის ფორმალური მხარისა თუ სხვა მიზეზების გამო. შესაბამისად, მნიშვნელოვანია ძირეული ცვლილებები, როგორც სასწავლო შინაარსის, ისე მისი ორგანიზებისა და მართვის თვალსაზრისით, რათა მსგავსი ექსპერიმენტული პროექტები, თუ ზოგადად მულტილინგვური განათლების რეფორმა, ეფექტურად განხორციელდეს.

შეჯამების სახით უნდა აღინიშნოს, რომ მიუხედავად სახელმწიფო სტრატეგიასა და სამოქმედო გეგმაში ასახული მნიშვნელოვანი პრიორიტეტებისა, განათლებისა და მეცნიერების სამინისტროს ამ მიმართულებით არანაირი პოზიტიური ნაბიჯი არ გადაუდგამს საანგარიშო პერიოდში და შესაბამისად ნარჩუნდება არსებული მდგომარეობა.

**ამოცანა 3.2.4 სახელმწიფო ენის სწავლების გაუმჯობესების ხელშეწყობა ეთნიკური უმცირესობების წარმომადგენელთათვის**

აღნიშნული მიმართულებით, ზოგადი განათლების საფეხურზე 2015-2020 წლებში გაგრძელდა პროგრამები, რომელსაც ძირითადად სსიპ მასწავლებელთა პროფესიული განვითარების ეროვნული ცენტრი ახორციელებდა. კერძოდ:

პროგრამა „ქართული ენა მომავალი წარმატებისთვის“

პროგრამის „ქართული ენა მომავალი წარმატებისთვის“ სამცხე-ჯავახეთის, ქვემო ქართლისა და კახეთის რეგიონების არაქართულენოვანი სკოლების პედაგოგთა პროფესიული განვითარების ხელშეწყობას და ქართული ენისა და საზოგადოებრივი მეცნიერებების სწავლების ხარისხის გაუმჯობესებას ისახავს მიზნად. საანგარიშო პერიოდში სამოქმედო გეგმის შესაბამისად პროგრამის ფარგლებში განხორციელდა შემდეგი ღონისძიებები:

* 2015 წლის იანვარში გაერთიანდა სსიპ „მასწავლებელთა პროფესიული განვითარების ეროვნულ ცენტრის“ ორი პროგრამა – „ვასწავლოთ ქართული, როგორც მეორე ენა“ და „ქართული ენა მომავალი წარმატებისთვის“ გაერთიანებული პროგრამის დასახელებად დარჩა „ქართული ენა მომავალი წარმატებისთვის“;
* მომზადდა პროგრამის მონაწილეთა საერთო სია და გადაიგზავნა განათლების ხარისხის განვითარების ეროვნულ ცენტრში მაგისტრანტის სტატუსისა და სახელმწიფო გრანტის შესახებ ინფორმაციის გადასამოწმებლად. განათლების ხარისხის განვითარების ეროვნული ცენტრიდან მიღებული ინფორმაციის დამუშავების საფუძველზე 2014-2015 სასწავლო წლის გაზაფხულის სემესტრისათვის მაგისტრატურის საგანმანათლებლო საფეხურზე დაფინანსდა ამ პროგრამის 176 მონაწილე;
* პროგრამის მონაწილე კონსულტანტ-მასწავლებლებს ჩაუტარდათ გრძელვადიანი მეთოდური კურსის რამდენიმე მოდული;
* მოეწყო რამდენიმე ინტეგრირებული საზაფხულო ბანაკი, რომელშიც ჩართული იყო არაქართულენოვანი სკოლების მოსწავლეები და პროგრამის კონსულტანტ-მასწავლებელები;
* სამცხე-ჯავახეთის, ქვემო ქართლისა და კახეთის არაქართულენოვანი სკოლების ადგილობრივ მასწავლებლებისათვის ქართული ენის კურსების განხორციელების მიზნით ჩატარდა შემდეგი სამუშაოები:
* შემუშავდა ენის ფლობის ა1 და ა2 დონის სასწავლო კურსი (რომელიც არაქართულენოვანი სკოლების ადგილობრივი მასწავლებლებისთვის არის „მასწავლებლის საქმიანობის დაწყების, პროფესიული განვითარებისა და კარიერული წინსვლის სქემაში“ ჩასართავად საჭირო პროფესიული უნარების კურსის წინაპირობა);
* ენობრივი კომპეტენციის დადგენის მიზნით შემუშავდა პრეტესტი. ცენტრის შესაბამისი ექსპერტ-კონსულტანტების კონსულტაციების შემდეგ პრეტესტის ჩატარება უზრუნ­ველყოფილი იყო პროგრამის მონაწილე კონსულტანტ-მასწავლებლების მიერ; პროგრამის ფარგლებში განხორციელდა არაქართულენოვანი სკოლების ად­გი­ლობ­რივი მასწავლებლების პრეტესტების შედეგების შეგროვება და დამუშავება.

მიუხედავად ამ წარმატებული პროგრამისა, ის ფაქტობრივად ერთადერთია, რომელიც უკვე წლებია ამ მიმართულებით ხორციელდება, ხოლო სხვა ტიპის ინტერვენციები საანგარიშო პერიოდში ქართულის, როგორც მეორე ენის ზოგადსაგანმანათლებლო დაწესებულებებში სწავლების გაუმჯობესების თვალსაზრისით არ განხორციელებულა. უფრო მეტიც, როგორც სახელმძღვანელოებზე საუბრის ქვეთავში უკვე აღინიშნა, შექმნილია ქართული ენის სახელმძღვანელოების დეფიციტი და არაქართულენოვანი სკოლის მასწავლებლები სერიოზული გამოწვევების წინაშე აღმოჩნდნენ. შესაბამისად, სწრაფ გადაწყვეტას მოგვარებას საჭიროებს შემდეგი საკითხები: სომხური და აზერბაიჯანული, როგორც მშობლიური ენის, სახელმძღვანელოს მომზადება; მასწავლებელთა პროფესიაში შესვლა, პროფესიული განვითარების, წახალისებისა და კარიერული ზრდის მექანიზმების შემუშავება და განხორციელება; საქართველოს უმაღლეს საგანმანათლებლო დაწესებულებებში სომხურისა და აზერბაიჯანულის, როგორც მშობლიური ენის, შემუშავება; მომავალ მასწავლებელთა მომზადების პროგრამების ამუშავების ხელშეწყობა და კვოტების გაზრდით წახალისების მექანიზმების ამუშავება.

აქვე უნდა აღინიშნოს, რომ თავდაპირველ ვერსიაში ჩადებული იყო უმრავლესობისკენ ორიენტირებული ღონისძიებები მასწავლებელთა გადამზადების, სახელმძღვანელოების, სასწავლო გეგემბში მრავალფეროვნების ასახვის, მომავალი მასწავლებლების მომზადების თვალსაზრისით, თუმცა ამ მიმართულება ასახვა ვერ ჰპოვა სამოქმედო გეგმის განხორციელების ნაწილში და უმრავლესობის ტრანსფორმაციაზე ორიენტირებული აქტივობები განათლებისა და მეცნიერების სამინისტროს მხრიდან თითქმის არ განხორციელებულა სისტემურ დონეზე;

**შუალედური მიზანი 3.3 უმაღლესი განათლების ხელმისაწვდომობის გაზრდა**

**ამოცანა 3.3.1 საშეღავათო პოლიტიკის უზრუნველყოფა და მხარდაჭერა**

უმაღლესი განათლების ხელმისაწვდომობა წარმოადგენს სამოქალაქო თანასწორობისა და ინტეგრაციის სახელმწიფო სტრატეგიისა და სამოქმედო გეგმის ერთ-ერთ უმნიშვნელოვანეს პრიორიტეტს. „უმაღლესი განათლების შესახებ კანონის 43.1 მუხლი ითვალისწინებს სტუდენტებისათვის სახელმწიფო სტიპენდიების გაცემას, უნივერსიტეტიდან ან სხვა წყაროებიდან, ასევე ფინანსურ და მატერიალურ დახმარებებს. ხელისუფლება ფინანსურად გაჭირვებული სტუდენტებისათვის სოციალურ პროგრამებს ახორციელებს განსაკუთრებულ შემთხვევებში (მუხლი 6.1 გ და 52.8).[[5]](#footnote-5)

2010 წლიდან საქართველოს მთავრობა ახორციელებს „საშეღავათო პოლიტიკას“ ერთიან ეროვნულ გამოცდებზე ეთნიკური უმცირესობების ჩარიცხვის მიმართულებით, რაც პოზიტიურად აისახა უმცირესობათა მიერ ქართულ უმაღლეს საგანმანათლებლო დაწესებულებებში უმაღლესის განათლების მიღების მაჩვენებლებზე.

1) გაიზარდა ნდობა სახელმწიფო უმაღლესი საგანმანათლებლო დაწესებულებლების მიმართ და გაჩნდა იმის იმედი, რომ უმაღლესი განათლების მიღების შემდეგ ახალგაზრდობა დასაქმდება საქართველოში; 2) გაიზარდა იმ ახალგაზრდათა რაოდენობა, რომელთაც შეუძლიათ სწავლა გააგრძელონ ქართულ ენაზე; 3) კანონში შეტანილმა ცვლილებამ, მშობლიურ ენაზე ჩააბარონ ზოგადი უნარების გამოცდა, გააჩინა მეტი მოტივაცია ახალგაზრდებში მიიღონ უმაღლესი განათლება; 4) გაიზარდა არაქართულენოვანი მოსახლეობის ინფორმირებულობის დონე კანონში შესული ცვლილების შესახებ; 5) არსებობს აბიტურიენტთა წარმატებული მაგალითები, რომლებიც უკვე სწავლობენ საქართველოს უმაღლეს საგანამანათლებლო დაწესებულებებში.

2015-2020 წლებში კვოტირების სისტემის“ ფარგლებში ქართულ უმაღლეს სასწავლებლებში 4511 სტუდენტი ჩაირიცხა. არსებული მონაცემები ცალსახად მიუთითებს ქართულ უმაღლეს სასწავლებლებში ჩარიცხულთა ზრდაზე. ეს გახლავთ პოზიტიური ტენდენცია, განსაკუთრებით 2013-2014 წლებთან შედარებით. აქვე უნდა აღინიშნოს, რომ წინა წლებთან შედარებით ორი პოზიტიური ტენდენცია გამოიკვეთა: (ა) ზრდა არის მკვეთრი, განსაკუთრებით 2013-2014 წლებთან შედარებით: თუ 2015 წელს კვოტირების სისტემით ჩარიცხულთა რაოდენობა იყო 613, ეს ციფრი 2019 წლისთვის 1185-მდე გაიზარდა; (ბ) თუ კვოტირების სისტემის შემოღების საწყის ეტაპზე ნაკლები ზრდა ფიქსრიდებოდა სომხურენოვან აბიტურიენტებში და ჩარიცხულ სტუდენტებში, ეს ტენდენცია შეცვლილია და სომხურენოვანი ჩარიცხული სტუდენტების რაოდენობა თითქმის 100%-ით გაზრდილია 2015 წლიდან 2020 წლამდე, რაც ცალსახად პოზიტიური ნიშანია და წარმოადგენს შედეგს იმ პროექტებისა, რომელიც სხვადასხვა სახელმწიფო სტრუქტურების, არასამათავრობო ორგანიზაციების ძალისხმევით ხორციელდება. ქვემოთ წარმოდგენილი ცხრილი დეტალურ ინფორმაციას იძლევა ჩარიცხულთა რაოდენობის ენების მიხედვით, ასევე ზრდის ტენდენციის შესახებ.

**ცხრილი 33. კვოტირების სისტემით ჩარიცხული სტუდენტების რაოდენობა ტესტირების ენის მიხედვით (2015-2020 წწ.)**

|  |  |  |  |
| --- | --- | --- | --- |
|  | **სქესი** | |  |
| **ჩარიცხვის წელი** | **მამრობითი** | **მდედრობითი** | **სულ** |
| 2015 | 333 | 280 | 613 |
| 2016 | 420 | 341 | 761 |
| 2017 | 499 | 371 | 870 |
| 2018 | 615 | 467 | 1082 |
| 2019 | 695 | 490 | 1185 |
| **სულ** | **2562** | **1949** | **4511** |

აღსანიშნავია, გაზრდილია, არა მხოლოდ იმ სტუდენტთა რაოდენობა, ვინც ისწავლა ქართული ენის ერთწლიან პროგრამაზე, არამედ რომ ამ წლებში გაზრდილია როგორც გამოცდაზე დარეგისტრირებულთა ანუ აპლიკანტთა რაოდენობა , აგრეთვე იმ აბიტურიენტთა რაოდენობა ვინც გადალახა მინიმალური კომპეტენციის ზღვარი და ჩაირიცხა ქართული ენის ერთწლიან პროგრამაზე (ჩარიცხულთა ნაწილი აღარ აგრძელებს სწავლას ერთწლიან პროგრამაზე სხვადასხვა მიზეზით, მათ შორის ნაწილი აბარებს გამოცდას მხოლოდ გრანტის მოსაპოვებლად)

**ცხრილი 34.**

|  |  |  |  |  |
| --- | --- | --- | --- | --- |
| **წელი** | **დარეგისტრირებულები** | **გამოცდაზე გავიდა** | **ზღვარი გადალახა** | **მოიპოვა სწავლის გაგრძელების უფლება ქართულ ენაში მომზადების პროგრამაზე** |
| **2015** | **1608** | **1243** | **800** | **741** |
| **2016** | **2145** | **1556** | **1062** | **960** |
| **2017** | **2361** | **1709** | **1115** | **1046** |
| **2018** | **2530** | **1999** | **1640** | **1210** |
| **2019** | **2724** | **2460** | **1777** | **1329** |
| **სულ:** | **11368** | **8967** | **6394** | **5286** |

2015-2019 წლებში ქართული ენის ერთწლიან პროგრამაზე 5288 აბიტურიენტმა მოიპოვა უფლება, აქიდან 3526 აბიტურიენტი აზერბაიჯანულენოვანი და 1750-სომხურენოვანი გახლდათ (2015-2019 წლებში შვიდმა ოსურენოვანმა აბიტურიენტმაც მოიპოვა სწავლის უფლება).

**ცხრილი 35.**

|  |  |  |  |  |
| --- | --- | --- | --- | --- |
| წელი | სომხურენოვანი | აზერბაიჯანულენოვანი | ოსურენოვანი |  |
| 2015 | 219 | 522 |  | 741 |
| 2016 | 300 | 660 |  | 960 |
| 2017 | 373 | 673 | 1 | 1047 |
| 2018 | 422 | 788 | 1 | 1211 |
| 2019 | 436 | 893 | 5 | 1334 |
| სულ | **1750** | **3536** | 7 | **5293** |

2015-2019 წლებში მაღალი იყო არა მხოლოდ ჩარიცხულთა რაოდენობა, არამედ დარეგისტრირებულთა და გამოცდაზე გასულთა რაოდენობაც. თუმცა ყველა დარეგისტრირებულმა სტუდენტმა ვერ შეძლო მისაღებ გამოცდაზე გასვლა საატესტატო გამოცდებში წარუმატებლობის გამო. რომ არა ეს ფაქტორი, შესაძლოა 2015-2019 წლებში ჩარიცხულთა რიცხვი ბევრად მაღალი ყოფილიყო. 2015-2019 წლებში სომხურენოვანი და აზერბაიჯანულენოვანი 11368 აბიტურიენტი დარეგისტრირდა კვოტირების სისტემის ფარგლებში, თუმცა მათგან გამოცდაზე მხოლოდ 8967 გავიდა, ხოლო სწავლის უფლება მოიპოვა 5286, საბოლოოდ კი ერთწლიან პროგრამაზე ისწავლა 4511-მა სტუდენტმა.

როგორც ზემოთწარმოდგენილი ცხრილიდან ირკვევა, მსურველთაგან მხოლოდ 78.9 % გავიდა უშუალოდ გამოცდაზე, შესაბამისად მსურველთა 21.1 % გამოცდამდეც კი ვერ მივიდა, რაც ძირითადად, როგორც უკვე აღინიშნა, საატესტატო გამოცდებზე ნაჩვენები სავალალო შედეგიდან გამომდინარეობს. საატესტატო გამოცდების შედეგები, როგორც უკვე აღინიშნა, გარკვეული ინდიკატორი იყო არსებული განათლების ხარისხის (არსებულ ვითარებაში სხვა ინდიკატორი და შეფასების მექანიზმები არ არსებობს, ამიტომ ვიყენებთ არსებულს, თუმცა ეს არ ნიშნავს, რომ ის სრულად ვალიდური და უალტერნატივოა).

რაც შეეხება უნარების გამოცდაზე ჩაჭრილთა რაოდენობას, ეს მაჩვენებელიც საკმაოდ მაღალია და თუ ცხრილიდან რაოდენობრივ მონაცემებს პროცენტულ წილში გადავიყვანთ, აღმოჩნდება, რომ 2015-2019 წლებში ზოგადი უნარების გამოცდაზე გასულ აბიტურიენტთა 28.7 % ჩაიჭრა. ეს მაჩვენებელი განსაკუთრებით მაღალია საქართველოში დაფიქსირებულ საერთო მაჩვენებელთა შედარებით, რომლის მიხედვითაც 2015-2018 წლებში ზოგადი უნარების გამოცდებში აბიტურიენტების საშუალოდ 13.5% ჩაიჭრა.[[6]](#footnote-6)

აქვე უნდა აღინიშნოს, რომ ზღვრგადალახულ აბიტურიენტთა მხოლოდ 82.7% მოიპოვა სწავლის გაგრძელების უფლება, ხოლო სწავლის გაგრძელების უფლებამოპოვებულთაგანა მხოლოდ 85.3% გააგრძელე სწავლა და ისწავლა ქართული ენის ერთწლიან პროგრამაზე. საბოლოო ჯამში თუ შევაჯამებთ ჩაბარების მსურველთა რაოდენობიდან მხოლოდ 33.3 %-მა ისწავლა რეალურად ქართული ენის ერთწლიან პროგრამაზე, რაც სამომავლოდ გარკვეულ შესაზლებლობებს ქმნის ამ თვალსაზრისით მეტი გაუმჯობესების მიღწევისთვის.

მნიშვნელოვანია გავაანალიზოთ სახელმწიფო დაფინანსების პოლიტიკა, არსებული სტატისტიკა და მისი სამართლიანობის საკითხი. „ქართულ ენაში მომზადების საგანმანათლებლო პროგრამით („1+4“ პაროგრამა) ჩარიცხულთაგან საერთო რაოდენობიდან დაფინანსებას იღებს სახელმწიფოსგან მხოლოდ 17.8%. შესაბამისად, საინტერესოა გრანტების გადანაწილება სწავლების ენის მიხედვით, რადგან არსებული პოლიტიკით მთავრობა დაფინანსებას თანაბრად ანაწილებს აზერბაიჯანულ და სომხურენოვან კურსდამთავრებულებზე. ეს პრინციპი კი გარკვეულ წილად უსამართლო და უთანასწორო გარემოს ქმნის ამ ჯგუფების რაოდენობიდან გამომდინარე შემდეგ გარემოებებიდან გამომდინარე: (ა) აზერბაიჯანულენოვანი სკოლის კურსდამთავრებულთა რაოდენობა თითქმის ორჯერ აჭარბებს სომხურენოვანი სკოლების კურსდამთავრებულებს; (ბ) უმაღლეს სასწავლებლებში ჩარიცხულ აზერბაიჯანულენოვანთა რაოდენობა თითქმის ორჯერ აღემატება სომხურნოვანებს (3536/1750). თანაბრად განაწილება იწვევს ისეთ შედეგს, როცა სომხურენოვანი ჩარიცხული სტუდენტების 26,75% იღებს სახელმწიფო გრანტს, ხოლო აზერბაიჯანულენოვნებში ის მხოლოდ 13.1 %-ია. შესაბამისად, ამ უსამართლობის აღმოსაფხვრელად უპრიანი იქნება სახელმწიფოს დაფინანსების გადანაწილება რაოდენობის პროპორციულად. ქვემოთ წარმოდგენილ ცხრილში დეტალურად არის მოცემული ინფორმაცია სწავლების ენის მიხედვით დაფინანსების შესახებ:

**ცხრილი 36. სწავლების ენის მიხედვით დაფინანსება**

|  |  |  |  |
| --- | --- | --- | --- |
|  | დაფინანსება |  |  |
|  | **ჩაირიცხა** | **დაფინანსება მოიპოვა** | **% შეფარდება** |
| სომხურენოვანი | **1750** | **468** | **26.75%** |
| აზერბაიჯანულენოვანი | **3536** | **465** | **13.1 %** |
| ოსურენოვანი | **7** | **6** | **100** |
| სულ | **5293** | **940** | **17.8%** |

განსხვვავება დაფინანსებაში ფიქსირდება არამხოლოდ პროცენტულ მაჩვენებელში, არამედ მისაღებ გამოცდებში დაფინანსების მისაღებად საჭირო სკალირებულ ქულებშიც (ტაბატაძე, გორგაძე, გაბუნია, 2020[[7]](#footnote-7)). აზერბაიჯანულენოვანი აბიტურიენტებს სჭირდება უფრო მაღალი ქულა გრანტის მოსაპოვებლად, ვიდრე სომხურენოვან აბიტურიენტებს.

***ცხრილი 37. გრანტის მოსაპოვებლად საჭირო სკალირებული ქულა 2010-2019 წლებში (ცხრილი აღებულია ტაბატაძე, გორგაძე, გაბუნია, 2020 ანგარიშიდან გვ. 48-49[[8]](#footnote-8). ცხრილის გამოყენება შესაძლებელია მხოლოდ ავტორთა თანხმობით)***

|  |  |  |  |  |
| --- | --- | --- | --- | --- |
| **წელი** | **საშუალო ქულა უნარებში (სომხურენოვანი)** | **საშუალო ქულა უნარებში (აზერბაიჯანულენოვანი)** | **საშუალო ქულა გრანტის მოსაპოვებლად (სომხურენოვანი)** | **საშუალო ქულა გრანტის მოსაპოვებლად (აზერბაიჯანულენოვანი)** |
| **2010** | 140.3 სკალირებული | 139.7 სკალირებული | 141.1 სკალირებული | 144.1 სკალირებული |
| **2011** | 140. 3 სკალირებული | 154.3 სკალირებული | 145.4 სკალირებული | 157.4 სკალირებული |
| **2012** | 141.9 სკალირებული | 142 სკალირებული | 148.1 სკალირებული | 153.8 სკალირებული |
| **2013** | 144.9 სკალირებული | 141.6 სკალირებული | 152.1 სკალირებული | 156.9 სკალირებული |
| **2014** | 144. 1 სკალირებული | 142.7 სკალირებული | 152.2 სკალირებული | 154.9 სკალირებული |
| **2015** | 143.9 სკალირებული | 142.6 სკალირებული | 150.5 სკალირებული | 155.6 სკალირებული |
| **2016** | 147 სკალირებული | 144.7 სკალირებული | 157.6 სკალირებული | 159.8 სკალირებული |
| **2017** | 145.8 სკალირებული | 143.7 სკლაირებული | 157.8 სკალირებული | 158.3 სკალირებული |
| **2018** | 146.1 სკალირებული | 146.3 სკალირებული | 160.7 სკალირებული | 163.3 სკალირებული |
| **2019** | 147.7 (სკალირებული) | 149.5 (სკალირებული) | 161.4 (სკალირებული) | 165.1 (სკალირებული) |

განათლების ხარისხის თვალსაზრისით არსებული ვითარების გასააზრებლად, მნიშვნელოვანია ზოგადი უნარების ტესტის მაჩვენებლების შედარება ტესტის ენის მიხედვით. 2015-2018 წლების შედეგებს თუ გავაანალიზებთ ცხადია, რომ ქართულენოვანი და რუსულენოვანი სკოლების აბიტურიენტებს უფრო მაღალი შედეგები აქვთ ზოგადი უნარების ტესტში (38-დან 41 ქულამდე) ვიდრე სომხურენოვან და აზერბაიჯანულენოვან აბიტირიენტებს (27 დან 32 ქულამდე). უნდა ავღნიშნოთ, რომ ეს მნიშვნელოვანი განსხვავება საინტერესოა ორი თვალსაზრისითა: (1) აღნიშნული დისპროპორცია ნაწილობრივ ხაზს უსვავს განათლების ხარისხს შორის არსებულ განსხვავებას; (2) წარმოდგენილი მონაცემით ცალსახაა, რომ კვოტირების სისტემის გაუქმების პირობებში სომხურენოვანი და აზერბაიჯანულენოვანი აბიტურიენტები არაკონკურენტუნარიანნი იქნებიან ქართულენოვანი და რუსულენოვანი სკოლის კურსდამთავრებულებთან შედარებით და ამის განმაპირობებელი არამხოლოდ სახელმწიფო ენის ცოდნის კუთხით არსებული განსხვავებაა. ისიც უნდა აღინიშნოს, რომ მთელი საქართველოს მასშტაბითაც მკვეთრი განსხვავებაა უნარების ტესტის შედეგებში ქალაქისა და სოფლის აბიტურიენეტებს შორის. თუ გავითვალისწინებთ, რომ სომხურენოვანი და აზერბაიჯანულენოვანი სკოლების 90-%-ზე მეტი წარმოდგენილია სწორედ სოფლებსა და მაღალმთიან რაინებში, შეგვიძლია, მარტივად ავხსნათ არსებული დისბალანსი, თუმცა ეს ვერ წყვეტს სომხურენოვანი და აზერბაიჯანულენოვანი აბიტურიენტების კონკურენტუნარიანობის გაზრდის საკითხს.

**ცხრილი 38. ზოგადი უნარების საშუალო ქულა წლებისა და ტესტის ენის მიხედვით**

|  |  |  |  |  |
| --- | --- | --- | --- | --- |
| წელი | ქართულენოვანი | რუსულენოვანი | სომხურენოვანი | აზერბაიჯანულენოვანი |
| 2015 | 39.594676 | 41.074020 | 28.638676 | 27.525450 |
| 2016 | 38.561704 | 38.402685 | 31.586873 | 27.923746 |
| 2017 | 39.911807 | 41.782924 | 31.965928 | 28.012873 |
| 2018 | 41.080876 | 40.832232 | 32.729964 | 30.529214 |

თუმცა ამ თვალსაზრისით ქ. თბილისის მონაცემები იძლევა კარგი შედარების საშუალებას. ანუ რამდენად მხოლოდ ქალაქისა და სოფლის ფაქტორი განაპირობებს არსებულ დისპროპორციას ტესტირების შედეგებში ენის მიხედვით. თუკი თბილისის მონაცემებს ვნახავთ, მიუხედავად ერთგვარი დასახლების ტიპისა, შედეგებში მკვეთრი განსხვავებაა ტესტირების ენის მიხედვით. ქართულენოვანი აბიტურიენტების ტესტირების ქულა 42-45 შორისაა, რუსულენოვანი - 40-43 შორის, სომხურენოვანი - 29-34, ხოლო აზერბაიჯანულენოვანი - 25-30-ს შორის. თბილისის მონაცემები დეტალურადაა წარმოდგენილი ქვემოთ მოყვანილ ცხრილში.

**ცხრილი 39. თბილისში ზოგადი უნარების საშუალო ქულა წლებისა და ტესტის ენის მიხედვით**

|  |  |  |  |  |
| --- | --- | --- | --- | --- |
| წელი | ქართულენოვანი | რუსულენოვანი | სომხურენოვანი | აზერბაიჯანულენოვანი |
| 2015 | 43.782960 | 42.174939 | 29.160000 | 28.205714 |
| 2016 | 42.674757 | 40.101094 | 30.829411 | 25.000000 |
| 2017 | 44.383771 | 43.117255 | 34.409090 | 27.511875 |
| 2018 | 45.455093 | 42.144908 | 31.600000 | 30.255526 |

ქ. თბილისის მასშტაბით სომხურენოვანი და აზერბაიჯანულენოვანი ტესტის ჩამბარებელთა დაბალი შედეგი შესაძლოა გამოწვეული იყოს იმ ფაქტორით, რომ ამ სკოლების კურსდამთავრებულთა ნაწილი (რომელთაც პოტენციურად შეუძლიათ მაღალი შედეგების ჩვენება) უნარებისა და სხვა ტესტებსაც აბარებდნენ ქართულ ენაზე და მისაღები გამოცდების კონკურსს ჩვეულებრივი პირობებით გადიოდნენ. შესაბამისად, ეს საკითხი დამატებით შესწავლას საჭიროებს. შესაძლოა, ეს სტუდენტები არ სარგებლობდნენ კვოტირების სისტემით ქართული ენის პროგრამის სავალდებულობის გამო, მიუხედავად ენის ცოდნისა. მიუხედავად იმისა თუ რა დონეზე ფლობს სახელმწიფო ენას ჩარიცხული სტუდენტი, ის მაინც გადის ერთწლიან ქართული ენის პროგრამას და სახელმწიფო ხარჯავს არსებულ მწირ რესურსს, ხოლო სტუდენტი განკარგავს მნიშვნელოვან ერთ წელს. ამ თვალსაზრისით პროგრამა მოუქნელია და ვერ უზრუნველყოფს არსებული ენის ფლობის შესაბამისად პროგრამაზე ჩარიცხვას და შესაბამის მოქნილ და ინდივიდუალურ საჭიროებებზე დაფუძნებულ კურსებს.

2020 წელს სამოქალაქო ინტეგრაციისა და ეროვნებათშორისი ურთიერთობების ცენტრის მიერ ჩატარდა კვოტირების სისტემის კვლევა[[9]](#footnote-9). აღნიშნულ კვლევა სხადასხვა მიმართულებით არსებულ პრობლემებს უსვამს ხაზს, კერძოდ: (ა) ერთწლიანი პროგრამის უნივერსალურობა და სტუდენტთა განსხვავებული საჭიროებების ვერ ასახვა არსებული სისტემის პირობებში; (ბ) ენის ცოდნის და საბაკალავრო დონეეზე საჭირო ენობრივი კომპეტენცისს შეფასების სისტემის არ არსებობა; (გ) პროფესო-მასწავლებელთა კვალიფიკაცია და მათ მიერ დაბალ სააზროვნო უნარებზე ორიენტირება ერთწლიანი პროგრამის სწავლებისას; (დ) ზოგადი განათლების საფეხურზე არსებული პრობლემების გავლენა ერთწლიანი პროგრამასადა საბაკალავრო საფეხურზე სწავლისას შექმნი აკადემიურ პრობლემებზე; (ე) საბაკალავრო დონეზე უნივერსიტეტების მიტოვების მაღალი მაჩვენებელი ენობრივი პრობლემების, აკადემიური ჩამორჩენის, ადრეული ქორწინებისა თუ იმიგრაციის პრობლემების გამო; (ვ) საუნივერსიტეტო დონეზე აკადემიური მხარდაჭერისა და სოციალური ინტეგრაციის შესაძლებლობების დეფიციტი; (ზ) საბაკალავრო საფეხურზე ერთწლიანი პროგრამის სტუდენტებისტის სახელმწიფოს მიუერ დაფინანსებული პროგრამების შესახებ ;პოლიტიკის არ გავრცელება და მათი დისკრიმინაციულ მდგომარეობაში ჩაყენება; (თ) ბაკალავრიატისშემდგომი დასაქმებასთან და საზოგადოების ინტეგრაციასთან დაკავშირებული პრობლემატიკა; (თ) კვოტირების სისტემის არაეფექტურად გამოყენება საზოგადოების ინტეგრაციის პოლიტიკისთვის, სკოლების რეფორმირების, საჯარო სამსახურის რეფორმის, კერძო სექტორისა და კერძო ინიციატივების წახალისების კონტექსტში და ა.შ. ყველა ეს მიშვნელოვანი საკითხია აქტუალურია და სამწუხაროდ 2015-2020 წლების სამოქმედო გეგმის განხორციელების პროცესში არ იქნა გათვალისწინებული, მიუხედავად ამ მიმართულებით არსებული კონკრეტული აქტივობებისა, რომელიც გაწერილი და წარმოდგენილია 2015-2020 წლების სამოქმედო გეგმსასა და სტრატეგიაში. არსებული კვლევები და სტატისტიკური მონაცემების ანალიზი იძლევა შესაძლებლობას დაიგეგმოს და განხორციელდეს შესაბამისი საგანმანათლებლო ინტერვენციები, თუმცა განათლების, მეცნიერების, კულტურისა და სპორტის სამინისტროს მხრიდან ანალიზზე და კვლევაზე დაფუძნებული ინტერვენციები პოლიტიკისა და პროგრამის ეფექტურობის გაზრდის მიზნით არ განხრციელებულა. აქვე უნდა აღინიშნოს, რომ არასამთავრობო და საერთაშორისო ორგანიზაციების ძალისხმევით არაერთი მნიშვნელოვანი ინიციატივა განხორციელდა „1+4“ პროგრამის კურსდამთავრებულთა სტუდენტური, სოციალური თუ აკადემიური ინტეგრაციისთვის. ამ კონტექსტში აღსანიშნავია საქართველოს გაეროს ასოციაციის მიერ დაფინანსებული ახალგაზრდული ცენტრების და „1+4“ პროგრამის განმახორციელებელი უნივერსიტეტების არარეგისტრირებულიუნივერსიტეტთაშორისი ქსელის საქმიანობა და ამ საქმიანობის ფარგლებში განხორციელებული აქტივობები და შექმნილი რესურსები.

**შუალედური მიზანი 3.4 პროფესიული და ზრდასრულთა განათლების უზრუნველყოფა**

**ამოცანა 3.4.1. პროფესიულ სასწავლებლებში ეთნიკური უმცირესობების წარმომადგენელთა მონაწილეობის გაუმჯობესება, აგრეთვე ზრდასრული მოსახლეობისათვის სახელმწიფო ენის სწავლების ხელმისაწვდომობის უზრუნველყოფა**

ეთნიკური უმცირესობების წარმომადგენლებს 2015 წლიდან აქვთ შესაძლებლობა სომხურ, რუსულ ან აზერბაიჯანულ ენაზე ჩააბარონ პროფესიული ტესტირება და სახელმწიფო დაფინანსებით ჩაირიცხონ პროფესიული პროგრამების განმახორციელებელ საგანმანათლებლო დაწესებულებებში. ჩარიცხვის შემდეგ, პროფესიის დაუფლებამდე ისინი სწავლობენ ქართული ენის მოდულს. არაქართულენოვანი ტესტირების საფუძველზე პროფესიულ საგანმანათლებლო დაწესებულებებში 2016 წელს ჩაირიცხა 15, 2017 წელს - 37, ხოლო 2018 წელს  - 59 პირი.

ხოლო 2019 წლის საგაზაფხულო მიღების ფარგლებში 90 პირმა გამოთქვა სურვილი პროფესიული ტესტირება გაიაროს სომხურ, რუსულ ან აზერბაიჯანულ ენაზე, რომელთაგანაც 24 პირი ჩაირიცხა პროფესიულ საგანმანათლებლო პროგრამის განმახორციელებელ დაწესებულებაში და ჩაერთო ქართული ენის მოდულის სწავლებაში. ხოლო 2019 წლის საშემოდგომო მიღების ფარგლებში ზემოხსენებულ ენებზე ტესტის გავლის მიზნით დარეგისტრირდა 122 პირი, საიდანაც ჩაირიცხა 52. 43 ამასთან, ეთნიკური უმცირესობების წარმომადგენლებისათვის პროფესიულ განათლებაზე ხელმისაწვდომობის გაუმჯობესების მიზნით, დაიწყო სამუშაოები ახალქალაქისა (პროექტირება) და მარნეულის (მშენებლობის დაწყების პროცედურები) მუნიციპალიტეტებში პროფესიული საგანმანათლებლო დაწესებულების განვითარების მიზნით. რაც შეეხება სტატისტიკურ მონაცემებს პროფესიულ ტესტირებაში აზერბაიჯანულენოვანი, სომხურენოვანი და რუსულენოვანი მონაწილე აპლიკანტების შესახებ, სსიპ შეფასებისა და გამოცდების ეროვნული ცენტრის მიერ, 2019 წლის გაზაფხულზე (მაისის თვეში) ორგანიზებულ პროფესიულ ტესტირებაში მონაწილეობა მიიღო: ϖ აზერბაიჯანულენოვანმა 11 აპლიკანტმა; ϖ სომხურენოვანმა 9 აპლიკანტმა; ϖ რუსულენოვანმა 35 აპლიკანტმა. 2019 წლის შემოდგომაზე ორგანიზებულ პროფესიულ ტესტირებაში მაჩვენებლები ასე გადანაწილდა: ϖ აზერბაიჯანულენოვანი 19 აპლიკანტი; ϖ რუსულენოვანი 66 აპლიკანტი; ϖ სომხურენოვანი 8 აპლიკანტი

ამასთან, ეთნიკური უმცირესობების წარმომადგენლებისათვის პროფესიულ განათლებაზე ხელმისაწვდომობის გაუმჯობესების მიზნით, 2017 წელს ლაგოდეხის მუნიციპალიტეტის სოფელ შრომაში განხორციელდა სსიპ საზოგადოებრივი კოლეჯის „აისი“ ფილიალის რეაბილიტაცია. ფილიალში სტუდენტების მიღება დაიწყო 2017 წლის საშემოდგომო მიღებიდან. ასევე, 2018-2019 წლებში დაიწყო სამუშაოები ახალქალაქისა და მარნეულის მუნიციპალიტეტებში პროფესიული საგანმანათლებლო დაწესებულების განვითარების მიზნით.

პროფესიული და ზრდასრულთა განათლების უზრუნველყოფა წარმოადგენს სამოქალაქო ინტეგრაციის სახელმწიფო სტრატეგიის პრიოტიტეტულ კომპონენტს. ამ მიმართულებით სამოქმედო გეგმის მიხედვით პასუხისმგებელი აქტორია სსიპ–ზურაბ ჟვანიას სახელობის სახელმწიფო ადმინისტრირების სკოლა, რომელიც ახორციელებს საჯარო მოხელეთა პროფესიული განვითარების მიზნით პროგრამას, რაც ეფუძნება არსებულ საჭიროებებს. ზურაბ ჟვანიას სახელობის სახელმწიფო ადმინისტრირების სკოლის მიზანია საჯარო სამსახურში კვალიფიციური კადრების დეფიციტის დაძლევა საქართველოს ეთნიკური უმცირესობებით კომპაქტურად დასახლებულ და მაღალმთიან რეგიონებში, საჯარო მოხელეთა კვალიფიაციის ამაღლების გზით, ასევე ეთნიკური უმცირესობებით კომპაქტურად დასახლებული რეგიონების საჯარო მოხელეთა, სახელმწიფო დაწესებულებათა სხვა თანამშრომლების ერთიან სახელ­მწი­ფოებრივ სივრცეში ინტეგრაცია.

საანგარიშო პერიოდის განმავლობაში მოხდა პროგრამის განვითარება და ახალი სასწავლო დარგობრივი კურსების შექმნა. კერძოდ:

„საჯარო მმართველობისა და ადმინისტრირების პროგრამა“

* სკოლის მიერ შემუშავდა და განხორციელდა ახალი დარგობრივი კურსი – საზო­გადოებასთან ურთიერთობა და კომუნიკაცია;
* შემუშავდა კიდევ ერთი ახალი დარგობრივი კურსი – ინფრასტრუქტურული პროექტების ტექნიკური უზრუნველყოფა და მართვა;
* თითოეული კურსის (საჯარო ორგანიზაციების მართვა; ფინანსური მენეჯმენტი და შიდა აუდიტი საჯარო მოხელეთათვის; სახელმწიფო შესყიდვები; ადამიანური რესურსების მართვა და საქმისწარმოება საჯარო სექტორში, საზოგადოებასთან ურთიერთობა და კომუნიკაცია) მოდულების ეფექტურად ჩასატარებლად ჩამოყალიბდა მოწვეული სტუმრის რუბრიკა (მოწვეული სტუმრის სტატუსით სარგებლობენ კონკრეტულ დარგში წარმატებული და გამოცდილი ადამიანები);
* მომზადდა და დაიბეჭდა სასწავლო სახელმძღვანელოები თითოეული კურსისთვის;
* განახლდა და სასწავლო პროცესების მართვის საბჭოს მიერ დამტკიცდა მსმენელთა შეფასების ახალი სისტემა, რომლის მიხედვითაც გაიზარდა სერტიფიკატის მიღებისათვის საჭირო ქულების რაოდენობა;
* SDC ჯგუფთან თანამშრომლობის შედეგად შემუშავდა და მომზადდა საჯარო მმართველობისა და ადმინისტრირების პროგრამით სწავლების ორგანიზების პროცედურა;
* ჩატარდა კვლევა კომპიუტერული ტექნოლოგიების შემსწავლელი საბაზისო პროგრამის შექმნის საჭიროებათა დასადგენად, რომლის ფარგლებშიც მოძიებულ იქნა ინფორმაცია რეგიონებში მსგავსი კურსების არსებობის შესახებ, საჯარო მოხელეების დაინტერესების მაჩვენებლის დასადგენად, აგრეთვე კომპიუტერული წიგნიერების დონის განსასაზღვრად;
* შემუშავდა კომპიუტერული ტექნოლოგიების შემსწავლელი საბაზისო პროგრამა, რომელიც განხორციელდა ოთხ რეგიონულ სასწავლო ცენტრში (ახალქალაქი, მარნეული, გარდაბანი და დმანისი);
* სამცხე–ჯავახეთის რეგიონში, სამცხე–ჯავახეთის სახელმწიფო რწმუნებულის-გუბერნატორის ადმინისტრაციასთან თანამშრომლობითა და სამცხე–ჯავახეთის სახელმწიფო უნივერსიტეტთან პარტნიორობით სკოლამ განახორციელა საპილოტე პროგრამა – “საქმისწარმოების ავტომატიზებული სისტემის (Edocument) ოპერირების სასწავლო კურსი“, რომლის ფარგლებშიც გადამზადდა მუნიციპალიტეტებში დასაქმებული ადგილობრივი თვითმმართველობის მოხელეები;
* საჯარო მმართველობისა და ადმინისტრირების პროგრამის ფარგლებში გადამზადდა საჯარო მოსამსახურეები;
* კომპიუტერული ტექნოლოგიების შემსწავლელი საბაზისო პროგრამის ფარგლებში გადამზადდა რამდენიმე ასეული საჯარო მოსამსახურე;
* შემუშავდა ახალი ტრენინგ კურსი „საქართველო და ევროატლანტიკური ინტეგრაცია“, რომელიც ჩატარდა 3 რეგიონში: სამცხე-ჯავახეთი, ქვემო ქართლი და კახეთი; მონაწილეობა მიიღო 201-მა მსმენელმა (სამცხე-ჯავახეთის რეგიონი - 60 მონაწილე, ქვემო ქართლის რეგიონი 107 მონაწილე, კახეთი-34 მონაწილე);
* შემუშავდა და სასწავლო პროცესების მართვის საბჭოზე დამტკიცდა კურსი “გენდერული ბიუჯეტირება“.
* შემუშავდა და სსიპ ვანო ხუხუნაიშვილის სახელობის ეფექტიანი მმართველობის სისტემისა და ტერიტორიული მოწყობის რეფორმის ცენტრში დარეგისტრირდა 16 მოკლევადიანი სასწავლო კურსი.

ეთნიკური უმცირესობებით კომპაქტურად დასახლებულ რეგიონებში ზრდასრული მოსახლეობისათვის სახელმწიფო ენის სწავლების კურსების შეთავაზება

სახელმწიფო ენის ცოდნის დონის გაუმჯობესების მიმართულებით შემუშავებულმა მიდგომამ კომპლექსური ხასიათი მიიღო როგორც მეთოდოლოგიური, ისე აქტორების ჩართულობის თვალსაზრისით. გაფართოვდა ბენეფიციართა სეგმენტი და ქართული ენის სწავლების პროგრამები და კურსები სხვადასხვა სამიზნე ჯგუფებისთვის გახდა ხელმისაწვდომი.

სახელმწიფო ენის სწავლების თვალსაზრისით ზურაბ ჟვანიას სახელობის სკოლა აგრძელებდა კურსების შეთავაზებას, როგორც ქუთაისში, ისე რეგიონული სასწავლო ცენტრების მეშვეობით. მხოლოდ 2018 წლის განმავლობაში სკოლის 10 რეგიონულ სასწავლო ცენტრში განხორციელდა სახელმწიფო ენის სწავლების პროგრამა, რომლის ფარგლებშიც ქართული ენა A1, A2, B1 და B2 დონეზე სწავლება გაიარა ეთნიკური უმცირესობების წარმომადგენელთა უპრეცედენტო რაოდენობამ - 3400 წარმომადგენელმა, შეიქმნა 246 სასწავლო ჯგუფი, მათგან 171 - მობილური ჯგუფი ადგილზე ემსახურებოდა ბენეფიციარებს 10 ქალაქსა და 67 სოფელში.

აღსანიშნავია, რომ 2018 წლის სექტემბრიდან ჟვანიას სახელობის სკოლამ სახელმწიფო ენის კურსების განხორციელება დაიწყო შეიარაღებულ ძალებში სავალდებულო სამხედრო სამსახურში მომსახურე ეთნიკური უმცირესობების წარმომადგენლებისთვის საველე-საწვრთნელ ბაზებზე.

სახელმწიფო მინისტრის აპარატის ინიციატივით 2017-2018 წლებში ქართული ენის შემსწავლელი კურსები გაიხსნა ახალქალაქისა და ნინოწმინდის მუნიციპალიტეტებში სომეხთა სამოციქულო მართლმადიდებელი წმინდა ეკლესიის ეპარქიაშიც სასულიერო პირებისთვის (მათივე მოთხოვნის საფუძველზე), რამაც მნიშვნელოვანი ეფექტი მოახდინა ადგილობრივი მოსახლეობის მოტივაციაზე.

2015-18 წლებში სახელმწიფო ენის კურსები გაიარა 10 000-ზე მეტმა მოქალაქემ. დეტალური ინფორმაცია იხ. ქვემოთ მოყვანილ ცხრილში:

**ცხრილი 40.**

|  |  |  |  |  |  |  |  |
| --- | --- | --- | --- | --- | --- | --- | --- |
| სახელმწიფო ენის სწავლების პროგრამა 2015-2018 წწ. | | | | | | | |
| № | **რეგიონი** | **რეგიონული სასწავლო ცენტრი** |  | | | | |
| **2015** | **2016** | **2017** | **2018** | **ჯამი:** |
| 1 | **სამცხე-ჯავახეთი** | **ახალქალაქი** | 465 | 917 | 788 | 877 | **3047** |
| 2 | **ნინოწმინდა** | 160 | 383 | 404 | 406 | **1353** |
| 3 | **ახალციხე** |  | 161 | 164 | 210 | **535** |
| 4 | **ქვემო ქართლი** | **ბოლნისი** | 61 | 210 | 165 | 126 | **562** |
| 5 | **გარდაბანი** | 117 | 224 | 238 | 267 | **846** |
| 6 | **დმანისი** | 90 | 164 | 205 | 192 | **651** |
| 7 | **მარნეული** | 233 | 536 | 534 | 544 | **1847** |
| 8 | **წალკა** | 76 | 131 | 60 | 54 | **321** |
| 9 | **კახეთი** | **sagarejo** | 67 | 141 | 171 | 109 | **488** |
| 10 | **ლაგოდეხი** |  | 267 | 326 | 152 | **745** |
| 11 | **ახმეტა** |  | 59 | 52 | 25 | **136** |
| ქუთაისი | | |  |  | 40 | 59 | **99** |
| თბილისი | | |  |  | 100 | 80 | **180** |
| ხცისი (სამხედრო ბაზა) | | |  |  |  | 138 | **138** |
| ოსიაური (სამხედრო ბაზა) | | |  |  |  | 90 | **90** |
| ალგეთი (სამხედრო ბაზა) | | |  |  |  | 71 | **71** |
| ჯამი | | | **1269** | **3193** | **3247** | **3400** | **11109** |

რაც შეეხება 2019 წელს ამავე მიმართულებით განხორციელებულ აქტივობებს:

- სახელმწიფო ენის სწავლების პროგრამის ფარგლებში მომზადდა სახელმძღვანელო „საკომუნიკაციო ქართული“;

- სახელმწიფო ენის სწავლების პროგრამით სკოლის 10 რეგიონულ სასწავლო ცენტრში, რომლებიც მდებარეობს საქართველოს სამ რეგიონში: ქვემო-ქართლი, სამცხე-ჯავახეთი და კახეთი, სწავლა დაასრულა 2018 წელს ჩარიცხულმა (84 ჯგუფი) ეთნიკური უმცირესობის 1342-მა და 2019 წელს ჩარიცხულმა (162 ჯგუფი) 2206-მა წარმომადგენელმა;

- დაკომპლექტდა 276 სასწავლო ჯგუფი, მათგან 207 მობილური ჯგუფი შედგა 4 ქალაქში, 66 სოფელსა და 7 სამხედრო ბაზაზე. ჩაირიცხა ეთნიკური უმცირესობის 3545 წარმომადგენელი;

- სკოლამ სახელმწიფო ენის სწავლების პროგრამას განახორციელა საველე-საწვრთნელ ბაზებზე საქართველოს შეიარაღებულ ძალებში სავალდებულო სამხედრო სამსახურში მომსახურე ეროვნული უმცირესობის წარმომადგენლებისთვის, ენის ფლობის A1 დონის პროგრამით ისარგებლა ეთნიკური უმცირესობის წარმომადგენელმა 541-მა რეკრუტმა;

ϖ საქართველოს შინაგან საქმეთა სამინისტროს ინიციატივითა და ძალისხმევით პროგრამაში აქტიურად ჩაერთო ახალქალაქისა და ნინოწმინდის მუნიციპალიტეტების შინაგან საქმეთა ორგანოებში დასაქმებული პირები, სულ გადამზადდა 24 პოლიციელი;

- სსიპ რელიგიის საკითხთა სახელმწიფო სააგენტოსთან თანამშრომლობის მემორანდუმის ფარგლებში, ეთნიკური უმცირესობის 84 სასულიერო პირისგან 4 რეგიონულ სასწავლო ცენტრსა და თბილისში დაკომპლექტდა 7 სასწავლო ჯგუფი. სასულიერო პირები აქტიურად ეუფლებიან სახელმწიფო ენას A1 დონეზე;

- სახელმწიფო ენის სწავლების პროგრამაში განხორციელებული ცვლილებების გაცნობის, პედაგოგთათვის ტრენინგის ჩატარებისა და პედაგოგთა შეფასების მიზნით გაიმართა 2- დღიანი სამუშაო შეხვედრა ქუთაისში 60 პედაგოგისა და 10 ადმინისტრატორის მონაწილეობით; 45

- ქ. თბილისის საკრებულოსთან არსებულ „მეგობრობის სახლთან“ თანამშრომლობით, პროექტის „ვისწავლოთ ქართული“ - ის ფარგლებში, თბილისში მცხოვრები ეთნიკური უმცირესობის 44 წარმომადგენლისაგან დაკომპლექტდა სახელმწიფო ენის სწავლების პროგრამის 3 მობილური ჯგუფი

*სტრატეგიისა და სამოქმედო გეგმის განათლების კომპონენტთან მიმართებაში შეჯამების სახით უნდა აღინიშნოს, რომ**საანგარიშო პერიოდის განმავლობაში განათლებისა და მეცნიერების სამინისტროს არაფერი შეუცვლია სამოქალაქო თანასწორობისა და ინტეგრაციის სახელმწიფო სტრატეგიისა და სამოქმედო გეგმის მიღების კვალდაკვალ და გააგრძელა წინა პერიოდში დაგეგმილი პროგრამების განხორციელება და სარეფორმო გადაწყვეტილება ამ პერიოდში არ მიუღია, უფრო მეტიც სტრატეგიაში ჩადემული სარეფორმო ნაბიჯების აბსოლუტური უმრავლესობა განუხორციელებელი დარჩა. განათლების, მეცნიერების, კულტურისა და სპორტის სამინისტროს მიდგომებში იკვეთება უფრო ფორმალიზმი, ვიდრე რეალური რეფორმებისა და ცვლილებებისკენ გადადგმული ნაბიჯები. 2015-2020 წლების სამოქმედო გეგმის შეფასებამ გარკვეული მიმართულებების შეცვლის, გაძლიერების ან გადახედვის აუცილებლობა გამოავლინა. ის გამოწვევები, რომლებიც 2015 წლამდე არსებობდა, დიდ წილად უცვლელი და მოუგვარებელი რჩება და საჭიროებს კონკრეტული ღონისძიებების გატარებას.*

**დასკვნა და რეკომენდაციები**

2015-2020 წლების სამოქალაქო ინტეგრაციის ეროვნული კონცეფციისა და სამოქმედო გეგმის მონიტორინგმა გარკვეული მიმართულებების შეცვლის, გაძლიერების ან გადახედვის აუცილებლობა გამოკვეთა, აგრეთვე თვალნათლივ აჩვენა, რომ განათლების, მეცნიერების, კულტურისა და სპორტის სამინისტროს არაფერი შეუცვლია ახალი სტრატეგიისა და სამოქმედო გეგმის მიღების კვალდაკვალ და განაგრძო იმ ჩვეულ რიტმში პროგრამების განხორციელება, რაც 2016 წლამდე ხორციელდებოდა, ხოლო ძირეული განათლების პოლიტიკისა და რეფორმის გადაწყვეტილება ამ პერიოდში მიღებული არ ყოფილა. განათლების, მეცნიერების, კულტურისა და სპორტის სამინისტროს მიდგომებში იკვეთება უფრო ფორმალიზმი და ანგარიშვალდებულებისთვის შესრულებულია სამუშაობი, ვიდრე რეალური რეფორმებისა და ცვლილებებისკენ გადადგმული ნაბიჯები. შესაბამისად, ის პრობლემები, რომელიც 2015 წლამდე არსებობდა, უცვლელი ან გაურესებული სახით არის წარმოდგენილი. რეალური ცვლილებების მისაღწევა კი შემდეგი ღონისძიებების გატარება იქნება მნიშვნელოვანი:

**სტრატეგიული მიმართულებები**

1. **სკოლამდელი განათლების ხელმისავდომობისა და ხარისხის გაუმჯობესება**

*. სკოლამდელი განათლება და სასკოლო მზაობა/ ალტერნატიული მიდგომები*

* სასკოლო მზაობის პროგრამის ამუშავება ყველა არაქართულენოვან სკოლაში შესაბამისი ენობრივი განათლების ალტერნატიული მოდელებით;
* სკოლასთან სკოლამდელი დაწესებულებების გახსნა და შესაბამისი ინფრაქრუქტურის მოწყობა;
* სკოლამდელი დაწესებულებების გახსნა უმცირესობების დასახლებებში და ხელმისაწვდომობის გაზრდის ხელშეწყობა (ბოლნისი, დმანისი, თეთრიწყარო);
* სკოლამდელი განათლების ალტერნატიული მოდელების შემუშავებისა და განხორციელების ხელშეწყობა შესაბამისი ენობრივი პროგრამებით;
* სკოლამდელი განათლების ექსპერიმეტული მულტილინგვური პროგრამების პილოტირება და დანერგვა;
* სამცხე-ჯავახეთის რეგიონში სახელმწიფო ენის სწავლების გაძლიერება სკოლამდელი განათლების დაწესებულებებში ბილინგვური მოდელების ამუშავების გზით;
* ქვემო ქართლის რეგიონში სკოლამდელ დაწესებულებებში ბილინგვიზმის და მისი დადებითი ასპექტების კონცეფციიდან გამომდინარე შესაბამისი პოლიტიკის წარმოება და მშობლიური ენის იგნორირების პოლიტიკის გაუქმება

*1.2. სკოლამდელი განათლების ხარისხის გაუმჯობესება*

- სკოლამდელი განათლების დაწესებულების და სასკოლო მზაობის პროგრამის მასწავლებელთა და ადმინისტრაციის პროფესიული განვითარება, სასწავლო რესურსების განვითარება და ხელმისაწვდომობის ზრდა;

* ადგილობრივ თვითმმართველობის ჩართულობის და თანამშრომლობის მექანიზმების შემუშავება;
* სკოლამდელი დაწესებულებების პედაგოგთა და აღმზრდელთა მომზადების წახალისება უმაღლეს საგანმანათლებლო დაწესებულებებსა და პროფესიულ სასწავლებლებში;
* ბიუროკრატიული მექანიზმების მოხსნა ალტერნატიული პროგრამების განხორციელებისთვის და მულტილინგვური პროგრამების განმახორციელებელი სკოლამდელი დაწესებულებების მხარდაჭერა და წახალისება;
* სკოლამდელი დაწესებულებების მუნიციპალური სააგენტოების თანამშრომელთა პროფესიული განვითარება სკოლამდელ საფეხურზე მულტილინგვური განათლების პროგრამების განხორციელების შესახებ;
* სასწავლო რესურსების შექმნა სკოლამდელ საფეხურზე არსებული სტანდარტის მისაღწევა და ენობრივი კომპეტენციების განსავითარებლად;
* ენისა და საგნის ინტეგრირებული სწავლების მასწავლებლის სტანდარტის შექმნა სკოლამდელი საფეხურზე და სტანდარტის შესაბამისად მასწავლებელთა მომზადება და გადამზადება
* სკოლამდელი და დაწყებით განათლების ინტეგრირება და შესაბამისი ენობრივი განათლების პოლიტიკის შემუშავება და განხორციელება არაქართულენოვანი სკოლამდელი და დაწყებითი სკოლებისთვის

***ზოგადი განათლების ხელმისავწდომობა და ხარისხის გაუმჯობესება***

***2. ზოგადი განათლების ხელმისაწვდომობის უზრუნველყოფა***

***სასწავლო გეგმები და სახელმძღვანელოები***

* ***მშობლიური ენის სასწავლო გეგმისა და პროგრამების შემუშავება****- კომპაქტური განსახლების რეგიონებში მცხოვრები ეთნიკური ჯგუფების მშობლიური ენის სასწავლო გეგმის ეროვნულ სასწავლო გეგმაში ასახვა საბაზო და საშუალო საფეხურზე და შესაბამისი პროგრამების შემუშავება;*
* *მცირე ლინგვისტური ჯგუფების მშობლიური ენის საბაზისო და საშუალო საფეხურის ეროვნული სასწავლო გეგმის და პროგრამების შემუშავება;*
* ***ექსპერიმენტული სასწავლო გეგმების შემუშავების შესაძლებლობის სამართლებრივი უზრუნველყოფა;*** *(ა) საპილოტე მულტილინგვური განათლების პროგრამების ექსპერიმენტული პროგრამების ფორმატში განხორციელება და შესაბამისი მექანიზმების ამუშავება; (ბ) ექსპერიმენტული პროგრამების შემუშავება სკოლებისთვის სხვადასხვა მოდელზე და კონტექსტზე დაყრდნობით და არჩევანის გაკეთების სკოლებისთვის შეთავაზება; (გ) გამიჯნული მულტილინგვური განათლების მოდელის განსაზღვრა და მის განსახორციელებლად შესაბამისი ინსტრუმენტების ამუშავება; დ) ზოგადი განათლების შესახებ კანონის, ეროვნული სასწავლო გეგმისა და სახელმძღვანელოების თარგმნის პოლიტიკის ჰარმონიზაცია შესაბამისი მულტილინგვური განათლების კონტექსტში*
* ***მშობლიური ენის სახელმძღვანელოების შემუშავება კომპაქტური განსახლების რეგიონების არაქართულენოვანი სკოლებისთვის-*** *(ა) მიზნობრივი პროგრამით უმაღლესი საგანამანათლებლო დაწესებულებების სპეციალისტებისა და მოქმედი მასწავლებლების თანამშრომლობით; (ბ) სომხეთისა და აზერბაიჯანის განათლების სამინისტროსთან და მათ ავტორებთან თანამშრომლობით მიზნობრივი პროგრამის ფარგლებში ან ამ ორი ფორმატი კომბინირებით;*
* ***მშობლიური ენის სახელმძღვანელოები მცირე ეთნიკური ჯგუფებისთვის****- (ა) არსებული სასწავლო რესურსების იდენტიფიცირება და სარეკომენდაციო სასწავლო რესურსების ნუსხის შემუშავება; (ბ) ეროვნულ სასწავლო გეგმაზე დაფუძნებით მიზნობრივი სახელმძღვანელოების შემუშავება; (გ) დონორი და პარტნიორი ორგანიზაციების დახმარებით მიზნობრივი პროექტების განხორციელება;*
* ***სასკოლო სახელმძღვანელოების ალტერნატიული მოდელების შემუშავება და განხორციელება მესამე თაობის სასწავლო გეგმაზე დაფუძნებული სახელმძღვანელოების შექმნისას კომპაქტური განსახლების რეგიონების არაქართულენოვანი სკოლებისთვის-*** *(ა) ქართულ და მშობლიურ ენაზე სახელმძღვანელოების ერთობლივი გამოყენება; (ბ) სახელმძღვანელოების თარგმნა და თემატური გაკვეთილების ქართულ ენაზეც მიწოდება; (გ) გამიჯნული პროგრამებისთვის ორი ქართულენოვანი სახელმძღვანელოების გამოყენება და მშობელთათვის და მასწავლებელთათვის შესაბამისი გზამკვლევების შექმნა და მშობლიურ ენაზე თარგმნა*
* *არაქართულენოვანი სკოლების დამატებითი სასწავლო რესურსებით უზრუნველყოფა სპეციალური პროგრამის ფარგლებში (დამატებითი ლიტერატურა კითხვის უნარების განსავითარებლად; ვიზუალური მასალა და ა.შ.*
* *სახელმძღვანელოების თარგმნის მექანიზმების შექმნა და თარგმნის ხარისხის გაუმჯობესების მექანიზმების ამუშავება-*

***მასწავლებელთა პროფესიული განვითარება და კარიერული ზრდა***

* ***მასწავლებელთათვის სახელმწიფო ენის სწავლების უზრუნველყოფა-*** *მასწავლებელთა სახელმწიფო ენის სწავლებისა და შეფასების მექანიზმების ამუშავება კონკრეტული დროში გაწერილი ინდიკატორებით;*
* *ენობრივი შეფასების ინსტრუმენტის შექმნა და ამ ინსტრუმენტის შესაბამისად მასწავლებელთა კომპეტენციის დადგენა;*
* *ქართული ენის ცოდნის განვითარება პროფესიული განვითარების და კარიერული ზრდის ინსტრუმენტად ქცევა;*
* ***მშობლიური ენის მასწავლებელთა ჩართულობის უზრუნველყოფა პროფესიული განვითარებაში-*** *მშობლიური ენის მასწავლებელთათვის შეფასებისა და პროფესიული განვითარების ალტერნატიული მოდელის შეთავაზება (პრაქტიკოსიდან უფროსი მასწავლებლის კატეგორიაზე გადასვლის საფეხურისთვის გამოცდის ალტერნატივების შეთავაზება, მათ შორის მცირე ეთნიკური ჯგუფების მასწავლებელთათვის, მათ შორის შეიძლება იყოს გაცვლით და საპილოტე პროექტებში მონაწილეობა, ქართული ენის ფლობა, ახალი სკოლის მოდელში ჩართულობა, დაწყებითი განათლების პროგრამაში ჩართულობა, ბილინგვური განათლების საპილოტე პროგრამაში ჩართულობა და ა.შ;*
* ***დაწყებითი კლასების მასწავლებელთა ჩართულობის უზრუნველყოფა პროფესიული განვითარებაში-*** *დაწყებითი კლასის მასწავებელთათვის შეფასებისა და პროფესიული განვითარების ალტერნატიული მოდელის შემუშავება(მშობლიური ენის საგნობრივი გამოცდის ალტერნატიული მოდელები მშობლიური ენის მასწავლებელთა ალტერნატიული მოდელის კვალდაკვალ;;*
* ***მშობლიურ ენაზე პროფესიული განვითარების შესაძლებლობების გაძლიერება-*** *არსებული პროგრამების გაძლიერება მოქმედი მასწავლებლების პროფესიული განვითარების მექანიზმების ამუშავება მშობლიურ ენაზე (ახალი მიზნობრივი პროგრამების მასწავლებელთა სახლის მიერ, კერძო პროვაიდერების ოუთსორსინგი;*
* ***პროფესიულ უნარებში გამოცდების მშობლიურ ენაზე ცაბარების შესაძლებლობის შექმნა და პრაქტიკოსიდან უფროსს მასწავლებლის კატეგორიაში გადასვლის მექანიზმების ამუშავება.***
* ***ენისა და საგნის (მულტილინგვური სწავლების) პროგრამაში ჩართული მასწავლებლების სერტიფიცრების მექანიზმების შექმნა და ამუშავება-*** *ენისა და საგნის ინტეგრირებული სწავლებისთვის მოქმედი მასწავლებლების სერტიფიცირების მექანიზმების ამუშავება, მათი პროფესიული განვითარების და ინსენტივების სისტემის შექმნა; ((ა) სატრენინგო პროგრამის გავლა და გაკვეთილის გეგმისა და პორტფოლიოს წარმოდგენა (ბ) ენობრივი კომპეტენციის დადასტურება; (გ) მასწავლებელთა ხელფასის ფორმირების წესში ენისა და საგნის ინტეგრირებული სწავლებისთვის შესაბამისი კოეფიციენტის განსაზღვრა; (დ) სკოლებისთვის პრემირებისა და დანამატების სისტემის ამუშავების შესაძლებლობა გაზრდილი ვაუჩერიდან. ეს მოდელი შესაზლოა გამოვიყენებულ იქნეს მშობლიური ენისა და დაწყებითი კლასების მასწავლებელთა საგნობრივი გამოცდის ალტერნატიულ მოდელად;*
* ***არსებული პროგრამების მოდიფიცირება და ბილინგვური განათლების რეფორმაზე მორგება-*** *მასწავლებელთა პროფესიული განვითარების ეროვნული ცენტრის პროგრამის „ქართული ენის მომავალი წარმატებისთვის“ მოდიფიცირება განათლებისა და მეცნიერების სამინისტროს მიერ შემუშავებული ექსპერიმენტული ბილინგვური განათლების ახალი მოდელის შესაბამისად;*
* ***მულტილინგვური განათლების პროგრამებში ჩართული მასწავლებლები საქმიანობის ასახვა სქემების აქტივობებში-*** *ექსპერიმენტული ბილინგვური განათლების ახალი მოდელში ჩართული მასწავლებლების საქმიანობის ასახვა მასწავლებელთა პროფესიული განვითარებისა და კარიერული ზრდის სქემაში*
* ***მასწავლებელთა პროფესიული განვითარების აკრედიტაციის დებულებაში მულტიკულტურული განათლების სტრატეგიების გამოყენების მოთხოვნების ასახვა****- მასწავლებელთა პროფესიული განვითარების პროგრამების აკრედიტაციის დებულებაში მულტიკულტურული სტრატეგიების ასახვის ვალდებულების შესაბამისი მექანიზმების შექმნა;*
* ***მასწავლებელთა ინტერკლუტურული მგრძნობელობის გაზრდის და საკლასო აქტივობებში მულტიკულტურული განათლების სტრატეგიების გამოყენების ხელშეწყობა-*** *მასწავლებელთათვის მულტიკულტურული მგრძნობელობის განვითარება და კლასში შესაბამისი სტრატეგიების გამოყენების შესაძლებლობების შექმნა პროფესიული განვითარების შესაძლებლობების გზით (მასწავლებელთა პროფესიული განვითარების ცენტრი ან აოუთსორსინგი)*

***მომავალ მასწავლებელთა მომზადება***

- პროფესიაში შესვლის გამჭვირვალე, მერიტოკრატული და დეცენტრალიზებული სისტემის შექმნა;

-ენისა და საგნის ინტეგრირებული სწავლების მასწავლებლისათვის შესაბამისი სახელფასო კოეფიციენტის განსაზღვრა და მისი ასახვა მასწავლებლის ხელფასის ფორმირების წესში;

- მასწავლებელთა განათლების, როგორც სახელმწიფოს მიერ პრიორიტეტულად აღიარებული უმაღლესი საგანმანათლებლო პროგრამის, სახელმწიფოს მიერ, დაფინანსების გავრცელება საშეღავათო სისტემით ჩარიცხულ სტუდენტებზე.;

-. საქართველოს უმაღლეს საგანმანათლებლო დაწესებულებებში სომხურის და აზერბაიჯანულის, როგორც მშობლიური ენის მომავალ მასწავლებელთა მომზადების პროგრამების ამუშავების ხელშეწყობა და წახალისება;

- უმაღლეს საგანმანათლებლო დაწესებულებებში ქართულის, როგორც მეორე ენის, მშობლიური ენის, საგნობრივი ბილინგვური მასწავლებლების მომზადების ხელშეწყობა და წახალისება;

***სკოლის ხელმძღვანელთა გაძლიერება***

- სკოლის დირექტორთა კვალიფიკაციის ამაღლება რელიგიური და კულტურული თვალსაზრისით ნეიტრალური სასკოლო გარემოს შექმნის თაობაზე როგორც ქართულენოვან აგრეთვე არაქართულენოვან საჯარო სკოლებში;

- სკოლის დირექტორის სტანდარტში სკოლის დირექტორის მიერ მრავალფეროვნების მართვისა, ინტერკულტურული და ინტერ-რელიგიური განათლების ცოდნის ფლობის შესახებ მოთხოვნის ასახვა;

- სკოლის დირექტორების მრავალფეროვნების მართვის უნარების განვითარების უზრუნველყოფა;

- არაქართულენოვანი სკოლის დირექტორების სახელმწიფო ენის სწავლებით უზრუნველყოფა

- .არაქართულენოვანი სკოლის დირექტორების პროფესიული განვითარების უზრუნველყოფა

***სასკოლო გარემოს გაუმჯობესების ხელშეწყობა***

- პოლიტიკის შემუშავება სასკოლო გარემოს გასათავისუფლებლად ინდოქტრინაციისა და პროზელიტიზმისაგან.

**-** პროგრამის „ქართული ენა მომავალი წარმატებისთვის“ სამოქალაქო ცნობიერების ამაღლებასა და ინტერკულუტურული დიალოგის წარმართვაზე ორიენტირებული კომპონენტებში ქართულენოვანი სასკოლო საზოგადოების მეტად ჩართვა და ამ კომპონენტის გაძლიერება;

- შესაბამისი ნორმატიული ბაზის შემუშავება, რათა სკოლებმა დამოუკიდებლად მიიღონ სასკოლო კალენდრის დაგეგმვის გადაწყვეტილება მოსწავლეთა კონტინგენტის რელიგიური და კულტურული ფაქტორების გათვალისწინებით და ამის ასახვა ეროვნულ სასწავლო გეგმაში;

- არადისკრიმინაციული სასკოლო გარემოს მოთხოვნების შემუშავება სკოლების შეფასებისა და ავტორიზაციის პროცესისთვის

**3. უმაღლესი განათლების ხელმისაწვდომობის და ხარისხის ზრდა**

* სახელმწიფოს მიერ განსაზღვრული უმაღლესი განათლების ყველა პრიორიტეტულ მიმართულებაზე, რომლებიც ფინანსდება სახელმწიფოს მიერ, დაფინანსების გავრცელება საშეღავათო სისტემით ჩარიცხულ სტუდენტებზეც;
* ქართული ენის შეფასების ინსტრუმენტის შექმნა;
* შეფასების ინსტრუმენტზე დაყრდნობით ქართული ენის ერთწლიანი პროგრამის მოდიფიცირება სტუდენტთა საჭიროებებიდან გამომდინარე.
* საშეღავათო პოლიტიკის გავრცელება რუსულენოვანი კურსდამთავრებულებზეც მკაცრად რეგულირებული სისტემითა და შეზღუდული კვოტების რაოდენობით;
* მცირე ეთნიკური ჯგუფების მშობლიური ენის კვლევის, განვითარების და სწავლების სამეცნიერო და სასწავლო მიმართულებების წახალისება ქართულ უმაღლეს სასწავლებლებში;
* საშეღავათო პროგრამაზე სტუდენტებისთვის კონკრეტულ პროგრამებზე წინაპირობების წაყენების პრაქტიკის, მათი მხარდაჭერის ინსტრუმენტებით შეცვლა;
* უნივერსიტეტების მიერ ეფექტიანი მაინტეგრირებელი პოლიტიკის შემუშავება, რომელიც გაითვალისწინებს კვოტირების სისტემით ჩარიცხულ სხვადასხვა ეთნიკური ჯგუფების და უმაღლესი განათლების ინტერნაციონალიზაციას შედეგად უცხოელ სტუდენტთა ინტეგრაციიასთან დაკავშირებით არსებულ პრობლემებს და ხელს შეუწყობს მათ აღმოფხვრას. საუნივერსიტეტო მრავალფეროვნების სტრატეგიისა და სამუშაო გეგმის შემუშავება და განხორციელება უმაღლესი სასწავლებლების მიერ;
* დაფინანსების მექანიზმის გადახედვა და სხვადასხვა ენობრივი ჯგუფებისთვის მათი რაოდენობიდან გამომდინარე დაფინანსების შესაბამისად გაზრდა და თანაბარ პირობებში ჩაყენება;
* ქართული ენის პროგრამის განსახორციელებლად აკრედიტაციის განსხვავებული მექანიზმების ამუშავება და უმაღლეს საგანმანატლებლო დაწესებულებებისტვის უფრო მოქნილი პროგრამების შექმნის შესაძლებლობების მიცემა

1. **პროფესიული განათლების ხელმისაწვდომიბის და ხარისხის ზრდა**

-პროფესიული განათლების ხელმისაწვდომობის ზრდა რეგიონალური პროფესიული საგანმანათლებლო დაწესებულებების გახსნით ან აღდგენით კომპაქტური განსახლების რეგიონებში;

- რეგიონალურ ჭრილში შრომითი ბაზრის მოთხოვნების სისტემური და სისტემატური კვლევა;

- კვლევის საფუძველზე ბაზრის მოთხოვნებისა და უმცირესობათა საჭიროებებიდან გამომდინარე შესაბამისი საგანმანათლებლო პროგრამების შეთავაზების უზრუნველყოფა;

-- პროფესიული განათლების პროგრამების დივერსიფიცირება და მოკლე კურსების ორგანიზება და ამ კურსების ხელმისაწვდომობის განთავისუფლება ფორმალური, ბიუროკრატიული და ადმინისტრაციული შეზღუდვებისგან

1. **ზრდასრულთა განათლების ხელმისაწვდომობა და ხარისხის ზრდა**

* ზრდასრულთა განათლების პროგრამებისთვის შესაბამისი საფინანსო, ადმინისტრაციული და სამართლებრივი მექანიზმების შექმნა;
* ზრდასრულთა განათლების პროგრამების ხარისხის შეფასების ეფექტური მექანიზმების შექმნა და ამოქმედება;
* ზრდასრული მოსახლეობის მიზნობრივი ჯგუფების და მათი საჭიროებების იდენტიფიცირება და შესაბამისი ზრდასრულთა განათლების პროგრამების განხორციელების ხელშეწყობა;
* ზრდასრულთა განათლების პროგრამებში ადგილობრივი ხელისუფლების როლის გააქტიურება, როგორც რესურსების მობილიზების, აგრეთვე საჭიროებების განსაზღვრის პროცესში;
* ზურაბ ჟვანიას სახელმწიფო ადმინისტრირების სკოლის რეფორმირება და საჯარო მოხელეთა პროფესიული განვითარების მიმართულებით არსებულ საჭიროებებზე მორგება;

1. **არაფორმალური განათლების წახალისება**

* არაფორმალური განათლების აღიარების მექანიზმების დახვეწა;
* მთელი ცხოვრების მანძილზე პრინციპების მაქსიმალურად ამოქმედება სწავლების ყველა საფეხურზე, განსაკუთრებით სკოლის მიტოვების გავრცელებული პრაქტიკის გასანეიტრალებლად განათლების მეორე შანსისთვის ბიუროკრატიული და ადმინისტრაციული მექანიზმების მაქსიმალურად მოხსნა;

1. **პროგრამები და პროექტები**

* უმცირესობათა მოსწავლეებისგან დაკომპლექტებულ ქართულენოვან სექტორებზე მასწავლებელთა პროფესიული განვითარებისა და ამ მოსწავლეთა მხარდაჭერის პროგრამების ფორმირება;
* შერეული ეთნიკური შემადგენლობის კლასებში ქართულენოვან სწავლების სკოლებში მრავალფეროვნების მართვისა და ენობრივი მხარდაჭერის მექანიზმებისა და პროგრამების შემუშავება;
* სამოქალაქო ცნობიერების ამაღლებასა და ინტერკულტურული დიალოგის წარმართვაზე ორიენტირებული ინიციატივების ხელშემწყობი მექანიზმების შემუშავება.
* სკოლების, მოსწავლეების, მასწავლებლების გაცვლითი პროგრამების განხორციელება ქართულენოვან და არაქართულენოვან სკოლებს შორის;
* სასკოლო გაცვლითი პროგრამების განსახორციელებლად სამართლებრივი, ადმინისტრაციული და ფინანსური უზრუნველყოფა, მათ შორის მასწავლებელთა პროფესიული განვითარებისა და კარიერული ზრდის სქემაში ასახვა და პროფესიული განვიტარების მნიშვნელოვან ინსტრუმენტად დანერგვა;
* ქართულ და არაქართულენოვან სკოლებს შორის სკოლათა განვითარებაზე ორიენტირებული პარტნიორობის ხელშეწყობა წამახალისებელი მექანიზმების ამუშავება;
* საკვირაო სკოლების მხარდამჭერი ინსტრუმენტების შემუშავება;
* პროგრამის შემუშავება, რომელიც მხარს დაუჭერს კულტურულ თვითმყოფადობათა წარმოჩენაზე ორიენტირებული ინიციატივების განხორციელებას;
* ეთნიკური უმრავლესობის წარმომადგენელთა სამოქალაქო ცნობიერების ამაღლება და ტოლერანტული კულტურის დამკვიდრების ხელშეწყობა;
* ზოგადსაგანმანათლებლო დაწესებულებების სოციალური და სამოქალაქო აქტივობისა ხელშეწყობა საგანმნათლებლო პროექტების განხორციელებისა თუ კლუბების/წრეების შექმნის მხარდაჭერა;
* მშობელთა და თემის ჩართულობის ხელშეწყობის პროგრამების განსახორციელებლად ადმინასტრაციული და ფინანსური მექანიზმების შექმნა;
* „საზაფხულო ჩავარდების“ თუ კოვიდ -19-ის გამო სწავლის მიღმა დარჩენილი მოსწავლეებისთვის შესაბამისი პროგრამების ადმინისტრაციული, სამართლებრივი და ფინანსური მექანიზმების შექმნა;

**8.მონიტორინგის და ადმინისტრირების მექანიზმები**

- პოლიტიკის დოკუმენტის განხორციელების მონიტორინგის სისტემის შექმნა და მისი სამართლებრივი, ადმინისტრაციული და ფინანსური უზრუნველყოფა;

- პოლიტიკის განხორციელების რაოდენობრივი და ხარისხობრივი მეთოდებით შეფასების სამართლებრივი, ადმინისტრაციული და ფინანსური მექანიზმების შექმნა;

-პოლიტიკის განხორციელებისთვის აუცილებელი შესაბამისი პასუხიმგებელი, ადმინისტრაციული მაკოორდინირებელი სისტემის შექმნა

**9. დაფინანსების მექანიზმები**

**-** პოლიტიკის განხორციელების ფინანსური უზრუნველყოფაშესაბამისი მიმართულებების განსახორციელებლად სახელმწიფო ბიუჯეტში შესაბამისი ასიგნებების გათვალისწინება;

**-** ცვლილებების განხორციელება ერთ მოსწავლეზე გათვლილი ნორმატივში და მულტილინგვური განათლების დაფინანსების ასახვა; (ა) შესაძლებელია კოეფიციენტის დამატება; (ბ) შესაძლებელია იმ მოსწავლეების რაოდენობის მიხედვით დამატებითი თანხის განსაზღვრა, როგორც ეს სპეციალური საგანმანათლებლო საჭიროების მქონე მოსწავლეების შემთხვევაშია გათვალისწინებული;

**-** ადგილობრივი თვითმართველობების ბიუჯეტებში სკოლამდელი განათლების დაფინანსებაში პოლიტიკის დოკუმენტის მიმართულებების შესაბამისი ფინანსური უზრუნველყოფა;

- ადგილობრივი თვითმართველობების ბიუჯეტებში ზრდასრულთა განათლების დაფინანსებაში პოლიტიკის დოკუმენტის მიმართულებების შესაბამისი ფინანსური უზრუნველყოფა;

**-** სახელმწიფოს მიერ დაფინანსებული უმაღლესი საგანმანათლებლო პროგრამების საბიუჯეტო პროგრამაში დაფინანსების 10%-ის დამატებით გათვალისწინება კვოტირების შედეგად ჩარიცხული სტუდენტებისთვის;

- მასწავლებელთა პროფესიული განვითარების ეროვნული ცენტრის შესაბამისი პროგრამების ბიუჯეტების კორექტირება პოლიტიკის დოკუმენტის შესაბამისად;

- რეფორმების განხორციელების ეფექტურობის შეფასებისთვის საბაზისო და მომდევნო კვლევების განსახორციელების უზრუნველყოფა (ა) სასწავლო გეგმების დეპარტამენტის ;(ბ) განათლების ხარისხის განვითარების ეროვნული ცენტრი; (გ) განათლებისა და მეცნიერების სამინისტროს კვლევების სამმართველო; (დ) გამოცდებისა და შეფასების ეროვნული ცენტრი; (ე) კერძო პროვაიდერი

- პოლიტიკის განსახორციელებლად სხვადასხვა არასამთავრობო ორგანიზაციებთან თანამშრომლობა და მათი ჩართულობის მუდმივადგანახებადი მატრიცის შექმნა;

-პოლიტიკის სხვადასხვა მიმართულებით დამატებითი და მნიშვნელოვანი პროგრამებისა და პროექტების განსახორციელებლად საერთაშორისო და დონორ ორგანიზაციებთან თანამშრომლობა და მათი ჩართულობის მუდმივადგანახლებადი მატრიცის შექმნა

1. აღმზრდელ-პედაგოგის პროფესიულ სტანდარტი, მუხლი 8,

   <https://matsne.gov.ge/ka/document/view/3837404?publication=0> [↑](#footnote-ref-1)
2. <https://reginfo.ge/people/item/270-bavshvebi-skolamdeli-ganatlebis-gareshe>; ყვარლის მუნიციპალიტეტის ინფორმაცია, დედოფლისწაროს მუნიციპილატიტეტის ინფორმაცია [↑](#footnote-ref-2)
3. <https://matsne.gov.ge/ka/document/view/29248?publication=78> [↑](#footnote-ref-3)
4. ვაუჩერული დაფინანსების კვლევა, CCIIR 2014 [↑](#footnote-ref-4)
5. საქართველოს კანონი უმარლესი განათლების შესახებ, <https://matsne.gov.ge/ka/document/view/32830%23?publication=75> [↑](#footnote-ref-5)
6. სსიპ გამოცდებისა და შეფასების ეროვნული ცენტრის მონაცემები [↑](#footnote-ref-6)
7. ტაბატაძე, შ., გორგაძე, ნ., გაბუნია, კ (2020) საშღავათო პოლიტიკი ეფექტურობისა და შედეგების კვლევა საქართველოს უმაღლესი განათლების სისტემაში 2010-2019. სამოქალაქო ინტეგრაციისა და ეროვნებათშორისი ურთიერთობების ცენტრი [↑](#footnote-ref-7)
8. ტაბატაძე, შ., გორგაძე, ნ., გაბუნია, კ (2020) საშღავათო პოლიტიკი ეფექტურობისა და შედეგების კვლევა საქართველოს უმაღლესი განათლების სისტემაში 2010-2019. სამოქალაქო ინტეგრაციისა და ეროვნებათშორისი ურთიერთობების ცენტრი [↑](#footnote-ref-8)
9. ტაბატაძე, შ., გორგაძე, ნ., გაბუნია, კ (2020) საშღავათო პოლიტიკი ეფექტურობისა და შედეგების კვლევა საქართველოს უმაღლესი განათლების სისტემაში 2010-2019. სამოქალაქო ინტეგრაციისა და ეროვნებათშორისი ურთიერთობების ცენტრი [↑](#footnote-ref-9)